Ezhuth Online: Jul 1, 2010\nഒരു നീലനായ്ക്കുട്ടിയുടെ കണ്ണുകൾ\nഗാർഷ്യ ഗബ്രിയേൽ മാർക്വേസിന്റെ കഥയുടെ സ്വതന്ത്രാവിഷ്കാരം\nആകാശം മേഘാവൃതം. അത്യന്തം ആകാംക്ഷയോടെ അവൾ എന്നെ ഉറ്റുനോക്കുന്നു. ഞാൻ അത്ഭുതവിവശൻ. അവൾ ആദ്യമായിട്ടാണ് എന്നെ കാണുന്നതെന്ന് ഞാൻ കരുതി. അവൾ വിളക്കിനപ്പുറത്തേക്കു മാറിനിന്നതും എന്റെ പിറകിൽ വന്നുപെട്ടു. ഞങ്ങൾ അന്യോന്യം കാണുന്നത് ഇത് ആദ്യമായിത്തന്നെ. അപ്രതീക്ഷിതമായി എന്തെല്ലാം സംഭവിക്കുന്നു ലോകത്തിൽ.\nഞാൻ ഒരു സിഗരറ്റിനു തീപിടിപ്പിച്ചു. കാലുകൾ നന്നായി ഒതുക്കി ആയാസരഹിതം കസേരയിൽ ഇരുപ്പുറപ്പിച്ചു. അഞ്ചാറു നല്ല പുകയെടുത്തു.\nഎല്ലാ ദിവസവും രാവിലെ അവൾ വിളക്കിനു സമീപം വന്നു നിൽക്കുന്നതു ഞാൻ ശ്രദ്ധിച്ചു പോന്നു. സത്യമായും അതു നേരു തന്നെ. ആദ്യമൊക്കെ ഞാനിത് മനഃപൂർവ്വം ഭാവന ചെയ്യുന്നു എന്നാണ് ഞാൻ വിചാരിച്ചതു. എന്നാൽ സംഗതി പകൽപോലെ വാസ്തവമായിരുന്നു.\nമുഖത്തോടുമുഖം കാണുമ്പോഴെല്ലാം ഞങ്ങൾ പരസ്പരം കണ്ണുകൾ കൈമാറുക മാത്രമേ ചെയ്തിരുന്നുള്ളു. ഇപ്പോൾ കസേരയിൽ ഒന്നുകൂടി അമർന്നിരുന്ന് തലയൊന്നു വെട്ടിച്ചു ഞാൻ സാകൂതം അവളുടെ മുഖത്തേക്കു ദൃഷ്ടികൾ പായിച്ചു.\nഅവൾ തിരിച്ചു എന്നെയും അങ്ങനെതന്നെ നോക്കിക്കൊണ്ടിരിക്കുകയാണ്. അവളുടെ സ്വർണ്ണമിഴികൾ നക്ഷത്രതുല്യം ജ്വലിക്കുന്നു. രാത്രിയിൽ നിറയെ പൂത്ത ആകാശത്തിന്റെ പ്രകാശധോരണി.\nനിന്റെ മിഴികൾ എത്രമനോഹരം! എന്റെ പ്രിയപേടമാൻ കുഞ്ഞേ,നിന്റെ അധരങ്ങൾ എത്ര മധുരം!\nഒരു നീലനായ്ക്കുഞ്ഞിന്റെ ശോഭയൂറുന്ന നയനങ്ങൾ.\nവിളക്കിൻ തിരിയിൽ നിന്നും കരങ്ങൾ മാറ്റാതെ അവൾ ഉരിയാടി.\nനാം അതൊരിക്കലും വിസ്മരിച്ചുകളയരുത്.\nഎന്ത്? എന്നു ഞാൻ ചോദിക്കാനായും മുമ്പേ അവൾ ക്ഷണത്തിൽ അവിടം വിട്ടു പൊയ്ക്കളഞ്ഞു.\nഎനിക്കു വല്ലാത്ത ഇച്ഛാഭംഗമായി\nഎന്റെ മനസ്സ് അടക്കം പറയുന്നു.\nഞാനക്കാര്യം ഹൃദയത്തിന്റെ സകല അറകളിലും സ്പഷ്ടമായി ഭംഗിയായി എഴുതി വച്ചിട്ടുണ്ട്.\nഎന്റെ കണ്ണുകൾ അവൾക്കു പിറകെ പായുന്നു.\nഅവൾ നേരെ ഡ്രസ്സിങ്ങ് ടേബിളിലേയ്ക്കാണ് നടന്നു നീങ്ങിയത്. വൃത്താകാരത്തിലുള്ള കണ്ണാടിക്കു മുമ്പിൽ ചെന്നു നിന്നു.\nഅതെ. ഞാൻ കലർപ്പില്ലാത്ത സത്യമാണ് ബോധിപ്പിക്കുന്നത്.\nതന്റെ ചൂടുറ്റ മിഴികൾ കൊണ്ടു അവൾ എന്നെത്തന്നെ ഉഴിഞ്ഞു നിൽക്കുകയാണ്. അവൾ മറ്റൊന്നിലും വ്യാപൃതയല്ലായിരുന്നു എന്നു തന്നെ കരുതാം. അൽപ നിമിഷങ്ങൾക്കുള്ളിൽ പിങ്കുനിറമുള്ള മുത്തിരിക്കുന്ന പെട്ടി തുറന്ന് മുഖമാസകലം പൗഡർ പൂശുന്നു. ശേഷം പെട്ടിയിൽ യഥാസ്ഥാനത്ത് വെച്ച് നീണ്ടു നിവർന്നു നിന്നു. സ്വതവേ പിങ്കുവർണ്ണമുള്ള ആ ചാരുമുഖം റോസ് പൗഡറിന്റെ മിനുമിനുപ്പിൽ കൂടുതൽ കമനീയമായി തീർന്നിരിക്കുന്നു.\nകോമളാംഗി വീണ്ടും വിളക്കിന്നടുത്തേക്കു തിരിച്ചുവന്നു.\nഅവൾ ഇപ്രകാരം പിറുപിറുക്കുന്നുണ്ടായിരുന്നു.\nആരെങ്കിലും ഒരാൾ ഈ മുറിയെപ്പറ്റി സ്വപ്നം കാണുകയും സ്വപ്നദർശനത്തിലൂടെ എന്റെ രഹസ്യങ്ങൾ മുഴുവൻ വെളിപ്പെടുത്തിയേക്കുമെന്ന് ഞാൻ വല്ലാതെ ഭയന്നുപോയിരിക്കുന്നു.\nഅവൾ തന്റെ നീണ്ടുമെലിഞ്ഞ കൈകൾ വിളക്കിലേക്കടുപ്പിക്കുകയും ദേഹം സ്വയം ചൂടുപിടിപ്പിക്കുകയും ചെയ്തു.\nതുടർന്ന് എന്നോടു ചോദിച്ചു.\nസത്യമാണ്. വല്ലാത്ത ശൈത്യം.\nഎങ്കിലും ഞാൻ പ്രതിവചിച്ചതിങ്ങനെ.\nഎന്റെ അലസമായ മറുപടി അവളെ കുഴക്കിയിരിക്കണം.\nഎന്നാൽ നിങ്ങൾക്കുടൻ തന്നെ തണുപ്പിന്റെ കാഠിന്യം നല്ലവണ്ണം അനുഭവപ്പെടാതിരിക്കില്ല. നോക്കിക്കോളൂ.\nഅവൾ താക്കീതിന്റെ സ്വരത്തിൽ പറയുന്നു.\nഎന്തിനാണ് ഞാൻ ഈ കസേരയിൽ ഒറ്റക്കിങ്ങനെ കുത്തിയിരിക്കുന്നത്.\nഅസ്ഥികൾ തുളച്ചിറങ്ങുന്ന ശൈത്യമാണ് ചുറ്റിലും. എന്നാൽ ഏകാന്തത്തയുടെ സംഗീതമാണ് അതെനിക്കു സമ്മാനിക്കുന്നത്. പറഞ്ഞുപറഞ്ഞിരിക്കെ അതെന്നെ മേലാസകലം ആക്രമിക്കാൻ തുടങ്ങി. കൈകളിലൂടെ തണുപ്പ് അതിവേഗം അരിച്ചുകയറിത്തുടങ്ങി എന്നിട്ടും എന്തൊരാശ്ചര്യം! രാത്രി ഇപ്പോഴും അസാധാരണമാംവിധം ശാന്തമാണ്.\nആ ഷീറ്റ് താഴേക്കു പതിക്കട്ടെ.\nശബ്ദം താഴ്ത്തി പതിയെ പറയാനാണ് ഞാൻ ഉദ്ദേശിച്ചതു.\nപക്ഷെ പുറത്തേക്കെത്തിയപ്പോൾ ഉച്ചത്തിലായെന്നു മാത്രം.\nഎന്റെ വാക്കുകൾക്കു പകരമൊന്നും ഉച്ചരിക്കുകയുണ്ടായില്ല.\nഅതൊന്നും അശേഷം ഗൗനിക്കാതെ അവൾ വീണ്ടും ഡ്രസ്സിങ്ങ് ർറൂമിലേക്കു തന്നെപോയി.\nഞാൻ കസേരയിൽ തന്നെ അമർന്നു.\nഅവളെ മുഖഭാവം കാണാതെ തന്നെ അവൾ എന്തു ചെയ്യുകയായിരിക്കുമെന്ന് എനിക്ക് ഊഹിക്കാൻ കഴിയുന്നുണ്ട്. കണ്ണാടിക്കു മുകളിലാണെങ്കിലും എന്റെ പിൻഭാഗം അവൾക്കു നന്നായി കാണാൻ കഴിയും. അവളുടെ മുഖത്തിനും മേനിക്കും പൂർവ്വാധികം ചന്തം വന്നുകൊണ്ടിരിക്കുന്നു. ഒരു ലാവണ്യക്കുടുക്ക തന്നെ. സംശയമില്ല. ഉത്തരക്ഷണം എന്റെ ദൃഷ്ടിക്കെതിർ ദിശയിൽ മിനുസമാർന്ന ഒരു ഭിത്തി പ്രത്യക്ഷപ്പെട്ടു. കണ്ണാടിപോലെ മിനുസമുണ്ടതിന്.\nപക്ഷെ അവളുടെ കോമളരൂപം അതിൽ പ്രതിഫലിക്കുന്നില്ല. ചുമർ കണ്ണാടിയിൽ അവൾ കൂടൂതൽ മഞ്ജുളാംഗിയായി മാറുകയാണെന്ന് ഞാൻ ഭാവനയിൽ കണ്ടു.\nഎന്റെ ഉള്ളിന്റെ ഉള്ളിൽ നിന്നും അവൾക്കുവേണ്ടി ഒരു ചെമ്പനിനീർപ്പൂ ഞൊടിയിടയിൽ വിരിഞ്ഞുവരുന്നുണ്ട്. അതിന്റെ പരിമളം എനിക്കു ആസ്വദിക്കാൻ കഴിയുന്നുണ്ട്.\nഞാൻ നിന്നെ കാണുന്നുണ്ട് - (എനിക്കു നിന്നെ കാണാൻ കഴിയുന്നുണ്ട്) ഞാൻ വികാരഭരിതനായി ഉറക്കെ വിളിച്ചു കൂവി.\nതത്സമയം അവൾ മീൻമിഴികൾ ഉയർത്തി എന്നെ തഴുകുന്നതും ഓമനിക്കുന്നതും ഞാൻ കണ്ടു. കസേരയിൽ ഇരിക്കുന്ന എന്റെ പുറകുവശം കണ്ണാടിയിൽ നിഴലിക്കുന്നതും അവൾ കണ്ടെത്തിക്കഴിഞ്ഞു. അവൾക്കുവല്ലാതെ കോരിത്തരിച്ചുപോയി. മഞ്ഞു പൊഴിക്കുന്ന ശൈത്യം അവളെ കൂടുതൽ മനോഹരിയാക്കുന്നു.\nഎന്റെ മുഖം വീണ്ടും ഭിത്തിയിലേക്കു ചാഞ്ഞു. മനോജ്ഞമായ കണ്ണിമകളിലൂടെ ഞാനവളെ പിന്നെയും പിന്നെയും കണ്ടുകൊണ്ടിരിക്കുകയാണ്.\nബ്രേസിയറിലാണിപ്പോൾ ആ കണ്ണുകൾ കുടുങ്ങിക്കിടക്കുന്നത് അവൾ നിശ്ശബ്ദയുമാണ്.\nഞാൻ ശബ്ദം വല്ലാതെ താഴ്ത്തി പതിഞ്ഞ സ്വരത്തിൽ പറഞ്ഞു: നിന്നെ എനിക്കു കാണാം.\nഅവൾ മിഴികൾക്കൊപ്പം ബ്രായും ഉയർത്തിപ്പിടിച്ചു.\nഞാൻ കസേര ദിശ തിരിച്ചിട്ടു.\nഎന്റെ ചുണ്ടുകളിലിപ്പോഴും സിഗരറ്റുപൂവുകൾ എരിഞ്ഞുകൊണ്ടിരുന്നു.\nഞാൻ കണ്ണാടിക്കുനേരെ അഭിമുഖമായപ്പോൾ അവൾ വിളക്കിനുനേർപിൻവശത്തായി വന്നുപെട്ടു. മൃദുലമായ കൈകൾ വിളക്കിൻ ജ്വാലകൾക്കു നേരെ അതാവിരുത്തിപ്പിടിക്കുന്നു. എനിക്കത് പിടക്കോഴി ചിറകു വിടർത്തുന്നതുപോലെ തോന്നി. അവൾ ആകുലചിത്തയായി പറഞ്ഞു.\nഎനിക്കു ജലദോഷം പിടിപെട്ടേക്കുമോ എന്നു ഞാൻ ഭയപ്പെടുന്നു.\nവല്ലാത്ത ഉൽക്കണ്ഠയാണീ സുന്ദരിപ്പെണ്ണിന്.\nഇത് ഒരു ഹിമ നഗരമാണെന്നു തോന്നുന്നു.\nഅവൾ ഭയചകിതയായി മൊഴിഞ്ഞു.\nഅവളുടെ മൃദുലചർമ്മം ചെമ്പുതകിടു നിറത്തിൽ നിന്നും കടുംചുവപ്പിലേക്കു പടർന്നു കഴിഞ്ഞു.\nഅവൾ കഠിന ദുഃഖിതയാണ്. എന്താണീ സുന്ദരിക്കിത്ര സങ്കടത്തിനു കാരണം?\nഞാൻ വിഷാദവാനായി ആലോചിച്ചു.\nഎന്തെങ്കിലും ഒരു പ്രതിവിധി ഉടനടി ചെയ്തേ ഒക്കൂ. ഞാൻ ആലോചിക്കുമ്പോഴേക്കും രംഗ വ്യതിയാനം.\nഅവൾ അതിവേഗം വിവസ്ത്രയാകാൻ തുടങ്ങി. ആദ്യം ബ്രേയിസിയർ പിന്നെപ്പിന്നെ അടിവസ്ത്രങ്ങൾ, ഒടുവിൽ മേൽവസ്ത്രം. ക്രമത്തിൽ അവൾ ഓരോന്നും അഴിച്ചുമാറ്റിക്കൊണ്ടിരുന്നു.\nപൊടുന്നനെ ഞാൻ ഭിത്തിയിലേക്കു ദൃഷ്ടികൾ പറിച്ചുനട്ടു. അതിന്റെ ആവശ്യമില്ല. നിങ്ങൾ നേരത്തെ തല വെട്ടിച്ചുനോക്കിയപ്പോൾ കണ്ടതുപോലെ ഇപ്പോഴും നിങ്ങൾക്കെന്നെ കാണാം.\nഅങ്ങനെ പറഞ്ഞിട്ടും അവൾ പൂർണ്ണമായും വിവസ്ത്രയായി (നഗ്നയായി) അവളുടെ രമണീയചർമ്മം ദീപജ്വാലകൾ ആവേശത്തോടെ നക്കിത്തോർത്തിക്കൊണ്ടിരുന്നു.\nപ്രഹരമേൽക്കുമ്പോൾ പുളഞ്ഞ് അടിവയറ്റിൽ ധാരാളം ചുളിവുകൾ വീഴ്ത്തുന്ന നിന്റെ ചേതോഹരമായ ചർമ്മഭംഗി കാണാനാണ് എനിക്കിഷ്ടം.\nഎന്റെ വാക്കുകൾ വെളിക്കും വരുംമുമ്പു തന്നെ അവളുടെ നഗ്നത കണ്ടിട്ടു എനിക്കു വല്ലാത്ത ജാള്യതതോന്നി. വളരെ മേച്ഛമായിപ്പോയി അത്! എനിക്കു അതിയായ ലജ്ജാഭാരവും അനുഭവപ്പെട്ടു അവൾ പക്ഷെ തികച്ചും നിശ്ചലയാണ്. തീജ്വാലകൾ കൊണ്ടു ഉടലാകെ ചുട്ടുപിടിപ്പിക്കുകയാണവൾ.\nഅവൾ, പറയാൻ തുടങ്ങി.\nചിലപ്പോൾ ഞാൻ വിചാരിക്കും. എന്റെ ദേഹം ലോഹനിർമ്മിതമോ മറ്റോ ആണെന്ന്.\nതുടർന്നവൾ അൽപസമയം മൗനമായിരുന്നു. കൈകൾ മാത്രം സാവധാനം ചലിപ്പിച്ചു.\nകേട്ട മാത്രയിൽ ഞാൻ കുറച്ചു ലാഘവത്തോടെ പറഞ്ഞു.\nഏതോ മ്യൂസിയത്തിന്റെ മൂലയിൽ കാഴ്ചക്കാരിൽ കൗതുകമുണർത്താൻ ഒരുക്കിവെച്ചിരിക്കുന്ന ഒരു കൊച്ചു വേങ്കലപ്രതിമയാണ് നീ എന്ന് എനിക്കപ്പോൾ തോന്നുന്നു. അതുകൊണ്ടാവണം നിനക്കിത്രമാത്രം തണുപ്പനുഭവപ്പെടുന്നത്.\nഉറങ്ങാനായി ഞാൻ കിടക്കുമ്പോൾ എന്റെ ഉടൽ പൊള്ളയായി മാറുന്നതും എന്റെ തൊലി ഒരു പ്ലെയിറ്റായിത്തീരുന്നതും പോലെ എനിക്കതനുഭവപ്പെടുമായിരുന്നു.\n"ധമനികളിൽ രക്തപ്രവാഹം അലയടിക്കുമ്പോൾ ആരോ എന്റെ ഉദരത്തിൽ വന്ന് ഊക്കോടെ അടിക്കുന്നതുപോലെ എനിക്കു തോന്നും. അപ്പോൾ എന്റെ സ്വന്തമായ ചെമ്പുതകിടിന്റെ ഒച്ച എന്റെ കട്ടിലിൽ കിടന്നുകൊണ്ടുതന്നെ എനിക്കു കേൾക്കാൻ കഴിയും.\n-എന്താ നിങ്ങൾ അതിനെക്കുറിച്ചു പറയ്യാ? ലാമിനേറ്റു ചെയ്ത കോപ്പറെന്നോ? അതോ?\nഅവൾ വിളക്കിനു അരികിലേക്കു കൂടുതൽ കൂടുതൽ അടുത്തുവന്നു.\n- നീ പറയുന്നതു കേൾക്കാൻ എനിക്കു അതിയായ അനൽപമായ താൽപര്യമുണ്ട്. ഞാൻ ഉള്ളു തുറന്നു.\nഞാൻ കിടന്നറങ്ങുമ്പോൾ നിങ്ങൾ നിങ്ങളുടെ കാതുകൾ എന്റെ വാരിയെല്ലുകൾക്കു (മീതെ) മുകളിൽ അമർത്തിവെയ്ക്കണം അപ്പോൾ തീർച്ചയായും നിങ്ങൾക്ക് അതിന്റെ മാറ്റൊലി കേൾക്കാതിരിക്കില്ല. അപ്പ, നിങ്ങൾ അതു കേൾക്കുക തന്നെ ചെയ്യും.\nസംസാരിക്കുമ്പോൾ അവളുടെ ശ്വാസോച്ഛ്വാസം ക്രമാതീതമാകുന്നത് ഞാൻ ശ്രദ്ധിച്ചു. വർഷങ്ങൾ പിന്നിട്ടിട്ടും അതിനു സാരമായ വ്യത്യാസമൊന്നും വന്നിട്ടില്ലെന്നു അവൾ ആണയിട്ടു പറഞ്ഞു. അവളുടെ ഭാവമാറ്റം എന്നിൽ വല്ലാത്ത കൗതുകം ഉളവാക്കി.\nഇക്കാര്യങ്ങൾ എന്നെ ബോധ്യപ്പെടുത്താൻ വേണ്ടിയാണ് താൻ ജീവിതം സമർപ്പിച്ചിരിക്കുന്നതെന്ന് അവൾ ദൃഢമായി വിശ്വസിക്കുന്നു. നീലമിഴികളുള്ള നായ്ക്കുട്ടി. എന്ന ശൈലി എന്നെ ശരിക്കും ബോധ്യപ്പെടുത്താൻ വേണ്ടി മാത്രമായി തെരുവോരങ്ങളിൽ മുഴുവൻ അവൾ ഇക്കാര്യം വിളിച്ചു കൂവി നടക്കും.\nഈ ലോകത്ത് തന്നെ മനസ്സിലാക്കാൻ കഴിയുന്ന ഏക മനുഷ്യൻ-ഇതാ ഈ ഒരേ ഒരാൾ മാത്രം-എന്നവൾ തെരുവുകൾ തോറും ഉച്ചത്തിൽ പാടി നടക്കുമത്രെ.\nഞാൻ ഒരാൾ മാത്രമാണ് എല്ലാ രാത്രികളിലും പെയ്തിറങ്ങുന്ന സ്വപ്നങ്ങളിൽ അവൾക്കു പ്രത്യക്ഷപ്പെടുന്നതും, നീലമിഴികളുള്ള നായ്ക്കുട്ടി എന്നവളെ കൊഞ്ചിച്ച് ലാളിക്കാറുള്ളതും-\nഅവൾ അത്യന്തം ആവേശ ദുരിതയായിരിക്കുന്നു.\nറസ്റ്റോറന്റുകളിൽ ബെയറർമാരോടു ഞാൻ പറയുമായിരുന്ന നീലനായ്ക്കുഞ്ഞിന്റെ കണ്ണുകൾ. വെയിറ്റർമാർ ആദരപൂർവ്വം തലകുനിച്ചു നിൽക്കും. തങ്ങളുടെ സ്വപ്നങ്ങളിൽ അത്തരം ഒന്നുണ്ടായതായി അവർക്കാർക്കും ഓർമ്മിച്ചെടുക്കാൻ കഴിയുന്നില്ല. സ്വപ്നങ്ങൾക്കു മീതെ സ്വപ്നങ്ങൾ വന്നു പതിച്ചു.\nബെയറർമാരെയെല്ലാം ഒരു നിമിഷം അമ്പരപ്പിച്ചുകൊണ്ടു അവൾ ടേബിളുകളിലും നാപ്കിനുകളിലുമെല്ലാം ഒരു നീല നായ്ക്കുട്ടിയുടെ കണ്ണുകൾ എന്നു വലിയ അക്ഷരങ്ങളിൽ എഴുതിവച്ചു. ഹോട്ടലുകളുടെ ജനൽക്കതകുകൾ, ജാലകവിരികൾ, റയിൽവേ സ്റ്റേഷനുകൾ, പബ്ലിക്ബിൽഡിംഗുകൾ എന്നു വേണ്ട കണ്ടവയിലെല്ലാം തോന്നിയതുപോലെ അവൾ ഇപ്രകാരം കുറിച്ചുവെക്കുമായിരുന്നു.\nഒരിക്കൽ അവൾ ഒരു ഔഷധക്കടയിൽ ചെന്നുകയറി. സ്വപ്നത്തിൽ താൻ ദർശിച്ച തന്റെ മുറിയിൽ സ്വച്ഛന്ദം തലങ്ങും വിലങ്ങും അലസം നടന്നുനീങ്ങുന്ന ഒരു നായ്ക്കുട്ടിയുടെ പരിചിതഗന്ധം അവളുടെ മൂക്കിലേക്കടിച്ചു കയറി. നിശ്ചയമായും അതിവിടെ ഉണ്ട്. സമീപത്തൊരിടത്തുണ്ട്. അവൾക്കു ദൃഢവിശ്വാസമായിരുന്നു. അതുമായി അവൾക്കുണ്ടായിരുന്ന ഗാഢബന്ധം വേറെ മറ്റാർക്കും അറിയില്ലല്ലോ? മരുന്നുകടയിലെ പുത്തൻ ഫ്ലോർടെയിൽസിൽ നിന്നാണ് മണം വരുന്നതെന്നു അവൾ ഊഹിച്ചു. കടയിലെ കണക്കെഴുത്തുകാരന്റെ (ഗുമസ്ഥന്റെ) സമീപം ചെന്ന് അവൾ അറിയിച്ചു.\nഎന്റെ സ്വപ്നങ്ങളിൽ ഞാനെപ്പോഴും ഒരു മനുഷ്യനെ കണ്ടുമുട്ടാറുണ്ട്. അയാൾ 'ഒരു നീലനായ്ക്കുട്ടിയുടെ നയനങ്ങൾ എന്ന് സദാ എന്നോട് പറഞ്ഞുകൊണ്ടേയിരിക്കും.\nഅയാൾ അതുതന്നെ സ്വയം നിഗോ‍ൂഢമാക്കിക്കിടത്തി സ്വാഭാവിക ചേഷ്ടകളോടെ തിരിച്ചു പറഞ്ഞു.\nമാഡം തുറന്നുപറയാമല്ലോ, താങ്കൾക്കു അത്തരം മനോഹരമായ നീലമിഴികൾ തന്നെയാണുള്ളത്.\nഅവൾ അത്യധികം ഉത്സാഹഭരിതയായി.\nസ്വപ്നത്തിൽ എന്നോടപ്രകാരം ഉരുവിടുകയും സല്ലപിക്കുകയും ചെയ്യുന്ന ആ മനുഷ്യനെ എനിക്കു കണ്ടുപിടിച്ചേ തീരൂ.\nഅവളുടെ ദൃഢനിശ്ചയം കേട്ടിട്ടു പാവം ഉടമസ്ഥൻ ചിരിച്ചുചിരിച്ചു മണ്ണുകപ്പിയത്രെ!\nപിന്നീടയാൾ കൗണ്ടറിന്റെ മറുപാർശ്വത്തേക്കു (തിരക്കിട്ട്) നീങ്ങി. അവളാകട്ടെ ഫ്ലോർടെയിൽസിന്റെ പുതുഗന്ധത്തിലേക്ക് തന്റെ നാസാരന്ധ്രങ്ങൾ തുറന്നു പിടിച്ച് എന്തോ ആവാഹിക്കുന്നതുപോലെ ഒരുപാടുനേരമങ്ങനെ നിൽക്കുകയും ചെയ്തു. അനന്തരം പഴ്സ് തുറന്ന് ലിപ്സ്റ്റിക് എടുത്ത് ടെയിൽസിലെമ്പാടും ഇപ്രകാരം കുറിച്ചു.\nഒരു നീലനായ്ക്കുട്ടിയുടെ മിഴികൾ\nപൊടുന്നനെ കണക്കെഴുത്തുകാരൻ ഓടിപ്പിടഞ്ഞെത്തി അവളോടു കയർത്തു തുടങ്ങി.\nമാഡം, നിങ്ങൾ ആ ടെയിൽസാകെ വൃത്തികേടാക്കിയല്ലോ? അവൾ മുഖമുയർത്തി, പ്രകാശത്തിരകളിലേക്കു ദൃഷ്ടികളൂന്നി. പിന്നെയും പിന്നെയും മുകളിലേക്ക് ദൃഷ്ടികളുയർന്നു. നീറിപ്പുകഞ്ഞുകൊണ്ടിരിക്കുകയാണവൾ.\nഇപ്പോൾ അവൾ എന്നെ ദാഹാർത്തയായി എത്തി നോക്കുന്നു.\nഇതാ കസേരയിലിരുന്ന് ത്രസിക്കാൻ ആരംഭിച്ചു. "നിങ്ങൾ അക്കാര്യം എന്നോടൊന്നു സൂചിപ്പിച്ചതുപോലുമില്ല."\nഅവൾ പരിഭവത്തോടെ പറഞ്ഞു. ഞാനിപ്പോൾ തന്നെ നിന്നോടതു പറയാം. തികച്ചും സത്യമാണക്കാര്യം.\nഎന്റെ വിരലുകൾക്കിടയിൽ നിന്നും സിഗരറ്റു കുറ്റികൾ അപ്രത്യക്ഷമായി കഴിഞ്ഞിരുന്നു. ഞാൻ പുകവലിച്ചു കൊണ്ടിരുന്ന കാര്യംപോലും മറന്നുപോയി.\nഎവിടെയാണത് എഴുതിവെച്ചിരുന്നതെന്ന കാര്യവും ഓർമ്മയിൽ തെളിഞ്ഞുവരുന്നില്ല.\nഅതെ. അതേ കാരണം കൊണ്ടുതന്നെ ആവാക്കുകൾ ഓർത്തെടുക്കാൻ എനിക്കും കഴിയുന്നില്ല. വല്ലാത്ത മറവി തന്നെ.\nഅവൾ വിഷാദവതിയായി. അല്ല. അക്കാര്യം വളരെ ശരിയാണ്. ഞാനതും സ്വപ്നത്തിൽ കണ്ടതുപോല സ്മരിക്കുന്നു.\nഞാൻ വേഗം എഴുന്നേറ്റു വിളക്കിനടുത്തേക്കു പോയി.\nനാളെ ഞാൻ അതുമറന്നേക്കുമെന്നു ഞാൻ കരുതുന്നില്ല.\nഞാനെപ്പോഴും അങ്ങനെ പറഞ്ഞുപോന്നിരുന്നുവേങ്കിലും ഉണർന്നുകഴിയുമ്പോൾ വാക്കുകൾ ഞാൻ മറന്നുപോകുമായിരുന്നു.\nആദ്യ ദിവസം തന്നെ നീയതു കണ്ടുപിടിച്ചു കഴിഞ്ഞു.\nഞാൻ മറുപടി വിശദീകരിച്ചു. ഞാൻ അതുകണ്ടെത്താൻ കാരണം നിന്റെ ചാരവർണ്ണം കലർന്ന മിഴിയിണകൾ തന്നെ. നിർഭാഗ്യകരമെന്നുപറയട്ടെ പ്രഭാതത്തിൽ അതെന്റെ ഓർമ്മയിൽ നിന്നും അപ്രത്യക്ഷമാകുന്നു.\nവിളക്കിന്റെ നാളങ്ങൾക്കു താഴെ അവളുടെ, ദീർഘനിശ്വാസങ്ങൾ അലഞ്ഞു നടന്നു.\nഅവളുടെ ദന്തനിരകൾ തീ ജ്വാലകളിൽ പ്രകാശിക്കുന്നു.\nഞാൻ എന്തെഴുതുന്നുവേന്നെങ്കിലും താങ്കൾ ഒന്നു ഓർത്തെങ്കിൽ\nഎനിക്കു നിന്നെയൊന്നു സ്പർശിക്കണം.\nഞാൻ നിസ്സങ്കോചം ഉരിയാടി.\nഅവൾ സംസാരം അവസാനിപ്പിക്കുമ്പോൾ കാലുകളിട്ടിളക്കി കസേരയിൽ തന്നെ ഇരിക്കുകയായിരുന്നു ഞാൻ.\nഓരോ ദിവസവും ആ പ്രയോഗത്തെക്കുറിച്ചു നിന്നെ ഓർമ്മിപ്പിക്കാൻ ഞാൻ ഉദ്യമിക്കുകയായിരുന്നു.\nഅവളുടെ കരചലനങ്ങൾ ഇപ്പോഴും മനസ്സിൽ അംഗനം ചെയ്തു കിടപ്പുണ്ട്.\nഹൃദയഹാരിയായ ദൃശ്യങ്ങൾ മനസ്സിൽ നിന്നും എങ്ങനെ ഊരി മാറ്റാനാകും?\nPosted by ezhuth online at 10:56 AM\nLabels: oru neelanaykuttiyute kannukal, v p johns\nഅമേരിക്കയിലെ മലയാളസാഹിത്യ പ്രവർത്തകരിൽവച്ച് ഏറ്റവും ശക്തനും ശ്രദ്ധേയനുമാണ് മാത്യുനെല്ലിക്കുന്ന്. ഏകദേശം ഒരു ഡസനിലധികം കൃതികളുടെ കർത്താവാണ് അദ്ദേഹം. ചെറിയ ചെറിയ വാചകങ്ങളിലൂടെ വലിയ അർത്ഥവ്യാപ്തിയുള്ള കഥാരചന മാത്യുവിന്റെ പ്രത്യേകതയാണ്. അതുകൊണ്ടുതന്നെ മാത്യു മറ്റുള്ള മലയാളസാഹിത്യകാരന്മാരിൽനിന്നും വ്യത്യസ്തനുമാണ്.\n1989 മധ്യത്തോടെയാണ് ഞാൻ മാത്യുവിനെ പരിചയപ്പെടുന്നത്. 'രജനി' മാസിക തുടങ്ങിയിട്ട് അധികനാളുകളായിരുന്നില്ല. കെ.പി.എ.സിയുടെ നാടകങ്ങളുമായി തോപ്പിൽഭാസി അമേരിക്ക സന്ദർശിക്കുന്ന സമയം. ഞാൻ അദ്ദേഹവുമായി സംസാരിച്ചപ്പോൾ തോപ്പിൽഭാസി സാറ് ചോദിച്ചു: "ഹൂസ്റ്റണിലുള്ള മാത്യുനെല്ലിക്കുന്നിനെ അറിയാമോ?" "ഇല്ല." ഒറ്റവാക്കിൽ ഞാൻ മറുപടി നൽകി. "മാത്യു പ്രതിഭാധനനായ ഒരു സാഹിത്യകാരനാണ്. അദ്ദേഹത്തിന്റെ ഏതാനും സാഹിത്യരചനകൾ എനിക്കു വായിക്കുവാൻതന്നു. എനിക്കിഷ്ടമായി. മാത്യുവിനെ പരിചയപ്പെടുന്നത് 'രജനി'യുടെ വളർച്ചയ്ക്ക് നല്ലതായിരിക്കും." ഭാസിസാറിന്റെ വാക്കുകൾകേട്ട ഉടൻതന്നെ ഞാൻ മാത്യുവുമായി ബന്ധപ്പെട്ടു. അദ്ദേഹം 'രജനി'യിൽ പ്രസിദ്ധീകരിച്ചു. അന്നു തുടങ്ങിയ സുഹൃദ്ബന്ധം വളർന്ന് ഞങ്ങൾ ആത്മമിത്രങ്ങളായി മാത്യുവിന്റെ സംഭാവനകൾ 'രജനി'യുടെ വളർച്ചയ്ക്ക് ഏറെ സഹായിച്ചു. ഇപ്പോൾ അദ്ദേഹം 'രജനി'യുടെ എഡിറ്റർ കൂടിയാണ്.\nമാത്യുവിന്റെ ഏറ്റവും പുതിയ നോവലാണ് 'പത്മവ്യൂഹം' മാത്യുവിന് കഥ എഴുതാനറിയാം; നോവലെഴുതാനറിയാം. അദ്ദേഹത്തിന്റെ കൃതികൾ വായിച്ചാൽ ഇതു വ്യക്തമാകും. ഒരിക്കൽ ഞാൻ മാത്യുവിനോടു ചോദിച്ചു. "നിങ്ങൾ ആർക്കുവേണ്ടിയാണ്, എന്തിനുവേണ്ടിയാണ് എഴുതുന്നത്?"\nഅതിനദ്ദേഹം തന്ന മറുപടി കേൾക്കണ്ടെ? "ഞാൻ ആർക്കുവേണ്ടിയും എന്തിനുവേണ്ടിയും എഴുതുന്നില്ല. സ്വന്തം അനുഭവങ്ങളും ആത്മപീഡനങ്ങളും മനനംചെയ്ത്, തലമുറകൾ കടന്നുപോകുന്ന ശൈഥില്യങ്ങളിലെ ഉൾക്കാഴ്ചകൾ ദാർശിനികതലത്തിലൂടെ പദയാത്ര ചെയ്യുമ്പോൾ വിളിച്ചറിയിക്കാൻ അക്ഷരം എന്ന മാധ്യമത്തെ ആശ്രയിക്കുന്നുവേന്നുമാത്രം" അതാണ് അമേരിക്കയിലെ മറ്റുള്ള എഴുത്തുകാരും മാത്യുവും തമ്മിലുള്ള അന്തരം. മാത്യു ധാരാളം വായിക്കുന്നു. സൃഷ്ടികളെ കൂലങ്കഷമായി പഠനം ചെയ്യുന്നു.\nഅമേരിക്കയിലായിട്ടും മലയാളത്തിന്റെ തനിമകൾ മറക്കാത്ത സാഹിത്യകാരനാണ് മാത്യു. മനനത്തിന്റെ ഗഗാരങ്ങളിൽ ധ്യാനിക്കുമ്പോൾ, ഹിമശൈലങ്ങൾ കടന്നുകയറുമ്പോൾ മഞ്ഞിന്റെ തണുപ്പറിയാത്ത ധ്യാനം. അപ്പോൾ സൃഷ്ടിയുടെ നാമ്പുകൾ കിളിർത്തുകൊള്ളും. അതാണ് മാത്യുവിന്റെ ആത്മവിശ്വാസം.\nമാത്യുവിന്റെ എല്ലാ കൃതികളിലും ഗൃഹാതുരത്വത്തിന്റെ ആത്മനൊമ്പരം ഒളിഞ്ഞിരിക്കുന്നതു കാണാം. ഒരു നിയോഗത്തിലെ അന്യമായ അനുഭവം മാത്രമാണ് പ്രവാസം. നിങ്ങളുടെ ഭൗതികശരീരം പ്രവാസത്തിലെങ്കിലും എന്തോ തേടി മാതൃഭൂമിയിലൂടെ എന്നും നടക്കാറുണ്ട്. അടുത്ത ഭാഷയുടെ കുതിപ്പ് ഇവിടെനിന്നായിരിക്കാം ഈ പ്രവാസം മറ്റൊരു തേങ്ങലിന്റെയും മുറിവിന്റെയും ആരംഭവുമായിരിക്കണം ഈ നിമിഷവും ഇതിന്റെ ബന്ധനങ്ങളും മറ്റൊരു കുരുക്കിന്റെയും പാശങ്ങളുടെയും തുടക്കവും ജനനവുമായിരിക്കണം. അതാണ് നിയോഗങ്ങൾ എന്നുവിളിക്കുന്ന ജന്മാന്തരങ്ങളിലെ പാശങ്ങൾ.\n'പത്മവ്യൂഹ'ത്തിലെ രവീന്ദ്രൻ ശക്തനാണ്. ധൈര്യമുള്ളവനാണ്. അമ്മാവന്റെ മകൾ ശാരദയെ അവനിഷ്ടമാണ്. അവളുടെ മുടിയിഴകളിൽ മുല്ലപ്പൂക്കൾ അർപ്പിക്കുവാൻ രവീന്ദ്രൻ മോഹിച്ചു. സുഗന്ധങ്ങളിൽ ലയിച്ച് ഏറെ നേരം മടിച്ചുനിൽക്കുവാൻ അവൻ അശക്തനായിരുന്നു. അരുതാത്തതെന്തോ ചെയ്യുന്നതിന്റെ വിലക്കുകൾ മനസ്സിൽ ഉയർന്നപ്പോഴും പാദങ്ങൾ മുന്നോട്ടു ചലിച്ചു. ഇരുളിൽ മുറ്റത്തിന്റെ കോണിലെ ചാമ്പമരത്തിന്റെ മറപറ്റി ശാരദയുടെ ചുണ്ടിൽ അവൻ ഒരു മുദ്രയിട്ടു. എന്നിട്ട് മുല്ലപ്പൂക്കൾ അവളുടെ മുടിയിഴകളിൽ തിരുകിവച്ചു. ശാരദയുടെ നനവാർന്ന ചുണ്ടിലെ മാധുര്യം അവനിലേക്ക് ഒഴുകിയെത്തി. പക്ഷേ, അവളെക്കുറിച്ചോർക്കുമ്പോഴെല്ലാം അമ്മാവന്റെ ക്രൂരമായ കണ്ണുകളിലെ തീയുടെ ചൂടിൽ അവൻ തളർന്നുപോയി. എന്നിട്ടും അവൻ ആശ്വസിച്ചു. എന്നെങ്കിലും താൻ ശക്തനും, സ്വന്തം കാലിൽ നിൽക്കാൻ കെൽപ്പുള്ളവനുമാകും. അപ്പോൾ താൻ ആർജ്ജിക്കുന്ന കരുത്തിന്റെ പിൻബലത്തിൽ ശാരദയുടെ കൈപിടിച്ച് അമ്മാവന്റെ മുന്നിലൂടെ പടിയിറങ്ങും. എത്ര ഭംഗിയായിട്ടാണ് ഈ രംഗം അവതരിപ്പിച്ചിരിക്കുന്നത്. ഒരു ഉത്തമകലാകാരനുമാത്രമേ അവന്റെ വികാരങ്ങൾ മുഴുവൻ കടലാസിൽ പകർത്താനാവൂ.\nതന്റെ കാമുകി പനിവന്നു മരിച്ചു. രവീന്ദ്രൻ എല്ലാം മറക്കാൻ ശ്രമിച്ചു. എന്നാൽ ഓർമ്മകൾ മരിക്കുന്നില്ല. അവ ഉറങ്ങുകയേയുള്ളുവേന്ന് അവനു ബോധ്യമായി. ബാല്യത്തിലും കൗമാരത്തിലും ഒളിപ്പിച്ചോമനിച്ച അനുരാഗവല്ലരി അകാലത്തിൽ വാടിക്കരിഞ്ഞപ്പോൾ ആ ഓർമ്മകൾ ഒരു വ്യാളിപോലെ അവനെ പീഡിപ്പിച്ചു.\nരവീന്ദ്രൻ വിദ്യാഭ്യാസം പൂർത്തിയാക്കി നാട്ടിൻപുറത്തെ വില്ലേജാഫീസിൽ ഗുമസ്തനായി. അവൻ താമസിച്ചിരുന്ന ലോഡ്ജിന്റെ അടുത്ത വീട്ടിൽ ഒരു ദിവസം പാവാടയുടുത്ത് മുറുക്കി ചുണ്ടുചുവപ്പിച്ച സുന്ദരിയായ ഒരു പെൺകുട്ടിയെ കണ്ടു. രവീന്ദ്രന് അവളെ ഇഷ്ടമായി. 'ഞാൻ നിന്നെ സ്നേഹിക്കുന്നു' എന്നവളുടെ കാതുകളിൽ അവൻ മന്ത്രിച്ചു. രവീന്ദ്രന് പുതിയ സ്ഥലത്തേക്ക് സ്ഥലംമാറ്റമായി. കഴുത്തിൽ താലികെട്ടാൻ വരാമെന്നവൻ അവൾക്കു വാക്കുകൊടുത്തു.\nപക്ഷേ, വിധി അതായിരുന്നില്ല. വടക്കേന്ത്യയിൽ വലിയ ഉദ്യോഗസ്ഥനായ ഒരാൾ രാധയെ അവന്റെ ഇഷ്ടപെൺകുട്ടിയെ വിവാഹംചെയ്തു എന്നറിഞ്ഞപ്പോൾ അയാൾക്ക് ഉറക്കെ കരയണമെന്നു തോന്നി.\nരവീന്ദ്രൻ സ്വപരിശ്രമത്തിലൂടെ വലിയ പണക്കാരനായി. സ്വന്തം ബിസിനസ്സുകളുടെ ഒരു ശൃംഖലതന്നെ അയാൾ പടുത്തുയർത്തി. രാധയും ഭർത്താവും ബോംബെയിൽ താമസമുണ്ടെന്നറിഞ്ഞ രവീന്ദ്രൻ അവളെ കാണണമെന്നാഗ്രഹിച്ചു. അവിടേക്ക് ഒരു ബിസിനസ്സ് ടൂർ തരമാക്കി. പക്ഷേ രാധയെ കാണണമെന്ന മനസ്സിന്റെ അദമ്യമായ മോഹത്തെ അയാൾ കുഴിച്ചുമൂടി. ധാമ്യമായ കാലം തനിക്കെന്നും കാരുണ്യവും തുണയും നൽകുക മാത്രമാണ് ചെയ്തിട്ടുള്ളതെന്നയാൾ കൃതജ്ഞതയോടെ സ്മരിച്ചു. പ്രകൃതിയുടെ അനുഗ്രഹവർഷങ്ങൾകൊണ്ടാകാം താനിന്നും സുരക്ഷിതത്വങ്ങളുടെ മറപറ്റി ജീവിതം തുടരുന്നത്.\nഒറ്റയിരുപ്പിൽ വായിച്ചുതീർക്കാൻ കഴിയുന്ന മനോഹരമായ നോവലാണ് 'പത്മവ്യൂഹം' എന്ന നോവൽ. തങ്കംപോലെ ഉരുക്കി കടഞ്ഞെടുത്ത വാക്കുകൾകൊണ്ടു മെനഞ്ഞെടുത്ത ഒരു ഉത്തമകലാസൃഷ്ടി.\nഈ പുസ്തകത്തിന് ഒരവതാരികയെഴുതാൻ അവസരം ലഭിച്ചതുതന്നെ അംഗീകാരവും ഭാഗ്യവുമായി കരുതുന്നു. അമേരിക്കയിലെ മലയാളസാഹിത്യത്തിൽ അഗ്രജനും ശ്രദ്ധേയനുമായ മാത്യുനെല്ലിക്കുന്നിന്, എന്റെ ഉത്തമസുഹൃത്തിന് എല്ലാ മംഗളങ്ങളും നേരുകയും നല്ല നല്ല കൃതികൾ ഇനിയും അദ്ദേഹത്തിൽ നിന്നും ഉണ്ടാകട്ടെയെന്നാശംസിക്കുകയും ചെയ്യുന്നു.\nLabels: chacko sankarathil\nകാഫ്കയുടെ കണ്ണുകളിലെ തിളക്കം\nഎൺപതുകളുടെ ഇടവപ്പാതികളിൽ ഒരു മഴനൂലുപോലെ മലയാളിയുടെ സാഹിത്യരാവുകളിൽ കാഫ്ക നിറഞ്ഞുനിന്നു. ഇരുളിലും പൊരുളിലും ഫ്രാൻസ് കാഫ്കയെ ഉദ്ധരിക്കുക എന്ന ഒരനുഷ്ടാനവ്രതനിഷ്ഠ എഴുത്തുകാരുടെ വേഷപ്പകർച്ചയായി, ഹൃസ്വകാലം വ്യാഖ്യാനിക്കപ്പെട്ടു.\n"തീരുമാനങ്ങളി"ൽ കാഫ്ക പറഞ്ഞു. മനസ്സ് കെട്ടിരിക്കുന്ന ഒരവസ്ഥയിൽ നിന്ന് സ്വയം വിമുഖനാകുക എന്നത് ഇച്ഛാശക്തിയുടെ മനഃപൂർവ്വമായ പ്രയോഗം കൊണ്ടേ സാധ്യമാകൂ." ഭാഷയുടെ നവീകരണപ്രക്രീയക്ക് ഓജസ്സും ചൈതന്യവും പ്രദാനം ചെയ്തതോടൊപ്പം, ആശയത്തേക്കാൾ ഭാഷയുടെ രൂപാന്തരീകരണത്തിന് മൂർച്ചനൽകിയ ഫ്രാൻസ് കാഫ്ക, തദ്വാര കഥയെ കാവ്യമൂർച്ഛയുടെ അഗ്നിനീരുകൊണ്ട് ജ്ഞാനസ്നാനം ചെയ്യിച്ചു. സ്വന്തം രചനാവൈദഗ്ധ്യം ക്രാഫ്റ്റ് തീവ്രാനുഭവങ്ങളുടെ തീച്ചൂളയിലിട്ടു ഉരുക്കുമ്പോൾ അനുഭവിച്ച വേദനകൾ." സ്വാസ്ഥ്യം കെടുത്തിയ സ്വപ്നങ്ങൾ തടവറ വിട്ടുണർന്ന് ഭീമാകാരമായ ഒരു കീടമായി രൂപാന്തരം പ്രാപിച്ചതായി സ്വയം തിരിച്ചറിയുന്നു. പെസസ്റ്റിയൻ ഇന്റലക്ച്വൽസിന് ഇക്കാര്യം അന്യമാകാതിരിക്കണമെന്നില്ല.\nകാഫ്കയുടെ, അമ്പത്തിമൂന്നു കഥകൾ മലയാളത്തിലേക്കു മൊഴിമാറ്റം നടത്തി സ്വന്തം സ്വത്വത്തോടുള്ള കടമ നിറവേറ്റിയ വി.രവികുമാർ ഭാഷയുടെ സംതാര്യവും സ്ഥൂലവുമായ ഒരെഴുത്തുപലക നിർമ്മിച്ചു. സ്ഥലകാലങ്ങളെ അതിജീവിക്കുക എല്ലാ അർത്ഥത്തിലും ദീർഘമൗനം ആവശ്യപ്പെടുന്ന സൃഷ്ടികളുടെ വിധിയും നിയോഗവും തന്നെ. കാലത്തെ അതിജീവിക്കുന്ന കാഫ്കയുടെ ഋജുവായ ഭാഷ അസഹനീയമാണ് എന്നു തെറ്റിദ്ധരിപ്പിച്ച നിരൂപകമാന്യർനമുക്കുണ്ടായിരുന്നു. ആ അഴുക്കു കഴുകിക്കളഞ്ഞ ദിശാമാറ്റം ഭവിച്ച കാഫ്കയാണ് രവികുമാറിന്റെ വിവർത്തനത്തിലെ നായകൻ. ഭാഷയുടെ അതാര്യവും സ്ഥൂലവുമായ ഗോത്രത്തിലെ വള്ളി പുള്ളികളും നീല ഞെരമ്പുകളും ഉണ്ടക്കണ്ണുകളും, ഉദ്ധതമായ ശിരസ്സും രൂക്ഷനോട്ടങ്ങളും സമിചീനമായ നിരീക്ഷണവ്യഗ്രതയോടെ അനാവൃതമാക്കുന്നു രവികുമാർ.\nകാഫ്കയുടെ കഥാലോകം ഏക്കാളത്തെയും വിസ്മയമാണ്. സമകാലീനരുടെയും അഗ്രഗാമികളുടെയും അനന്തരഗാമികളുടെയും നിനവുകളിൽ നിന്നും ചിഹ്നങ്ങളിൽ നിന്നും വ്യതിരിക്തമാകുന്നതെങ്ങനെ എന്ന തിരിച്ചറിവ് കഥയുടെ അധിതുകകളിൽ ഉത്തരവാദിത്തത്തോടെ ചെയ്യുന്നവർക്ക് കൃത്യമായി സമീക്ഷിക്കാനാവും. എന്നാൽ ദയാരഹിതമായ വ്യാഖ്യാനങ്ങൾക്കും വിവർത്തനങ്ങൾക്കും പിഴവിധിക്കാൻ കാഫ്ക്ക നിശേഷം അശക്തനാണുതാനും.\nകഥാപാത്രങ്ങളുടെ അകമെ കുറുകുന്ന വാക്കുകളുടെ അസ്ഫുടത അനുവാചകന്റെ ആത്മാവിലേക്കു ചെരിച്ചു കയറ്റുന്ന ടെക്നിക്കുകൾ കാഫ്കക്കറിയാം. സമസ്യകളുടെ സങ്കീർണ്ണതകൾ നിമിത്തം സ്വർഗ്ഗത്തിന്റെയും നരകത്തിന്റെയും പാതാളത്തിന്റെയും ഗഹനതകളിലേക്കു ഒറ്റക്കാലിൽ ഉരുമ്മി ഇറങ്ങുകയാണ് കാഫ്കയുടെ ആധുനിക മനുഷ്യൻ. കാഫ്കയുടെ ഹൃദയം കിനിയുകയും നെഞ്ചുപിടയുകയും മിഴികൾ സജലങ്ങളാവുകയും ചെയ്യുമ്പോഴും മനസ്സിന് ഉരുക്കിന്റെ ദൃഢത കൈവരുന്നതാണ് ആശ്ചര്യജനകം! ഇത്തരം അടി വീക്ഷണങ്ങൾക്കു അതിരുകളില്ലാത്ത ആകാശമാണതിര്. ഭൂഖണ്ഡങ്ങളുടെ സർവ്വേക്കല്ലുകൾ പിഴുതുമാറ്റുന്ന സർഗ്ഗചിത്തങ്ങളാണ് കാലത്തിന്റെ ഭ്രമണസൂചിയെ പിടിച്ചുനിർത്താൻ ഉദ്യമിക്കുന്നതെന്നും, ധിഷണാസംഗരത്തിലെ വിജയപരാജയങ്ങളിൽ താൻ സഹിഷ്ണുവായിരുന്നുവോ എന്നൂഹിക്കാൻ കാഫ്ക നിരൂപകരെ അനുവദിച്ചിരുന്നുവോ എന്നും ഊഹിക്കാനേ സാധിക്കൂ.\nഅപാരമായ ഒരു ലോകം-അത് ധീരനൂതനമാണെന്നൊന്നും വ്യാഖ്യാനിക്കേണ്ടതില്ല-അത് വശ്യനാകാൻ വിധിക്കപ്പെട്ട ഒരുവൻ, ഒരു മന്ദബുദ്ധിയുടെ ധൈഷണികമുദ്രകൾ പ്രദർശിപ്പിച്ച് സഞ്ചാര്യയായ കാഫ്കയെ അജതപരതന്ത്രനാകുകയാണ് "പീനൽകോളനി'യിൽ. ഒന്നു തുറന്നുവിട്ടാലും അവൻ കൃത്യസമയത്തുതന്നെ തിരിച്ചുവന്ന് നീതിയുടെ കൃത്യനിർവ്വഹണദൗത്യത്തിൽ ഹാജരായിക്കൊള്ളും എന്ന് ഉറപ്പുതരികയാണ് കാഫ്ക. സ്വയം അടിമത്തം ഏറ്റുവാങ്ങുന്ന വരിയുടയ്ക്കപ്പെട്ടവന്റെ ദൈന്യം, സ്വത്വനിരാകരണം, ബുദ്ധിഹീനരായ ബുദ്ധിജീവികളെ പഴിക്കാനുള്ള മികവുറ്റ ഉപാധിയാക്കുകയാണ് കഥാകാരൻ. മനുഷ്യന്റെ ജീവിതശൈത്യത്തിന്റെ ഏതൊരു മൂലയിലും, തദവസ്ഥ ഒരുപോലെയാണെന്ന സാർവ്വലൗകികാശയം സ്പഷ്ടമാക്കുകയാണ് കാഫ്ക.\nമധ്യകാല ജഡാവസ്ഥയിൽ നിന്ന് ആധുനിക അന്തരീക്ഷത്തിലേക്ക് ചിന്താപരമായ ഒരു ധാരസംക്രമം നടന്നു. താദൃശമായ ഒരു ദിശാമാറ്റം കാഫ്കൻ കഥകളുടെ വിളനിലമാണ്. കൺവേൺഷനൽ റൈറ്റിംഗിൽ നിന്ന് കഥയുടെ മഴുകൊണ്ട് വെട്ടിവെട്ടി ഒരു ചാലുകീറി എന്നത് കാഫ്കയുടെ കരവിരുതും, മനോവിരുതും സമഞ്ജസംപ്രദർശിപ്പിക്കുന്നു. ഞങ്ങളുടെ നിയമങ്ങളെ സംബന്ധിച്ച ഒരു പ്രശ്നം പിറവി കൊള്ളുന്നത് ഈ 'പാല'ത്തിന്മേൽ വച്ചാണ്. പക്ഷെ പ്രഭുവർഗ്ഗം മാഞ്ഞുപോകുമെന്ന പ്രത്യാശ കാഫ്ക കൈവെടിയുന്നില്ല. എന്നാൽ അധീരരുടെ തലമുറക്ക് അതിന് ബാധിക്കില്ലെന്ന അശുഭചിന്ത കാഫ്ക വച്ചു പുലർത്തുകയും ചെയ്യുന്നുണ്ട്.\n"നിയമത്തിന്റെ പടിവാതിൽക്കൽ" പോലുള്ള കഥകളിൽ പ്രവചനശേഷിയുള്ള ധ്വനനവ്യഗ്രതയുള്ള കഥകളുടെ സ്രഷ്ടാവാണ് കാഫ്ക. മനുഷ്യജന്മങ്ങളുടെ ഉദ്യേഗങ്ങൾ, ഉത്കണ്ഠകൾ, ആകാംക്ഷകൾ, ആർത്തികൾ, ആർദ്രതകൾ, കൗശലങ്ങൾ, കാപട്യങ്ങൾ ഇവയിൽനിന്നെല്ലാം ഊറ്റിയെടുത്ത ഉറവവറ്റാത്ത എണ്ണയിൽ ഹൃദയത്തിരി കൊളുത്തിയാണ് കാഫ്ക കഥാപ്രപഞ്ചം സൃഷ്ടിച്ചതു. വായനക്കാരനെ ചില കഥകളിൽ സീക്വൻസുകളിൽ കമ്മ്യൂണിക്കേഷനുകളിൽ-സംവേദനക്ഷമതയിൽ നേരിടേണ്ടിവരുന്ന ബുദ്ധിമുട്ടുകൾ കാഫ്ക അശേഷം ഗൗനിക്കുന്നത് സൂക്ഷ്മാന്വേഷണത്തിൽ കാണാം. വായനക്കാരന്റെ ഉൾക്കണ്ണ് ആകാശത്തിനുമപ്പുറം കടന്നുപോകണമെന്ന് കാഫ്ക കരുതുന്നുണ്ടാവണം.\n'രൂപാന്തര'ത്തിന്റെ ദൈർഘ്യം 'പ്രോമിഥ്യൂസി'ലെത്തുമ്പോൾ ആറുവാചകങ്ങളിൽ ഹ്രസ്വത കൈവരിക്കുന്നു. നിയതിയുടെ വേട്ടമൃഗങ്ങളാകുവാൻ വിധിക്കപ്പെട്ട മനുഷ്യാത്മക്കളോടുള്ള അവിച്ഛിന്നമായ ഹൃദയബാന്ധവം വഴി ഐക്യദാർഢ്യം പ്രഖ്യാപിക്കുന്ന കാഫ്ക ഭാഷയിൽ നിർവ്വഹിക്കുന്ന ട്രപ്പീസുകളിയാണ് കൗതുകം ജനിപ്പിക്കുന്ന മുഖ്യഘടകം.\nകാഫ്കൻ കഥകളുടെ കുലചിഹ്നം എല്ലാ കഥകളുടെയും മുകളിലും മുതുകിലും മുദ്രണം ചെയ്യപ്പെട്ടിട്ടുണ്ട്. ഇപ്പോഴും കാഫ്ക കഥാലോകത്തെ രാജകുമാരനാണെന്ന് നിസ്സംശയം വ്യക്തമാക്കുന്നവയാണ് എല്ലാ കഥകളും.\nപരമ്പരാഗത നിരൂപണ രീതിശാസ്ത്രത്തിനു വഴങ്ങിത്തരാത്ത എഴുത്തുകാരനാണ് താനെന്ന് കാഫ്ക തെളിയിക്കുന്ന കഥകൾ വിവർത്തനം ചെയ്യപ്പെടുമ്പൊഴൊക്കെ മലയാളത്തിന്റെ മൗലികത കൂടുതൽ കൂടുതൽ സമ്പന്നമാവുകയത്രെ ചെയ്യുന്നത്.\nകാഫ്കയുടെയും മറ്റും കഥകൾ മൊഴിമാറ്റം ചെയ്യപ്പെട്ടു വായിക്കപ്പെടുമ്പോഴാണ് അൽപം ചില സാഹിത്യകാരന്മാരെങ്കിലുമൊക്കെ പരിസര സൃഷ്ടിയ്ക്കോ മറ്റോ ഇവ ഉപയോഗപ്പെടുത്തിയിട്ടുണ്ടാവാം എന്നൊരു ശങ്ക നമ്മെ പിടികൂടുന്നത്. എന്നാൽ കാഫ്കയുടെ കണ്ണുകളിലെ തിളക്കം അവർക്കില്ലാതെപോകുന്നു അതാണ് ദയാരഹിതമായ ദൃശ്യം.\nPosted by ezhuth online at 10:54 AM\nLabels: v p johns\nഒരാൾ മുട്ടുകുത്തി നിൽക്കുന്നു\nഇളവെയിലിൽ ഒരു ചിത്രശലഭം\nലില്ലിപ്പൂവിന്റെ കവിത വായിക്കുന്നു\nദൂരൊരു കിളി ചിലയ്ക്കുന്നു\nഒരു ജാഥകടന്നു പോകുന്നു\nഒരാൾ തന്റെ ചോരയ്ക്ക്\nPosted by ezhuth online at 10:52 AM\nLabels: manjukalam, sivana\nസുഹൃത്തിനെ അന്വേഷിച്ചു ചെന്നതാണ്\nPosted by ezhuth online at 10:50 AM\nLabels: avicharitham, sivana\nPosted by ezhuth online at 10:49 AM\nLabels: sivana, viraham\nഇല ഒരു ഹൃദയം\nനിനക്ക് തീയുടെ ഹൃദയം\nഅത് നിറഞ്ഞ സ്നേഹമായ്\nപുഴുക്കളും പുൽച്ചാടികളും ചതഞ്ഞു\nPosted by ezhuth online at 10:41 AM\nLabels: haridas valamangalam, poem\nമാസാവസാനങ്ങളിൽ പതിവുതെറ്റാതെ കമ്പനി കൂടാറുണ്ടെങ്കിലും സാമുവൽ കത്തെഴുതുന്നത് ഏറെക്കാലം കൂടിയിട്ടാണ്. അതുകൊണ്ടായിരിക്കാം കൈപ്പടയും അവനെപ്പോലെ തന്നെ നരച്ചിരിക്കുന്നു. ഒപ്പം, പെൻഷനായതുമുതൽ കണ്ടുമുട്ടുമ്പോഴെല്ലാം 'ഞാൻ വയസ്സനായി മോനെ' എന്ന് നിരാശപ്പെടാറുള്ളത് ഓർക്കുകയും ചെയ്തു.\nപക്ഷേ, കത്തിൽ ആകെപ്പാടെ അമ്പരപ്പിക്കുന്ന കാര്യങ്ങളാണ്.\nപ്രായത്തെ, ജീവിതാവസാനത്തെ, ഒക്കെ ഇവനിത്രയും ഭയക്കുന്നോ!\nചങ്ങാതികളെ സംബന്ധിച്ച ചില അപ്രിയസത്യങ്ങളുടെ സൊ‍ാചനകളും, പ്രത്യേകിച്ച് ജേക്കബിന്റെ.\nനാലു പേജു വരുന്ന കത്ത് വായിച്ചുകഴിഞ്ഞപ്പോൾ... ഒരു ഭയം, തൽക്ഷണം, അകാരണമായാണെങ്കിലും എന്നെയും പിടികൂടാതിരുന്നില്ല.\nനേരത്തെ ഗേറ്റടച്ച് ഇരുണ്ടുവരുന്ന മുറ്റത്തുനിന്നു കയറി മുൻഡോറടച്ചു തണ്ടിട്ടു. അനുവിനോട് കാപ്പിക്ക് വിളിച്ചുപറഞ്ഞ് സോഫയിലേക്കു താഴ്‌ന്നു കണ്ണടച്ചു....\nകഴിഞ്ഞ മാസത്തെ കൂടിച്ചേരലിന്റെ പിറ്റേന്നിന്റെ പിറ്റെന്നായിരുന്നല്ലോ ഇതിനോക്കാളൊക്കെ ജോറായി അവനന്നെ ഞെട്ടിച്ചതു.\n"എടാ നമ്മുടെ പയ്യൻസ്...."\n"പയ്യൻസോ, ഏത് പയ്യൻസ്?"\n"ഹ, ജേക്കുവിന്റെ..." ജേക്കുവേന്നാൽ ഞങ്ങളുടെ മാസാവസാന കമ്പനിയുടെ ലീഡർ ജേക്കബ്ബ്. അവന്റെ ഏക സന്തതി വിജയ് ആണ് പയ്യൻസ്. അതെനിക്കറിയാഞ്ഞല്ല. പക്ഷേ, സാമുവലിന്റെ തിടുക്കപ്പെട്ടുള്ള വിളി...\nവാക്കുകളോടുള്ള സാമുവലിന്റെ ലുബ്ധറിയാവുന്ന എന്റെ ഉള്ളിലൂടൊരു മിന്നൽപ്പിണർ പാഞ്ഞുപോയി. നീണ്ടുനിന്ന മൗനത്തിനൊടുവിൽ ഫോൺ വച്ച് ടീപ്പോയിലിരുന്ന ജഗ്ഗെടുത്ത് വെള്ളം ആദ്യമായിക്കാണുന്നവനെപ്പോലെ കുടിച്ചു.\nഅനു കാപ്പിയുമായി പുറകിൽവന്ന് തോളത്തു മുട്ടി. എ.സി.യിലും വിയർക്കുന്നതു കണ്ടപ്പോഴായിരിക്കണം കൈത്തലം അമർത്തി അവൾ. അവളുടെ ആകാംക്ഷകൾ അങ്ങനെയാണ്.\nആ ത്രിസന്ധ്യയിൽ അവളെ വാരിപ്പുണരാൻ ഉള്ള് വല്ലാതെ വെമ്പി. കുറെ ചുടുനീർ അവളിലേക്കു ചൊരിയാനും.\nഎനിക്കും വന്ധ്യയായ അവൾക്കും പിന്നെയും ഏന്തോ ഒന്ന് നഷ്ടമായതുപോലെ.\nവിജയ് അനുവിന് ജീവനിൽ ജീവനായിരുന്നു. എലിസബത്ത് ഗർഭിണിയായെന്നറിഞ്ഞതുമുതൽ നിർവൃതിയുടെ ഒരാനന്ദം അനുവിന്റെ മുഖത്ത് ഞാൻ കണ്ടിരുന്നു. തനിക്കില്ലാത്തത് മറ്റൊരുവൾക്കുണ്ടായെന്നറിഞ്ഞപ്പോൾ അസൂയപ്പെടേണ്ടതിനു പകരം ആഹ്ലാദിക്കുകയും അവിടെപ്പോയി അവരെ ശുശ്രൂഷിക്കുകയും സുഖപ്രസവത്തിനുവേണ്ടി സദാ പ്രാർത്ഥിക്കുകയും ദേവാലയങ്ങളിൽ കാണിക്കകൾ അർപ്പിക്കുകയും അതുവഴി സ്വയം ആശ്വാസം കൊള്ളുകയും ചെയ്യാൻ ഈ ഭൂമിയിൽ അനുവിനേ കഴിയൂ എന്നെനിക്ക് പലപ്പോഴും തോന്നിയിട്ടുമുണ്ട്. വിജയ് എന്ന പേര് താനാണ് നിർദ്ദേശിച്ചതെന്നു പറഞ്ഞ് ഊറ്റം കൊള്ളുന്നതും കാണേണ്ടിവന്നിട്ടുണ്ട്.\nവിജയ് കുട്ടിപ്പരുവം മുതൽക്കേ അനുവിനെ അമ്മയെന്നാണ് വിളിച്ചിരുന്നത്. അനു അവനെ 'പൊന്നുമോൻ' എന്നും. ആദ്യമൊക്കെ എനിക്ക് വല്ലാത്തൊരു സുഖക്കുറവു തോന്നിച്ചിരുന്നെങ്കിലും ക്രമേണ അനുവിന്റെ സന്തോഷത്തിൽ പങ്കാളിയാവുകയായിരുന്നു.\nപക്ഷേ, ഇപ്പോൾ ഇപ്പോൾ ആ സന്തോഷം എന്നന്നേക്കുമായി ഞങ്ങൾക്കിരുവർക്കും ഒരുപോലെ കൈമോശം വന്നിരിക്കുന്നു. ഈശ്വരാ; അനുവിനെ ഞാനെങ്ങനെ സമാശ്വസിപ്പിക്കും?\nനീയവൾക്ക് എല്ലാം താങ്ങാനുള്ള കരുത്ത് നൽകണമേ\nഒന്നും പറയാതെ കൂടെ കൂട്ടി. കാറിലേക്ക് ഒന്നും ചോദിക്കാതെയാണ് കയറിയതെങ്കിലും നിറയെ ചോദ്യങ്ങളായിരുന്നു ആ കണ്ണുകളിൽ.\nവണ്ടി ഗേറ്റിനു വെളിയിൽ വാഹനങ്ങൾക്കു പുറകിൽ നിർത്തിയപ്പോൾ തമിഴ്‌നാട് രജിസ്ട്രേഷനിലുള്ള ആബുലൻസ് പുറത്തേക്കു പോകുന്നതു കണ്ട അനുവിന്റെ മുഖത്ത് അമ്പരപ്പിന്റെ പാരമ്യം. അവൾ എന്നെ തുറിച്ചു നോക്കി.\nമണ്ണിട്ടാൽ താഴാത്തത്ര പുരുഷാരമുള്ള മതിൽക്കെട്ടിനകത്തേയ്ക്ക് ഞെങ്ങിഞ്ഞെരുങ്ങി നീങ്ങുമ്പോൾ എന്റെ കൈത്തണ്ടയിലെ പിടുത്തം അനു വല്ലാതെ മുറുക്കി.\nഒരുവിധം, വിജയന്റെ കരുവാളിച്ച മുഖം ഒരു നോക്കു കണ്ടു. ആ കണ്ണുകൾ, ചേതനയറ്റതാണെങ്കിലും, വല്ലാതെ, വിശ്വാസം വരാത്തതുപോലെ ഞങ്ങളെ തുറിച്ചു നോക്കുന്നപോലെ തോന്നി!\nശവമടക്കു കഴിഞ്ഞു മടങ്ങുമ്പോഴും ഒരക്ഷരം ശബ്ദിച്ചില്ല അനു. വാ പൊത്തിതറന്നുവച്ച് മയങ്ങുകയായിരുന്നു യാത്രയിലുടനീളം, വാർത്തയറിഞ്ഞപ്പോഴുണ്ടായ അമ്പരപ്പിന്റെ തുടർച്ചയെന്നോണം...\nഎല്ലാം ഒരുവിധമൊക്കെ ആറിത്തണുത്തിരിക്കുകയായിരുന്നു. അപ്പോഴാണ് സാമുവലിന്റെ തലതിരിഞ്ഞ കത്ത്. സാമുവൽ പണ്ടുമുതൽക്കെ ഇങ്ങനെയൊക്കെത്തന്നെ. പക്ഷേ ജേക്കബ്...പ്രായപൂർത്തിയായതോടെ അവൻ പഴയ കുട്ടികുസൃതികളിൽനിന്ന് ചെറിയ ചെറിയ ക്രൂരതകളിലേക്ക് തിരിയുകയായിരുന്നു. വിവാഹത്തോടെ മദ്യപാനം ശീലമാക്കുകയും കണ്ണിൽ കാണുന്നവരോടും മിണ്ടുന്നവരോടുമൊക്കെ ശണ്ഠകൂടുകയും പതിവാക്കിയ അവൻ എലിസബത്ത് പ്രസവിച്ചതോടെ അവരെ ശാശീരികമായും വേദനിപ്പിക്കാൻ തുടങ്ങി. എലിസബത്ത് നിശ്ശബ്ദം എല്ലാം സഹിച്ചു. പക്ഷേ, ഒരിയ്ക്കലും ജേക്കബിനെ അവഗണിച്ചില്ല. കരയാൻ മറന്ന എലിസബത്ത് പ്രാർത്ഥനകളിൽ മുഴുകിയും മകനെ ലാളിച്ചും ദിനരാത്രങ്ങളെ ധന്യമാക്കുകയായിരുന്നു.\nഞങ്ങൾ സുഹൃത്തുക്കൾ, അവന്റെ തെറിയഭിഷേകത്തെ അവഗണിച്ച്, യഥാസമയങ്ങളിൽ അവനെ, ശാന്തമായൊരു ജീവിതം കൈക്കൊള്ളാൻ ഉപദേശിച്ചുകൊണ്ടിരുന്നതും, കഴിയാഞ്ഞ് പൈന്തിരിയുന്നതും, ഇടവേളകൾക്കുശേഷം പുത്തനുണർവ്വോടെ പിന്നെയും പിന്നെയും...\nഎല്ലാം ഞാനോർക്കുന്നു. പറഞ്ഞിട്ടെന്തു കാര്യം, ഹിറ്റ്ലറും മുസ്സോളിനിയുമൊക്കെയായിരുന്നില്ലോ അവന്റെ ഇഷ്ടനായകന്മാർ തന്നെ.\nഎന്താകാം അവന്റെ ആത്മാവിനെ നിരന്തരം കീറിമുറിച്ചുകൊണ്ടിരുന്നത്?\nഎല്ലാം തികഞ്ഞവനായിരുന്നല്ലോ, സൗഭാഗ്യങ്ങളെല്ലാം തന്നെ.\nസംഗീതോപകരണങ്ങളെല്ലാം മാരകായുധങ്ങളെയും ഒരുപോലെ സ്നേഹിക്കുന്ന ജേക്കബ്ബ് എല്ലാവർക്കും അമ്പരപ്പായിരുന്നു ഒരേസമയം പക്ഷേ, കമ്പനിയിൽ അവനില്ലാത്ത അവസ്ഥയെപ്പറ്റി സുഹൃത്തുക്കൾക്കാർക്കും ചിന്തിക്കാൻപോലും വയ്യ.\nപണ്ടൊരിക്കൽ ടോം ആന്റ് ജൂറി കണ്ട് പൊട്ടിച്ചിരിച്ച കൊച്ചുവിജയിനെ ജേക്കബ്ബ് അടിച്ചുപരുവമാക്കിയത്രെ! മറ്റൊരിയ്ക്കൽ ടി.വി. അടിച്ചുപൊളിക്കുകയും.\nജേക്കബിന് സ്വതവെ പൂച്ചകളെ വെറുപ്പായിരുന്നു.\nപട്ടിയെ തോൽപിക്കുന്നവയെ വിശേഷിച്ചും\nഅവന്റെ പ്രതിരൂപങ്ങളെന്നു തോന്നിക്കുംവിധം രണ്ട് കറുത്ത കൂറ്റന്മാർ വീട്ടിലെ കോമ്പൗണ്ടിൽ പരതിനടന്നു. ഹിറ്റ്ലറും മുസ്സോളിനിയും.\nഒരിക്കൽ പതിവുപോലെ കാട്ടിലെ രാവിന്റെ സ്വച്ഛതയിൽ അവന്റെ എസ്റ്റേറ്റ് ബംഗ്ലാവിൽ സാമുവലും ബാലനും അരവിന്ദനും ഹുസ്സൈനും ഞാനും അവന്റെ വാക്കുകൾക്ക് ചെവികൊടുത്തിരിക്കുകയായിരുന്നു.\nപതുക്കെ ഒഴുകിപ്പരക്കുന്ന ബ്ലൂലേബൽ വിസ്കിയുടെ വീര്യം കുഞ്ഞുങ്ങളുടെ കൈകളെപ്പോലെ ഞങ്ങളുടെ മസ്തിഷ്കത്തെ പതുക്കെ തൊട്ടുകൊണ്ടിരുന്നു.\nഒരു പൂച്ചവേട്ടയുടെ കഥയാണ്.\nഅന്നുച്ചയ്ക്ക് വരട്ടിയ ഇറച്ചിയുടെ മണംപിടിച്ചുവന്ന പൂച്ചയെ തന്ത്രപൂർവ്വം മുറിയിലാക്കി വാതിലടച്ച് ആ മുറിയിലേക്ക് ആദ്യം തുറന്നുവിട്ടത് ഹിറ്റ്ലറെ.\nമദ്യലഹരിയിലായിരുന്ന ഞാൻ പൊടുന്നനെ ആ പൂച്ചയായി മാറുന്നതുപോലെ തോന്നി.\nവിശാലമായ മുറി. മുറിയിൽ ഫാമിലി കോട്ട് കൂടാതെ രണ്ടു മരക്കസേരകൾ, മേശ, സ്റ്റീൽ അലമാരി, ടീപ്പോയ്, മിനിഫ്രിഡ്ജ് പിന്നെ മൂലയിൽ ഒരു ഡ്രസ്സിങ്ങ് സ്റ്റാന്റ്.\nരക്ഷപ്പെടാനൊരിടം...പൂച്ചയായ ഞാൻ പരതുന്നു.\nആദ്യം കട്ടിലിനടിയിൽ പതുങ്ങി. പക്ഷേ, അടുത്തനിമിഷം അതാ അവൻ, ഹിറ്റ്ലർ, കൂനൻ നായ, അവന്റെ തല നീണ്ടു വരുകയാണ്. എന്റെ കഴുത്തിന് നേരെ. ഞാൻ പിന്നോക്കം നടന്ന് അലമാരിയുടെ പുറകിലൊളിച്ചു. അവിടേക്ക് തല കടക്കാതായപ്പോൾ കൈ നീട്ടുകയായി അവൻ. പിന്നെ മരണപ്പാച്ചിലാണ് മുറിയിലുടനീളം. ഹിറ്റ്ലർ, അവൻ ഏൽപിക്കപ്പെട്ട ദൗത്യം പൂർത്തിയാക്കിയിട്ടെ അടങ്ങുവേന്ന ആവേശത്തിൽ തൊട്ടുപിന്നാലെയുണ്ട്. ഒടുക്കം എനിക്ക് അളമുട്ടുന്നു. അപ്പോൾ പൂച്ചയായ ഞാൻ ഒരവസാന കൈയെന്ന നിലക്ക് പുലിയെപ്പോലെ തേറ്റ മുഴുവനും പുറത്തെടുത്ത് ചീറിക്കൊണ്ട് പട്ടിക്കുനേരെ തിരിയുന്നു. പട്ടിയതാ കൂർത്ത തേറ്റകൾ കണ്ട് ഭയന്ന് വാലും താഴ്ത്തി അപമാനിക്കപ്പെട്ട ശൗര്യത്തിന്റെ തലയും കുനിച്ചുപിടിച്ച് തറയിലിരിക്കുന്നു.\nഅടുത്തനിമിഷം അതാവാതിൽ പാതി തുറന്ന് ജേക്കബ്. ജേക്കബിനു മുന്നിലേക്ക് തോൽവിയുടെ മുരൾച്ചയുമായി ഹിറ്റ്ലർ.\nഞാനെന്ന പൂച്ചയുടെ വിജയഭാവം കണ്ടിട്ടായിരിക്കണം ജേക്കബിന് പെട്ടെന്ന് കാര്യം പിടികിട്ടുകയാണ്. അയാളുടനെ മുസ്സോളിനിയെന്ന കരുത്തനെകൂടി കൊളുത്തൂരി മുറിയിലേക്കു വിടുകയും വാതിലടയ്ക്കുകയുമായി.\nമുറിയിൽ പിന്നെയും കൂരിരുട്ട്. രണ്ടിനു പകരം ജ്വലിക്കുന്ന നാല് കണ്ണുകൾ.\nഭയാനകമാകുന്ന മുരൾച്ചകൾ. കിടിലൻ ഗർജ്ജനങ്ങളുടെ മുഴക്കങ്ങൾ.\nനഖങ്ങളുടെ കൂർപ്പ്. പല്ലുകളുടെ കരുത്ത്.\nഭീതിയിൽനിന്ന് വേദനകളിലേക്ക്. വേദനകളിൽനിന്ന് തണുപ്പിലേക്ക്. മരവിപ്പിലേക്ക്.\nഒടുവിൽ പല ഭാഗങ്ങളായ ഓർമ്മപോലെ ചിന്നിച്ചിതറി ലോകത്തിന്റെ വിവിധകോണുകളിലേക്ക്...\nഅർദ്ധബോധാവസ്ഥയിലായിരുന്ന എന്നെ താങ്ങിപ്പിടിച്ചു കാറിലേക്കാനയിക്കുമ്പോൾ ജേക്കബ് പിറുപിറുക്കുന്നുണ്ടായിരുന്നു. 'വരും അവൻ, എന്റെ തോക്കിൻമുന്നിൽ എന്നെങ്കിലും വന്നുപെടും. വരാതെവിടെപ്പോകാൻ. 'ജേക്കബ് ഏതുസമയത്തും ഒരു ശത്രുവിനെ പ്രതീക്ഷിക്കുന്നുണ്ടെന്ന് എനിക്ക് മനസ്സിലായി....\nചെന്നുകിടന്ന് കണ്ണടച്ചയുടനെ മനസ്സിലേക്കു തന്റെ ജർമ്മൻ പിസ്റ്റളിന്റെ ചേമ്പറിലേക്ക് ബുള്ളറ്റ് നിറയ്ക്കുന്ന ജേക്കബിനെയാണ്. തൊട്ടുപിന്നാലെ, അതിവിചിത്രവും ഭയാനകവുമായൊരു സ്വപ്നവും കണ്ടു.\nനല്ല പകൽ വെളിച്ചത്തിലെ ഗതാഗതത്തിരക്കുള്ള റോഡിലൂടെ വിജയ് തന്റെ സ്കോഡാ കാറോടിച്ചുകൊണ്ടുപോകുന്നു. പ്രസന്നമായ മുഖം. വെസ്റ്റേൺ മ്യൂസിക്കിന്റെ താളത്തിനനുസരിച്ച് ശിരസ്സ് ചലിപ്പിച്ചാണ് ഡ്രൈവ് ചെയ്യുന്നത്.\nപൊടുന്നനെ ഒരു കരിമ്പൂച്ച ചീറികൊണ്ട് പിന്നിലെവിടെയോ നിന്ന് മുൻസീറ്റിലേക്ക് ചാടിവീഴുന്നു. അവിടെനിന്ന് ഭയപ്പാടോടെ കഴുത്തതിരിച്ച് ചുറ്റിനും നോക്കിയിട്ട് ഡാഷ് ബോർഡിലേക്കു ചാടിക്കയറുന്നു. ഡാഷിൽനിന്ന് വിജയിനെ തറച്ചുനോക്കുന്നു. പിന്നെ തിരിച്ച്, കെണിയിലകപ്പെട്ടിട്ടെന്നോണമുള്ള വെകിളിപ്പോടും വെപ്രാളത്തോടുംകൂടിയുള്ള മരണപ്പാച്ചിൽ കുറേനേരത്തേക്ക്. ഒപ്പം, രക്ഷപ്പെടാൻ കഴിയില്ലെന്നുള്ള ഭയപ്പാടിലെന്നോണമുള്ള ദയനീയ കരച്ചിലും. പിന്നെ ക്രമേണ അതിന്റെ കരച്ചിൽ പേടിപ്പെടുത്തുന്ന മുരൾച്ചയായി രൂപാന്തരപ്പെടുകയും അതിന് ഒരു പുലിക്കുട്ടിയുടെ ശൗര്യം കൈവരുകയും ചെയ്യുന്നു.\nവല്ലാത്ത അസഹ്യതയിൽ വണ്ടി സൈഡൊതുക്കാൻ ശ്രമിക്കുകയാണ് വിജയ്. ഗതാഗതത്തിരക്കുമൂലം കഴിയുന്നില്ല.\nപൊടുന്നനെ പുലിക്കുട്ടിയുടെ ഭാവം പൂണ്ട പൂച്ച ഭീതിദമുരൾച്ചയോടെ സ്റ്റിയറിങ്ങ് വീലിലേക്കു ചാടിക്കയറി വിജയിന്റെ മുഖത്തേക്കുയർന്ന് മാന്തിക്കീറാനും കടിക്കാനും തുടങ്ങുന്നു.\nകാർ നിയന്ത്രണം വിട്ടു കഴിഞ്ഞിരുന്നു.\nവിജയിന്റെ ശവസംസ്കാരം കഴിഞ്ഞ് രണ്ടുമൂന്നു ദിവസങ്ങൾക്കുശേഷമാണ് ഞാനിത് ഓർത്തെടുത്തത്.\nമാസങ്ങൾക്കു മുമ്പൊരിക്കൽ വിജയ് സഹപാഠിനി സോഫിയ ജോൺസ് എന്ന അമേരിക്കൻ സുന്ദരിയെ പരിചയപ്പെടുത്താൻ വീട്ടിൽ വന്നിരുന്നു. അന്ന് കണ്ടതും സംസാരിച്ചതുമല്ലാതെ പിന്നീട് ഞാനവനെ കാണുകയോ കാര്യമായിട്ടോർക്കുകയോ ഉണ്ടായിട്ടില്ല. വിജയ് സ്ഥലത്തില്ലാതിരുന്നത് നന്നായെന്നുള്ള, പൂച്ചവേട്ടക്കഥക്കിടയിലെ ജേക്കബിന്റെ പരാമർശമല്ലാതെ അന്നത്തെ സംഭാഷണമധ്യെ അവന്റെ പേര് വീണ്ടും കടന്നുവന്നിട്ടില്ല. എന്നിട്ടാണ് ഇങ്ങനൊരു സ്വപ്നം, അതും അന്നുതന്നെ!\nഎല്ലാം ഏറെ വിചിത്രവും ദുരൂഹവുമായി തോന്നി.\nവിജയും സോഫിയയും സോഫിയുടെ മാതാപിതാക്കന്മാരുടെ അനുഗ്രഹാശ്ശിസുകളോടെ വിവാഹിതരാവാനിരിക്കുകയായിരുന്നു. കമ്പ്യൂട്ടർ എഞ്ചിനീയറായ വിജയിന് അവർ അമേരിക്കയിൽ സൗകര്യങ്ങൾ ഉണ്ടാക്കിവച്ചിട്ടുണ്ട്.\nജേക്കബിന് വിജയ് അമേരിക്കയിൽ പോകുന്നതിനോടോ, അവിടെ സോഫിയയുമായി കുടുംബജീവിതം പങ്കിടുന്നതിനോ അത്രവലിയ എതിർപ്പില്ല. പക്ഷേ, ശരിയായ വിവാഹം നാട്ടിലുള്ള, അതും താൻ നിർദ്ദേശിക്കുന്ന കുടുംബത്തിലെ കുട്ടിയുമായിത്തന്നെ നടത്തണമെന്നുള്ളത് നിർബന്ധമുള്ള കാര്യമാണ്. വിജയ് അതിനോട് യോജിക്കുന്നില്ലെങ്കിലും. അതേ സമയം എലിസബത്തിന് എവിടെയായാലും തന്റെ പുത്രൻ സുഖ-സന്തോഷങ്ങളോടെ കഴിയണമെന്നേയുള്ളു...\nഞാൻ അന്നു കണ്ട സ്വപ്നത്തിന് വിജയിന്റെ വൈകിക്കിട്ടിയ പോസ്റ്റ്മോർട്ടം റിപ്പോർട്ടിലെ ചില വിവരങ്ങളുമായി ഏറെ യോജിപ്പ്!\nഞങ്ങളുടെ ചങ്ങാതിക്കൂട്ടത്തിലെ പ്രായം കുറഞ്ഞവൻ, സൈക്യാട്രിസ്റ്റ് ഇടിയ ഹുസ്സൈൻ ഒരിക്കൽ സൂചിപ്പിക്കുകയുണ്ടായി, 'ലക്ഷണങ്ങൾ കാണുമ്പം ജേക്കുവിന്റെ പ്രശ്നം മിക്കവാറും ഇംപൊട്ടൻസിയായിരിക്കാനാണ് സാധ്യത. കിടപ്പറയിൽ ദയനീയമായി പരാജയപ്പെടുന്ന ഇത്തരക്കാർ മറ്റെല്ലായിടത്തും ജയിക്കാൻ പരമാവധി ശ്രമിക്കും. കിടപ്പറയിലില്ലാത്ത കരുത്ത് മറ്റെവിടെയും അവർക്കുണ്ടാകും'\nഹുസ്സൈന്റെ നിർണ്ണയം ശരിയായിരിക്കുമെന്നു തോന്നിയെങ്കിലും വിജയ് എന്ന സൃഷ്ടിയുടെ പ്രത്യക്ഷതയിൽ ഞാനതിനെ ചുമ്മാ ചിരിച്ചു തള്ളുകയായിരുന്നു.\nഹുസ്സൈൻ അപ്പോൾ അഡോൾഫ് ഹിറ്റ്ലറെ ഉദാഹരിച്ചു.\nഹിറ്റ്ലർക്ക് കൊലവെറി ബാധിച്ചതു അതുകൊണ്ടാണത്രെ.\nഎന്തായാലും സാമുവലിനു മറുപടിയെഴുതണം, എല്ലാം കാണിച്ച്, നാളെയാകട്ടെ...\nഒന്നും കഴിക്കാതെ കട്ടിലിൽ കയറിക്കിടന്ന് കണ്ണടച്ചു. അനു നിർബന്ധിച്ചില്ല. അവൾക്കറിയാം. ചിന്തകൾ ആയിരം ചിറകുവിരിച്ച് വട്ടമിട്ടു. മനസ്സിനു ഫാനിന്റെ മുരൾച്ചയിലേക്കു തിരിക്കാൻ ശ്രമിച്ചു.\nഏറെ കഴിഞ്ഞ് അനു വന്ന് അരികത്തു കിടന്നതറിഞ്ഞു.\nഎപ്പോഴോ അവളുടെ വിരലുകൾ മുഖത്തിഴയുന്നറിഞ്ഞു.\nഉണർച്ചയിലാണെന്നറിയിക്കാൻ പതുക്കെ ചരിഞ്ഞു അവൾക്കഭിമുഖം.\nചെവിയിൽ അവൾ മന്ത്രിച്ചു ഉന്മാദിനിയെപ്പോലെ. കഴിയുംവേഗം എലിസബത്തിനെപോയി കാണണം. ആശ്വസിപ്പിക്കണം. ഇനിയും ജേക്കബിനെ അവൾക്കു സഹിക്കാൻ കഴിഞ്ഞെന്നുവരില്ല. ഒരു ദുർമ്മരണം കൂടി ഞാനുള്ളിൽ കാണുന്നു. അതുകൊണ്ട് ഇനി അവിടെ നിൽക്കേണ്ടെന്ന് പറയണം. വിരോധമില്ലെങ്കിൽ ഇവിടെ താമസിച്ചോട്ടെ. എനിക്കൊരു വിഷമവുമില്ല.\nവിതുമ്മിപ്പൊട്ടുകയായിരുന്നു ഞാൻ അൾത്താരയിലേക്കെന്നപോലെ അവളുടെ പൊള്ളുന്ന മാറിടത്തിലേക്കു മുഖമമർത്തി. അപ്പോൾ എന്റെ ശിരസ്സിലും കവിളിലും തലോടിക്കൊണ്ട് അവൾ തുടർന്നു.\n'എങ്ങിനെയായാലും എലിസബത്ത്, നമ്മുടെ....അല്ല....ചേട്ടന്റെ വിജയിനെ പ്രസവിച്ചവളല്ലേ...'\n'എന്താണ് നീ പറഞ്ഞത്, വിജയ് എന്റെ മകനാണെന്നോ! എന്താ, ഓർത്തോർത്ത് നിനക്കു ഭ്രാന്തായോ! 'ഞെട്ടലോടെ മുഖം വിടർത്തി ഞാൻ ചോദിച്ചു.\n'ഭ്രാന്തല്ല, യാഥാർത്ഥ്യമാണ്. ക്ഷമ കാണിക്കുമെങ്കിൽ ഞാനെല്ലാം പറയാം. 'അവൾ എഴുന്നേറ്റിരുന്നു. ഞാനോരക്ഷരം ശബ്ദിച്ചില്ല. അവൾ തുടർന്നു. 'ഓർക്കുന്നുണ്ടോ, കുറെ വർഷങ്ങൾക്കു മുമ്പ് എലിസബത്തിന്റെ പിറന്നാൾ നമ്മൾ നാലുപേരും ചേർന്ന് എസ്റ്റേറ്റ് ബംഗ്ലാവിൽ വെച്ചാഘോഷിച്ചതു! അന്നവിടെ മറ്റു ചിലതു കൂടി സംഭവിപ്പിക്കാൻ എലിസബത്തും ഞാനും കൂടി പ്ലാനിട്ടിരുന്നതുകൊണ്ടുമാത്രമാണ് ഞങ്ങൾ ആ ചടങ്ങിൽ സജീവമായി പങ്കെടുത്തത്. ചേട്ടനെ മറ്റൊരു വിവാഹത്തിന് ഞാനത്രയൊക്കെ നിർബന്ധിച്ചിട്ടും വഴങ്ങാതെ കുഞ്ഞിനെ ദത്തെടുക്കുകയെന്ന ഏക തീരുമാനവുമായി ചേട്ടൻ മുന്നോട്ടുപോയി. ജേക്കബ്ബാവട്ടെ എലിസബത്തിനെ മറ്റു പീഡനങ്ങളൊന്നും പോരാഞ്ഞ് മച്ചിയെന്നു വിളിച്ച് അവളുടെ സ്ത്രീത്വത്തെയും കൂടി അധിക്ഷേപിച്ചുകൊണ്ടിരുന്നു. എലിസബത്ത് എങ്ങനെയും ജേക്കബിനെ തിരുത്താമെന്നും അതുവഴി, വൈകിയാലും ചൊവ്വുള്ളൊരു ജീവിതത്തിലേക്കു തിരിയാൻ കഴിഞ്ഞേക്കുമെന്നും പ്രത്യാശിച്ചു. ഈ ദുഃഖങ്ങളെല്ലാം എലിസബത്തും ഞാനും പലവട്ടം പങ്കുവച്ചപ്പോൾ താനെ ചില കൂട്ടിക്കിഴിക്കലുകൾ ഉരുത്തിരിയുകയായിരുന്നു. അതോടെ, ഒരിക്കലും സ്വന്തമാക്കാനാവില്ലെങ്കിലും സ്വന്തം തന്നെയായൊരു കുഞ്ഞിനെ എടുത്തു ലാളിക്കാനും ഓമനിക്കാനും കിട്ടുമല്ലോ എന്നുള്ള ഒരാകാശകോട്ട ഉള്ളിൽ ഉയരുകയായി. അന്നേരം മറ്റുതരത്തിലുള്ള ദുഷ്ചിന്തകൾക്കൊന്നും പിന്നവിടെ ഇടമുണ്ടായിരുന്നില്ല. അല്ലാ, ഇതിനെക്കാൾ ഹീനമായ, നിന്ദ്യമായ മറ്റെന്ത് ദുഷ്ചിന്തയാണ് ഈ ഭൂമുഖത്ത് വേറെയുള്ളത്!\n"സംഗതി നടപ്പിലാക്കാൻ വേണ്ട മനോബലത്തിനുവേണ്ടിമാത്രം കുടിച്ച ഞങ്ങൾ നിങ്ങളിരുവരെയും ബോധംകെടുംവരെ കുടിപ്പിച്ച് കിടപ്പുമുറിക്കുള്ളിലേക്കു താങ്ങിക്കൊണ്ടുപോയശേഷം മെയിൻ സ്വിച്ച് ഓഫാക്കിയിട്ട് പരസ്പരം..."\n"ച്ഛി നിർത്ത്! കേൾക്കേണ്ട എനിക്കിനിയൊന്നും" പൊട്ടിത്തെറിച്ചുകൊണ്ട് ഞാൻ എഴുന്നേറ്റിരുന്നു.\nമദ്യലഹരിയിൽ എലിസബത്തിനെ ഞാൻ അനുവാണെന്നു കരുത്തിയപോലെ ജേക്കബ്ബ് അനുവിനെയും....നോ‍ാ‍ാ‍ാ!\nഅനുവിനെ കഴുത്തു ഞെരിച്ചുകൊല്ലാനുള്ള ഒരാവേശം എന്നിൽ ത്വരയിട്ടു. പിന്നെ, സ്വയം കൊല്ലാനും.\nദേഹം വിറയ്ക്കാൻ തുടങ്ങിയിരുന്നു.\nകൈത്തലങ്ങൾ തമ്മിൽ കൂട്ടിത്തിരുമ്മിക്കൊണ്ട് ഞാനവളെ ദഹിപ്പിക്കും മട്ടിൽ നോക്കി.\nഅവൾ കൂസാതെ എന്റെ മുഖത്തേക്ക് മത്തക്കണ്ണുകൾ മുഴുവനും തുറന്നിരുന്നു.\nപൊടുന്നനെ, ആ കണ്ണുകളിൽ എന്തെല്ലാമോ ലിഖിതപ്പെടുത്തിയിരിക്കുന്നതുപോലെ തോന്നി!\nഅൽപം ക്ഷമപാലിച്ച് ഉൾക്കണ്ണാൽ ഞാനവവായിച്ചു:\n'ചേട്ടൻ ഒന്നുമോർത്ത് രോക്ഷംകൊള്ളുകയോ വേവലാതിപ്പെടുകയോ വേണ്ട. ജേക്കു എന്നെ കണ്ടിട്ടുപോലുമുണ്ടായിരിക്കില്ല. പിന്നല്ലേ...അയാൾ പുലരുംവരെ എലിസബത്ത് പറയുമ്പോലുള്ളൊരു നിർജ്ജീവമാംസപിണ്ഡമായി കിടക്കുകയായിരുന്നു. ഞാൻ ഉറങ്ങാതെ ജാഗരൂകയായി മൂലയിൽ കിടന്നിരുന്ന ചാരുകസേരയിലും. പിന്നെ... പിന്നെ അയാൾ, ഡോക്ടർ ഹുസ്സൈൻ സംശയിച്ചപോലെ ഷണ്ഡനുമാണല്ലോ!.... ഇനിയെന്തെങ്കിലും അറിയാനുണ്ടോ ചേട്ടന്??\n"ഇനിയൊന്നും അറിയണ്ടായേ പൊന്നേ," പെട്ടെന്നുണ്ടായ ആവേശത്തിൽ വിളിച്ചു പറഞ്ഞുകൊണ്ട് ഞാൻ അവളിലേക്ക് ചാഞ്ഞു.\n'ഇതെന്താ ചേട്ടൻ പിച്ചും പേയും പറയുന്നത്? നല്ല ക്ഷീണോണ്ടാവും. നന്നായൊന്നുറങ്ങിയാൽ ഒക്കെ ശരിയാവും."\nഅനു പിന്നെ എന്നെ മെല്ലെ താങ്ങിക്കിടത്തി മുഖം എന്റേതിനോടു ചേർത്തു.\nഎന്റെ ഹൃദയത്തിൽ നീ മാത്രം...\nനീയൊഴിഞ്ഞ ഹൃദയം ശൂന്യവും ഇരുട്ടുമാണ്\nഒരു പെൻഡുലം പോലെ...\nനിർവൃതിയിൽ നിന്നും വ്യാകുലതയിലേയ്ക്ക്\nസന്തോഷത്തിൽ നിന്ന് സങ്കടത്തിലേക്ക്\nഅനുഭൂതിയിൽ നിന്നും വേദനയിലേയ്ക്ക്\nകടലിന്റെ അപാരതയിൽ നിന്നും\nഅക്ഷമയോടെ ചുംബിക്കാൻ ശ്രമിക്കും പോലെ\nഅകലെയുള്ള നിന്നിലേയ്ക്ക് മനസ്സുനീട്ടുന്നു\nഒരു വേനൽ മഴയിൽ അലിഞ്ഞില്ലാതായ\nമറ്റൊരു വേനൽ മഴയിൽ തിരികെ വരുന്നതും കാത്ത്\nപുതുമണ്ണിൻ മണമായ് നിന്നിലലിയാൻ\nതിരികെ വരാനൊരു യാത്ര...\nLabels: poem, rajanandini\nഅവന്റെ ഹൃദയതാളം മുഴക്കുന്നതു\nആ കാൽപ്പന്തിന്റെ സൗന്ദര്യമേളത്തിനു\nമൈതാനത്തു ചിത്രങ്ങൾ വരക്കുകയും\nഅവന്റെ കാലിൽ ഒട്ടിപ്പിടിച്ചിരിക്കുകയും\nചെയ്യുന്നതെത്ര നയനാന്ദമായ കാഴ്ചകിണ്ടിന്നും!\nഹൃദയത്തിനു തെളിർമയും നൽകുന്ന കാഴ്ച\nഅരക്കിട്ടുറപ്പിച്ചവൻ ലോകം കീഴടങ്ങി!\nഎത്ര മഹനീയമാം വശ്യ സൗന്ദര്യ\nഉയർത്തുന്ന നിൻ നിമിഷങ്ങൾ!\nനിശ്ബദമായ, മാന്ത്രിക സാന്നിദ്ധ്യം കൊണ്ട്,\nമനസുകൊണ്ട്, ഹൃദയംകൊണ്ട്, സ്നേഹം കൊണ്ട്\nപ്രശസ്തമാം മെക്സികൻ തിരമാലകൾ\nപുഷ്പമലകൾ ചൊരിയുന്ന വേളയിൽ\nരത്നകിരീടം ചൂടിച്ചു കളികൂട്ടുകാർ!\nഎത്ര സുന്ദരം, എത്ര മനോഹരമാ\nമുഖത്തിൻ ശോഭ മായ്ക്കുവാനാവില്ലൊരു നാളിലും\nകേശാലങ്കാര പ്രിയനാം നിനക്കിന്നു\nകാഴ്ചകൾ കൂട്ടുന്നു, മനസിൽ നിറയെ.\nവർഷങ്ങൾ പോയ്‌വതറിയാതെ പിന്നെയുമാ-\nനിന്നിടം കാലിൽ മാന്ത്രികത\nകാണുവാൻ മോഹമായ് പിന്നെയും തുടരുന്നു\nഗോളുകൾക്കുടമയാം ആ കാലുകൾ\nനിൻ ബൂട്ടുകൾ, ജഴ്സികൾ.\nപേരും പെരുമയുമാർജ്ജിച്ച സംഖ്യയെ, പത്തിനെ\nസ്നേഹിച്ചു, നിൻ ജഴ്സിയിലൂടെ, വിയർപ്പിലൂടെ\nഇന്നും തുടരുന്നു, നിത്യസാന്നിദ്ധ്യമായി\nകളിപഠിപ്പിക്കുവാൻ തന്ത്രങ്ങൾ, മെനയുന്നു, നിൻപുരയിൽ\nസേനാപതിയായ് അവൻ, ആഫ്രിക്കയിൽ\nPosted by ezhuth online at 10:35 AM\nLabels: poem, suresh pattar\n1. സന്യാസി:- വസ്ത്രം കുറയുന്തോറും ആധ്യാത്മികത്വം ഏറുന്ന മനുഷ്യൻ. കൗപീനം മാത്രമാകുമ്പോൾ പാവനചരിതൻ. അതുമില്ലാതിരിക്കുമ്പോൾ സാക്ഷാൽ ഈശ്വരൻ.\n2. നിരീശ്വരന്മാർ:- പഴയ റഷ്യാക്കാർ ഇപ്പോഴത്തെ ഇന്ത്യാക്കാർ\n3. സന്യാസിമാർ:- പാവം ചെയ്തതിന്റെ പശ്ചാത്തലം കാഷായമാക്കിയർ.\n4. ഭീഷ്മാചാര്യൻ:- ആരു മരിച്ചാലും അയാൾക്കു ബഹുജനവും പത്രാധിപന്മാരും നൽകുന്ന വിശേഷണം.\n5. പ്രഭാഷണവേദി:- "ഞാൻ ചോദിക്കുന്നു" എന്നു ധൈര്യമായി ഏതു പ്രഭാഷകനും പറയാവുന്ന സ്ഥലം.\n6. ലോട്ടറി:- മണ്ടന്മാർക്കു പണം വാരിയെറിയാൻ പ്രയോജനപ്പെടുന്ന ഏർപ്പാട്.\n7. ക്വിസ്സ് പ്രോഗ്രാം:- ബുദ്ധിശൂന്യർ ബുദ്ധിയുള്ളവരെ മുട്ടുകുത്തിക്കുന്ന ഏർപ്പാട്.\nPosted by ezhuth online at 10:33 AM\nLabels: nirvachjanangal, suresh pattar\nഅവരുടെ അവസാനം വൃദ്ധസദനത്തിൽ\nനല്ല വിദ്യാഭ്യാസവും മെച്ചപ്പെട്ട തൊഴിലും ഉള്ള പ്രവാസി, കുടുംബത്തിനുകൂടി വിസ സംഘടിപ്പിക്കുന്നു. അങ്ങനെ അവരും വിദേശത്തേക്ക് ചേക്കേറുന്നു. പക്ഷെ ഇതെല്ലാം വിദേശരാജ്യങ്ങളിലും സാധ്യമാക്കാവുന്ന കാര്യമല്ല.\nപിന്നെ കുടുംബത്തിൽ അവശേഷിക്കുന്ന പ്രായമായ മാതാപിതാക്കൾ വല്ലപ്പോഴും വരുന്ന മക്കളെ പ്രതീക്ഷിച്ച് കണ്ണിൽ എണ്ണയും ഒഴിച്ച് കാത്തിരിക്കുന്നു. അവർക്കാണെങ്കിൽ തിരക്കൊഴിഞ്ഞിട്ട് നാട്ടിലൊന്ന് വരാനോ പ്രായമായ മാതാപിതാക്കളെ ഒരു നോക്കു കാണാനോ നേരമില്ല. അവർ തിരക്കുകളുടെ ലോകത്താണ്.\nഇപ്പോൾ കത്തെഴുതാനും ആർക്കും നേരമില്ല. നേരിട്ട് സംസാരിക്കുവാൻ പറ്റിയ മറ്റ് മാർഗ്ഗങ്ങളുള്ളപ്പോൾ ആർക്കാണ് ഇതിന് താൽപര്യം? പേജുകൾ നീണ്ടകത്തുകളിലൂടെ സ്നേഹം പങ്കുവയ്ക്കുമ്പോൾ ലഭിക്കുമായിരുന്ന അനുഭൂതി ആധുനികയുഗത്തിലെ യന്ത്രസംവിധാനങ്ങൾക്ക് നൽകാനാവില്ല. ഒരു കത്ത് വായിക്കുന്ന സുഖം-അതിന്റെ ഊഷ്മളത, സ്നേഹം-ഇന്നത്തെ മറ്റ് ടെലിഫോൺ മാർഗ്ഗങ്ങൾക്ക് ഉണ്ടോ എന്ന് സംശയമാണ്. കത്തുകൾ എഴുതിയിരുന്നത് ഹൃദയത്തിന്റെ ഭാഷയിലാണ്. ഹൃദയത്തിന്റെ ഭാഷ സ്നേഹമാണ്. ആ സ്നേഹത്തിന് അളവുകോൽ ഇല്ല.\nഇപ്പോൾ മക്കൾ പറയും-അമ്മച്ചി അല്ലെങ്കിൽ അപ്പച്ചൻ ഇങ്ങ് പോര്. ഇവിടെ കുറച്ചുദിവസം താമസിക്കാം-ഇത് കേട്ട് മക്കളെ ഒരുനോക്ക് കാണുവാനോ അല്ലെങ്കിൽ മകന്റെയോ മകളുടെയോ കൊച്ചിനെ നോക്കുവാനോ വിമാനം കയറുന്ന അമ്മച്ചിക്ക് അവിടെ ചെന്ന് കുറച്ച് കഴിയുമ്പോൾ തന്നെ മടുക്കും. വീർപ്പുമുട്ടും. ജീവിതം അസ്വസ്ഥതകൾ നിറഞ്ഞതായി മാറുന്നു.\nനാട്ടിലാണെങ്കിൽ വാ തോരാതെ പച്ച മലയാളത്തിൽ വർത്തമാനം പറയാൻ അയൽക്കാരും പരിചയക്കാരും പലർ. അവരോട് ഓരോ വിശേഷങ്ങളും പറഞ്ഞ് പറമ്പിലെ കാര്യവും പശുവിന്റെ പാടും നോക്കി നേരം പോക്കിയിരുന്ന അമ്മച്ചി ഭാഷപോലും വശമില്ലാതെ അരോടും സംസാരിക്കാനില്ലാതെ നട്ടം തിരിയുന്ന കാഴ്ച കാണാം. അവിടെ ചെന്നു കഴിയുമ്പോൾ നേരം വെളുത്താലും രാത്രിയായാലും മക്കളെ ഒന്ന് അടുത്ത് കാണാൻ അവർക്ക് കിട്ടാറില്ല. പിന്നെ എങ്ങനെയും ഒന്ന് നാട്ടിൽ വന്നുപറ്റിയാൽ മതി എന്നാണ് അവരുടെ ചിന്ത. എന്നാൽ ഇതിനോക്കെ അപവാദമായ അപ്പച്ചന്മാരും അമ്മച്ചിമാരും ഉണ്ട്. ആ സംഖ്യ ചെറുതാണ്.\nചില അമ്മച്ചിമാർ അമേരിക്കയിലും മറ്റും പോയി തിരിച്ചുവരുമ്പോൾ ഇംഗ്ലീഷ് അമ്മൂമ്മ എന്ന പേരിലും മറ്റും അറിയപ്പെടുന്നു. ഇവർക്ക് കെട്ടിലും മട്ടിലും നടപ്പിലും മൊത്തത്തിൽ മാറ്റം വന്നെത്തിയിരിക്കും. ഇതെന്തൊരു നാട് എന്ന ഭാവം.\nമറ്റൊരു വിഭാഗം മാതാപിതാക്കൾ വിദേശത്തേക്ക് പോകാൻ തന്നെ ഇഷ്ടപ്പെടുന്നില്ല. മരിക്കുകയാണെങ്കിൽ ഈ മണ്ണിൽ കിടന്ന് എന്നു പറഞ്ഞ് ഒറ്റ നിൽപ്പാണ്. അങ്ങിനെ നാട്ടിൽ തമ്പടിച്ചുവശം കെടുമ്പോൾ അവർക്ക് പിന്നെ ആശ്രയം വൃദ്ധസദനങ്ങളാണ്. കൃത്യസമയത്ത് ആഹാരം കഴിച്ച് മക്കളേർപ്പെടുത്തിയ സ്വന്തം മുറിക്കുള്ളിൽ കഴിയാം. ഉറങ്ങാം.\nനോക്കാനാരുമില്ലാതെ നാട്ടിലുള്ള മാതാപിതാക്കളെ വൃദ്ധസദനങ്ങളിലാക്കുന്നുണ്ട്. സ്വന്തം മക്കൾ തന്നെ മാതാപിതാക്കളെ തെരുവിലേക്ക് ഇറക്കി വിടുന്ന അവസ്ഥ നല്ല പ്രായത്തിൽ മക്കൾക്കു വേണ്ടി അഹോരാത്രം കഷ്ടപ്പെട്ട്, അവരെ നല്ലനിലയിൽ ആക്കിയെടുക്കാൻ ബലികഴിച്ച ജീവിതങ്ങൾ ഇന്ന് ആർക്കും വേണ്ടാതെ വൃദ്ധസദനങ്ങളിൽ അഭയം കണ്ടെത്തുകയാണ്.\nകൊച്ചുമക്കളെ ലാളിച്ചും നാടൻ പാട്ടുകൾ പാടിയും കഥകൾ പറഞ്ഞുകൊടുത്തും കഴിഞ്ഞിരുന്ന മുത്തശ്ശിമാരും മുത്തച്ഛന്മാരും ഇന്ന് കാലഹരണപ്പെട്ടിരിക്കുന്നു. അവരുടെ സങ്കടങ്ങൾ ആരറിയുന്നു. ഒടുവിൽ ആരോരുമറിയാതെ ആറടി മണ്ണിൽ വിലയം പ്രാപിക്കാമെന്നു മാത്രം.\nPosted by ezhuth online at 10:29 AM\nപത്രം ആഫീസിലെ ഒരു തമാശ\n1. പത്രം ആഫീസിലെ ഒരു തമാശ\nലേഖകൻ 'മാക്സിം ഗോർക്കി' എന്നെഴുതിയിരിക്കുന്നു. പ്രൂഫ് തിരുത്തേണ്ടിവന്നപ്പോൾ 'മാർക്ക്സിം ഗോർക്കി"യല്ലേ എന്നൊരാളിന് സംശയം. അപ്പോൾ ഇടതുപക്ഷച്ചായ്‌വുള്ള ഒരു ജോലിക്കാരൻ പറഞ്ഞു. "മാർക്ക്സിസ്റ്റ് ഗോർക്കി'യാണെന്ന് അതു ശരിയല്ലെന്ന് പറഞ്ഞു. വേറൊരു ജോലിക്കാരൻ അച്ചടിക്കേണ്ടതെന്താണെന്ന് നിർദ്ദേശം നൽകി. ആ നിർദ്ദേശം സ്വീകരിക്കപ്പെട്ടു. പിറ്റേ ദിവസം പത്രത്തിൽ അച്ചടിച്ചു വന്നതിങ്ങനെ "മാക്സിമം ഗോർക്കി".\n2. ദുഷ്ടന്റെ പ്രാർത്ഥന\nജ്ഞാനിയെന്ന നിലയിൽ പ്രശസ്തിയാർജ്ജിച്ച ഒരാൾ ദുഷ്ടനായ വേറൊരുവനോടുകൂടി കപ്പലിൽ സഞ്ചരിക്കുകയായിരുന്നു. കപ്പൽ മുങ്ങിയേക്കുമെന്ന ഭാവമുണ്ടായപ്പോൾ ദുഷ്ടൻ ഈശ്വരനെ ഉറക്കെ വിളിച്ച് പ്രാർത്ഥന തുടങ്ങി. അതുകേട്ട് ജ്ഞാനി പറഞ്ഞു: "കൂട്ടുകാരാ, നിങ്ങളൊന്നു മിണ്ടാതിരിക്കൂ, നിങ്ങൾ ഈ കപ്പലിൽ ഉണ്ടെന്ന് ഈശ്വരൻ അറിഞ്ഞാൽ കപ്പൽ തീർച്ചയായും കടലിന്റെ അടിത്തട്ടിലേക്കു താഴും." അതിന്റെ ആവശ്യമുണ്ടോ? ഇതുകേട്ട ദുഷ്ടൻ തന്റെ പ്രാർത്ഥന നിർത്തി.\nLabels: suresh pattar\nbaburaj k t\nഎല്ലാം നിരോധിച്ച ഒരു നഗരമുണ്ടായിരുന്നു.\nഇപ്പോള്, കുട്ടിയും കോലും കളി മാത്രം നിരോധിച്ചിട്ടില്ലാതിരുന്ന സ്ഥിതിയ്ക്ക്, നഗരവാസികള് നഗരത്തിനു പുറകിലുള്ള പുല്‍ത്തകിടികളില് ഒത്തു ചേര്‍ന്ന് കുട്ടിയും കോലും കളിച്ച് ദിവസം മുഴുവന് അവിടെ ചിലവാക്കാറുമുണ്ടായിരുന്നു.\nമിക്കവാറും, തക്കതായ കാരണത്താല് ഒരിക്കല് അവതരിപ്പിച്ച കാര്യങ്ങള് നിയമം നിരോധിച്ചപ്പോള് , ആരും തന്നെ യാതൊരുവിധ പരാതിയോ അഥവാ കുഴപ്പമോ കണ്ടെത്താത്ത വിധം അതുമായി പൊരുത്തപ്പെട്ടു.\nവര്‍ഷങ്ങള് കടന്നുപോയി. എല്ലാം എന്തിനാണ് നിരോധിക്കുന്നതെന്നതിന് കൂടുതലായി യാതൊരു വിധ കാരണങ്ങള് ഇല്ലെന്നു ഒരിക്കല് പോലീസുകാര് കണ്ടെത്തിയപ്പോള്, അവര് അവരുടെ നഗരവാസികളുടെ അടുത്തേയ്ക്ക്,\nഅവര്‍ക്ക് ഇഷ്ടമുള്ളത് എന്തും ചെയ്യാമെന്നറിയിച്ചുകൊണ്ടു ദൂതന്മാരെ അയച്ചു.\nനഗരവാസികള് പതിവായി ഒത്തുകൂടാറുള്ള സ്ഥലങ്ങളിലേയ്ക്ക് ദൂതന്മാര് പോയി.\n"മാന്യ മഹാജനങ്ങളെ..നിങ്ങള് കേള്‍ക്കുക..ഇനിമുതല് യാതൊന്നും നിരോധിക്കുന്നതായിരിക്കില്ല", അവര് വിളംബരം ചെയ്തു.\nആളുകള് കുട്ടിയും കോലും കളി തുടര്‍ന്നു.\n"മനസ്സിലായോ?" ദൂതന്മാര് ഉറപ്പിച്ചു പറഞ്ഞു,"നിങ്ങള് ആഗ്രഹിക്കുന്ന എന്തും ചെയ്യാനുള്ള സ്വാതന്ത്ര്യം നിങ്ങള്‍ക്കുണ്ട്. "\n"കൊള്ളാം," നഗരവാസികള് മറുപടി പറഞ്ഞു. "ഞങ്ങള് കുട്ടിയും കോലും കളിക്കുകയാണ്."\nഒരിക്കല് അവര് ഏര്‍പ്പെട്ടിരുന്ന മനോഹരവും ഉപകാരപ്രദവുമായ തൊഴിലുകളെക്കുറിച്ചും,\nവീണ്ടും ഒരിക്കല് ക്കൂടി അവര്‍ക്ക് അതില് ഏര്‍പ്പെടാന് കഴിയും എന്നതിനെക്കുറിച്ചും ദൂതന്മാര് തിടുക്കത്തോടെ അവരെ ഓര്‍മ്മിപ്പിച്ചു. എന്നാല് ഇതൊന്നും ചെവിക്കൊള്ളാതെ,\nഇടതടവില്ലാതെ, നഗരവാസികള് കളിയോടു കളി തുടര്‍ന്നു.\nഅവരുടെ ശ്രമങ്ങളെല്ലാം പാഴാകുന്നെന്നു കണ്ട്, ദൂതന്മാര് അത് പോലീസുകാരോട് പറയാന് പോയി.\n"വിഷമിയ്ക്കേണ്ട," പോലീസുകാര് പറഞ്ഞു. "നമുക്ക് കുട്ടിയും കോലും കളി നിരോധിയ്ക്കാം."\nജനങ്ങള് പ്രക്ഷോഭമുണ്ടാക്കി അവരില് കണ്ടമാനം പേരെ ചുട്ടുകൊന്നത് അപ്പോഴായിരുന്നു. അതിനുശേഷം സമയം ഒട്ടും പാഴാക്കാതെ, വീണ്ടെടുത്ത, കുട്ടിയും കോലും കളി അവര് തുടര്‍ന്നു.\nLabels: baburaj k t\nകുപ്പി വളകളും കുറുനിരയും\nകുറുമ്പ് കൊണ്ടവയെ ശാസിച്ചു.\nശരറാന്തല് കരിന്തിരി കത്തുമ്പോള്\nമനസ്സ് വല്ലാതെ കോരിത്തരിച്ചു.\nനിറം മങ്ങിയ ഓര് മ്മകളെ\nകൂടെ കിടത്തി ലാളിച്ചു.\nപഴയ വഴികളെ സ്വയം പഴിച്ചു.\nഏതു വഴിയാണു അടച്ചു പിടിക്കേണ്ടത് ..?\nഏതു വഴിയാണു തുറന്നു കാട്ടേണ്ടത്..?\nPosted by ezhuth online at 10:21 AM\nLabels: muyyam rajan\nഅനസ്തേഷ്യ നൽകാൻ വന്ന ഡോക്ടർ ശരിക്കും ഒരു സുന്ദരനായിരുന്നു. അയാൾ അടുത്തുവന്നപ്പോൾ ചന്ദനസുഗന്ധം പ്രസരിച്ചു. ആപ്പിൾ വൈറ്റ് ഷർട്ടിലും നീല ജീൻസിലും അയാൾ വല്ലാതങ്ങു തിളങ്ങി. എന്റേതു പോലെ ഒരു ചതുരക്കണ്ണട അയാൾക്കും ഉണ്ടായിരുന്നു. അതിനുള്ളിൽ രണ്ടു നീലക്കണ്ണുകൾ...\nക്ലീൻ ഷേവ് ചെയ്ത മുഖം, മുൻപല്ലിനിടയിൽ നേരിയ വിടവ്. ഇരുകവിളിലും നുണക്കുഴി, താടിയിൽ വലം ചുഴി... എന്നെ കൊതിപ്പിക്കാൻ പിന്നെന്തുവേണം?\nഎന്റേയടുത്തേക്ക് മുഖം ചായ്ച്ച് അയാൾ ചോദിച്ചു. ഞാനപ്പോഴേക്കും അയാളെ പ്രണയിച്ചു കഴിഞ്ഞിരുന്നു. ആ സ്വരത്തിനും കൊഞ്ചലിനും എന്തൊരു ഭംഗി! അതെന്നെയങ്ങ് കൊത്തിയെടുത്തു.\n'രാകേന്ദു' ഞാൻ മെല്ലെ പറഞ്ഞു.\nഡോക്ടർ പേര് ആവർത്തിച്ചു. 'മീൻസ്?'\nഹായ്! ഡോക്ടർ പൂനിലാവുപോൽ പുഞ്ചിരിച്ചു.\nമയങ്ങുന്ന ഡോക്ടർ ഞാൻ മന്ത്രിച്ചു.\n'എന്നെക്കണ്ടാൽ അങ്ങനെ തോന്നുമോ?'\nഓപ്പറേഷൻ തീയേറ്റർ എന്നെ ഭയപ്പെടുത്തിയിരുന്നു. അതിനാൽ ഞാൻ കണ്ണുകൾ ഇറുകെയടച്ചു. എന്നാൽ ഞാൻ ഡോക്ടറിന്റെ മുഖത്തേക്കു നോക്കിയപ്പോൾത്തന്നെ അവിടമാകെ പ്രകാശമാനമായി.\nഎനിക്ക് അനസ്തേഷ്യ നൽകുന്നതിനു പകരം അദ്ദേഹം എന്നെ സ്പർശിച്ചുകൊണ്ട് അടുത്തുനിന്നാൽമതിയെന്ന് ഞാനെങ്ങനെ പറയും?\nഡോക്ടർ എന്നോട് ഓരോന്നൊക്കെ ചോദിച്ചു കൊണ്ടിരുന്നു. എന്നിലെ പരിഭ്രമത്തെ അലിയിച്ചുകളയാനാകണം. അതിനെല്ലാം സ്വപ്നത്തിലെന്നവണ്ണം ഞാനുത്തരം നൽകി. ജീവിതത്തിനും മരണത്തിനുമിടയിലുള്ള ആ പ്രണയലോകത്ത് ഞങ്ങൾ മാത്രമായിരുന്നു.\nഅപ്പോൾ അവിടേക്ക് ഡോ.ശ്രീലേഖ വന്നെത്തി. വെളുത്ത മെലിഞ്ഞ സുന്ദരിയായ ഒരു സ്ത്രീയായിരുന്നു ഡോ. ശ്രീലേഖ. അവരെക്കാണുമ്പോൾ തുളസിച്ചെടിയാണ് ഓർമ്മ വരിക. അവർ വലംകയ്യിൽ ഇന്ദ്രനീല മോതിരം ധരിച്ചിരുന്നു. ഭംഗിയുള്ള സാരിയോ, സാരിക്കു ചേരുന്ന ബ്ലൗസോ ധരിച്ച് ആരും അവരെ കണ്ടിട്ടില്ല. സാറിക്കൊതിച്ചികളായ എത്ര സ്ത്രീകളാണ് ദിവസവും അവരെ കാണാനെത്തുന്നത്. എന്നിട്ടു...നമ്മുടെയൊക്കെ വീട്ടിലെ സകല ഉത്തരവാദിത്വവും ഏറ്റെടുത്ത് കഷ്ടപ്പെടുന്ന സ്നേഹമയിയായ ഒരമ്മയെപ്പോലെയായിരുന്നു ഡോ.ശ്രീലേഖ.\nഅവർ എന്റെ ബ്രൗൺ നിറത്തിലുള്ള നെയിൽ പോളീഷ് അണിഞ്ഞ കാൽവിരലിൽ പിടിച്ചുകൊണ്ട് ഇപ്രകാരം പറഞ്ഞു 'ഇതു നമ്മുടെ കവിതാരോഗിയാണ്.'\nഅപ്പോഴേക്കും നീലക്കണ്ണുള്ള ഡോക്ടർ എന്റെ ഹൃദയമിടിപ്പ് പരിശോധിക്കാൻ തുടങ്ങി. അതുവരെയുള്ള വേദനകളും വിഷമതകളും അകന്ന് പ്രശാന്തമായി എന്റെ ഹൃദയം മയങ്ങാൻ തുടങ്ങി.\n'ഇത് ഷേർളി ഡോക്ടറുടെ ഫ്രണ്ടാണ്.' ഞാൻ മിഴി തുറന്നു. സിസ്റ്റർ ഉഷാനന്ദിനി എന്നെ നോക്കി പുഞ്ചിരിച്ചു. അവർക്ക് വളരെയധികം കൺപീലിയുണ്ടായിരുന്നു.\nഷേർളി കവിതയെഴുതുന്ന ഡോക്ടർ ആയിരുന്നു. അവർ മുടി ബോബ് ചെയ്ത് എനിക്കിഷ്ടമുള്ളപോലത്തെ കടും നിറ വസ്ത്രങ്ങൾ അണിഞ്ഞു വന്നു. അലിവും വിഷാദവും നിറഞ്ഞ കണ്ണുകളായിരുന്നു അവരുടേത്. കവിതയിലൂടെ പരിചയപ്പെട്ട കാലത്ത് അവർ എന്റെ കവിളിൽ ഒരുമ്മ നൽകിയിരുന്നു.\nഎന്റെ അമ്മ നൽകിയ ഉമ്മകൾ എനിക്ക് ഓർമ്മയുണ്ടായിരുന്നില്ല. അകമേ സ്നേഹം ഒളിപ്പിച്ചുവയ്ക്കുന്ന രീതിയായിരുന്നു അമ്മയ്ക്ക്.\nഎന്റെ ചെറിയമ്മയുടെ അമ്മായി എന്നോട് അത്യന്തം വാത്സല്യമുള്ളവർ ആയിരുന്നു. അവർ എന്നോട് എപ്പോഴും വളരെയേറെ സംസാരിച്ചു. ഒരിക്കൽ ഞാൻ മടങ്ങിപ്പോരാൻ തുടങ്ങുമ്പോൾ എന്റെ കവിളിൽ ചുംബിക്കുകയും ചെയ്തു. അത്തരമൊരു സ്നേഹാനുഭവം ആദ്യമായതുകൊണ്ട് ഞാനാകെ അതിശയിച്ചു. ആ അമ്മയുടെ വെളുത്ത മുടിയിഴകളിലും ചുളിവുവീണ മുഖത്തും ഞാനതുവരെ കണ്ടിട്ടില്ലാത്ത എന്തോ ഒന്ന് ദർശിച്ചു.\nപിന്നീട് എന്നെ ചുംബിച്ച സ്ത്രീ ഡോ.ഷേർളി ആയിരുന്നു. അപ്പോൾ ഞാൻ മരണപ്പെട്ടുപോയ ചെറിയമ്മയുടെ അമ്മായിയെ ഓർത്തു.\nഞാൻ മുട്ടറ്റമെത്തുന്ന പച്ച ഗൗൺ ധരിച്ച് പ്രണയഭരിതയായി ഓപ്പറേഷൻ ടേബിളിൽ കിടന്നു.\nമുട്ടിനു താഴെ എന്റെ കാലുകളിൽ കറുത്ത രോമങ്ങൾ തിളങ്ങുന്നുണ്ടായിരുന്നു. കണ്ണടയ്ക്കിടയിലൂടെ നീലക്കണ്ണുകൾ അവിടേക്കെങ്ങാനും പായുന്നുണ്ടോ എന്നൊരു ലജ്ജ എന്നെ കീഴ്പ്പെടുത്തി. സിസ്റ്റർമാർ ആരെങ്കിലും എന്റെ കാലുകൾ പുതച്ചുതന്നിരുന്നെങ്കിൽ എന്നു ഞാൻ ആഗ്രഹിച്ചു.\nഞാൻ തിരയിൽ കാൽ നനയ്ക്കുന്നത് സജിയേട്ടന് ഇഷ്ടമായിരുന്നില്ല. കടൽ എപ്പോഴും എന്റെ ഹരമായിരുന്നു. രോമങ്ങൾ നനഞ്ഞുതൂകി കാലിലൊട്ടിപ്പിടിച്ചിരിക്കുന്ന കാഴ്ച അദ്ദേഹത്തെ ആവേശഭരിതനാക്കും.\nഞങ്ങൾ കടൽത്തീരത്തേക്കു പോകുമ്പോൾ അദ്ദേഹം എപ്പോഴും മൂന്നാര്റിയിപ്പു നൽകും 'നിന്റെ രോമക്കാലുകൾ മറ്റാരും കാണുന്നത് എനിക്കിഷ്ടമല്ല' എന്ന്.\nഞാനിപ്പോൾ ഏറ്റവും നിസ്സഹായയായി വേദനയുടെ ഇരുണ്ട ഇടങ്ങളിലൂടെ ക്ഷീണിതമായ ശരീരവുമായി കടന്നു പൊയ്ക്കൊണ്ടിരുന്നു.\n'എനിക്ക് ഇൻജക്ഷൻ പേടിയാണ്' ഞാൻ നൊമ്പരമോടെ സജിയേട്ടനോടു പറഞ്ഞു.\n'ഓ, അതു പ്രാണഭയം കൊണ്ടാണ്. എല്ലാ ജീവികൾക്കും പ്രാണഭയം ഉണ്ട്.'\nഅദ്ദേഹം ഏറ്റവും നിസ്സാരമായി പറഞ്ഞു. ഞാൻ ക്രുദ്ധയായി. ആ ചെവിയിൽ പറഞ്ഞു 'നീയെന്റെ ചുണ്ടുകൾ കടിച്ചുപൊട്ടിക്കുമ്പോൾ എനിക്കീ പ്രാണഭയം ഉണ്ടാകാത്തതെന്താ?'\nഒരു കനൽത്തുള്ളി എന്റെ ചുണ്ടിൽ വീണുടഞ്ഞു.\nഎന്റെ വേദനകളെയെല്ലാം മയക്കിയുറക്കാൻ പ്രണയമഴയായി എന്റെ മേൽ പെയ്തിറങ്ങിയ നീലമിഴികളെ നന്ദിയോടെയും പ്രണയമോടെയും ഞാൻ നോക്കിക്കൊണ്ടിരുന്നു.\nഒടുവിൽ ഉണർന്നപ്പോൾ സ്വച്ഛമായി ശ്വസിച്ചു കൊണ്ട് ഞാനിങ്ങനെ. ഞരമ്പുകളിലൂടെ ജീവപ്രവാഹങ്ങൾ... ശരീരമനക്കാനാകാതെ വെളുത്ത ചുവരിലേക്കു നോക്കി ഞാനിങ്ങനെ...\nനാലാം നിലയ്ക്കുതാഴെ നദി ഒഴുകിക്കൊണ്ടിരുന്നു. എനിക്ക് ഓളങ്ങൾ കാണണമെന്നു തോന്നി. മഴക്കാലങ്ങളിൽ ചെയ്യാറുള്ളതുപോലെ ഓളങ്ങളിൽ കാൽ നനച്ച് സജിയേട്ടനെ കാട്ടണമെന്നും...\nഎനിക്ക് ചുറ്റിനും പ്രിയപ്പെട്ടവരുടെ കണ്ണുകൾ. ഞാൻ വെറുതെ നീലക്കണ്ണുകൾ തിരഞ്ഞുകൊണ്ടിരുന്നു.\nസമയത്തെക്കുറിച്ച് ഞാനപ്പോഴാണ് ചിന്തിച്ചതു....\nഞാൻ ഞെട്ടിയുണർന്നു. ഇരു കവിളിലും നുണക്കുഴി തെളിയിച്ച്, താടിയിൽ വലം ചുഴി വിരിയിച്ച്...\nഎന്നെത്തന്നെ നോക്കി എന്താ ഒരു ചിരി!\nഹൊ! ഞാനങ്ങ് മയങ്ങിപ്പോയി !\nLabels: brinda, mayakkam


എങ്ങനെയുണ്ട് സന്തോഷ് പണ്ഡിറ്റിന്റെ ബുദ്ധി...\nHome/Cinema/എങ്ങനെയുണ്ട് സന്തോഷ് പണ്ഡിറ്റിന്റെ ബുദ്ധി…\nCinemaFilm ArticlesLatest NewsMollywoodNEWSShooting In ProgressWOODs\nOct 23, 2017, 10:18 am IST\nസിനിമയിലായാലും ജീവിതത്തിലായാലും സന്തോഷ് പണ്ഡിറ്റ് വ്യത്യസ്തനാണ്.. ‘കൃഷ്ണനും രാധയും’ എന്ന ചിത്രത്തിലൂടെ സിനിമാലോകത്തേക്ക് കടന്നു വന്നപ്പോള് ഒരു കോമാളിയായാണ് പ്രേക്ഷകര് സന്തോഷ് പണ്ഡിറ്റിനെ വിലയിരുത്തിയത്. എന്നാല് ആ നെഗറ്റിവ് പബ്ലിസിറ്റി മുതലാക്കി തന്‍റെ പ്രവര്‍ത്തനമേഖലയില് നിലയുറപ്പിക്കാനാണ് സന്തോഷ് ശ്രമിച്ചത്. തുടര്‍ന്ന് വന്ന സന്തോഷ് ചിത്രങ്ങളിലൂടെയും ചാനല് പരിപാടികളിലൂടെയും സ്വയം കോമാളിയായി താരമൂല്ല്യം കൂട്ടുക എന്ന തന്ത്രം സന്തോഷ് വിജയകരമായി നടപ്പിലാക്കി. പ്രതിഫലം വാങ്ങി പങ്കെടുക്കുന്ന പരിപാടികളില് പോലും അപഹാസ്യനാകാന് സന്തോഷ് അറിഞ്ഞുകൊണ്ട് നിന്ന് കൊടുത്തു എന്നതാണ് വാസ്തവം. മലയാളികളുടെ തന്നോടുള്ള ഇഷ്ടം എന്താണെന്ന് മനസ്സിലാക്കി ഉള്ളില് ഒരു കള്ളച്ചിരിയോടെ എല്ലാറ്റിനോടും സന്തോഷ് സഹകരിക്കുകയായിരുന്നു. അവിടെ തനിക്കൊപ്പം തന്നെ പരിഹസിക്കാന് നിന്നവരുടെയും തനിനിറം തുറന്നു കാട്ടാന് സന്തോഷിന് കഴിഞ്ഞിട്ടുണ്ട്. അങ്ങിനെ സന്തോഷ് പണ്ഡിറ്റ് എന്ന കലാകാരന് വളരുകയായിരുന്നു.\nഎന്നാല്, ഇന്ന് സന്തോഷ്നിറെ തലവര തന്നെ മാറിയിരിക്കുകയാണ്. മലയാളത്തിന്റെ മഹാനടന് മമ്മൂട്ടിയോടൊപ്പം ‘മാസ്റ്റര് പീസ്’ എന്ന ചിത്രത്തില് നല്ലൊരു വേഷത്തില് അഭിനയിച്ചു കൊണ്ടിരിക്കുകയാണ് സന്തോഷ് ഇപ്പോള്. കൂടാതെ തന്‍റെ വരുമാനത്തില് ഒരു പങ്ക് പാവങ്ങളെ സഹായിക്കാനായും മറ്റ് ചാരിറ്റി പ്രവര്‍ത്തനങ്ങള്‍ക്കായി മാറ്റി വെയ്ക്കാനും നേരിട്ടെത്തി അവര്‍ക്കൊപ്പം ചെലവഴിക്കാനും സന്തോഷ് സമയം കണ്ടെത്തുന്നുണ്ട്. ഒരു കലാകാരന് എന്നതിനൊപ്പം നല്ലൊരു മനുഷ്യ സ്നേഹി കൂടിയാണ് താനെന്ന് സന്തോഷ് തെളിയിച്ചിരിക്കുന്നു. ഒരു സിനിമാക്കാരന്റെ ജാടകളില്ലാതെ ഒരു പച്ച മനുഷ്യനായി പലയിടത്തും ഇന്ന് സന്തോഷ് എത്തിചേരുന്നുണ്ട്. അഭിനയിക്കേണ്ട ഇടത്ത് വിദഗ്ധമായി ‘സന്തോഷ് പണ്ഡിറ്റ്’ ആകാനും ശ്രമിക്കുന്നുണ്ട്. താനെന്ന പ്രോഡക്റ്റിനെ എത്ര ബുദ്ധിപൂര്‍വ്വമായാണ് സന്തോഷ് മാര്‍ക്കറ്റ് ചെയ്യുന്നത്. അതാണ് താന് എത്തിച്ചേരുന്ന ഇടങ്ങളിലെ ഒക്കെ വന് ജനക്കൂട്ടം എന്ന് സന്തോഷ് മനസ്സിലാക്കുന്നു.സങ്കുചിത ചിന്താഗതിക്കാരായ ആളുകള്‍ക്കിടയില് വളരെ ബുദ്ധിയുള്ള ഒരു പ്രതിഭാധനനാണ് സന്തോഷ് പണ്ഡിറ്റ്. തനിക്ക് ചുറ്റും തന്നെ പരിഹസിച്ചു കൂടുന്ന ആള്‍ക്കൂട്ടമാണ് തന്നെക്കാള് കോമാളികള് എന്ന് പല പരിപാടികളിലൂടെയും സന്തോഷ് പറയാതെ നമുക്ക് കാണിച്ചു തരുന്നു.\nആദ്യമായാണ് സന്തോഷ് പണ്ഡിറ്റ് താന് സംവിധാനം ചെയ്യാത്ത മറ്റൊരു ചിത്രത്തില് അഭിനയിക്കുന്നത്. മമ്മൂട്ടി എന്ന സൂപ്പര്‍താരത്തിനൊപ്പം അഭിനയിക്കാന് പോകുന്ന സന്തോഷം സന്തോഷ് നേരത്തെ ഫേസ്ബുക്കിലൂടെ പങ്കു വെച്ചിരുന്നു. ‘പുലിമുരുകന്’ എന്ന ചിത്രത്തിന് ശേഷം ഉദയ്കൃഷ്ണ തിരക്കഥ ഒരുക്കുന്ന ചിത്രത്തില് മമ്മൂട്ടിക്കൊപ്പം കോളേജ് പ്യൂണായി മുഴുനീള വേഷത്തിലാണ് സന്തോഷ് പണ്ഡിറ്റ് അഭിനയിച്ചിരിക്കുന്നത്. അജയ് വാസുദേവ് ആണ് സംവിധായകന്.സന്തോഷിന്റെ ലോക്കെഷനിലെ പെരുമാറ്റവും രീതികളും താങ്കള്‍ക്ക് അത്ഭുതമാണ് ഉണ്ടാക്കിയതെന്ന് അണിയറക്കാര് അനുഭവങ്ങള് പങ്കുവയ്ക്കുന്നു.\n‘മാസ്റ്റര്‍പീസ്’ എന്ന ചിത്രത്തിന്റെ ഷൂട്ടിംഗ് കൊല്ലത്ത് നടക്കുകയാണ്. ഇടയ്ക്ക് അഞ്ചു ദിവസത്തെ ബ്രേക്ക് വന്നു. താരങ്ങളും അണിയറക്കാരും കിട്ടിയ സമയം വീടുകളിലേക്ക് പോകാനുള്ള തയ്യാറെടുപ്പിലാണ്. സന്തോഷിനോടും അഞ്ചു ദിവസം കഴിഞ്ഞ് ഷൂട്ടിങ്ങിന് ജോയിന് ചെയ്‌താല് മതി എന്ന് പ്രൊഡക്ഷന് മാനേജര് പറഞ്ഞു. എന്നാല് സന്തോഷ് പോകാന് വിസമ്മതിച്ചു. ”കുറച്ചു ദിവസമല്ലേ .. സാരമില്ല ഞാന് ഇവിടെ തന്നെ നിന്നോളാം”.. എന്നാണ് സന്തോഷ് പറഞ്ഞത്. പോയി വരാനുള്ള യാത്രാ അലവന്‍സ് അടക്കമുള്ള ചെലവുകളും വേണ്ടാ എന്നും സന്തോഷ് പറഞ്ഞു. സന്തോഷിന്റെ മഹാമനസ്കതയില് മനം നിറഞ്ഞാണ് പ്രൊഡക്ഷന് മാനേജര് മുറി വിട്ടു പോയത്.\nപിന്നീടാണ് സന്തോഷിന്റെ ബുദ്ധിപൂര്‍വ്വമായ നീക്കം എന്തിനായിരുന്നു എന്ന് സിനിമാക്കാര് അറിയുന്നത്. കിട്ടിയ സമയവും പബ്ലിസിറ്റിയും മുതലാക്കി കൊല്ലത്തും തിരുവനന്തപുരത്തുമായി മോശമല്ലാത്ത പ്രതിഫലം വാങ്ങി ഉത്ഘാടനങ്ങള് അടക്കം നിരവധി പരിപാടികളില് ആണ് സന്തോഷ് പങ്കെടുത്തത്. അഞ്ചു ദിവസം കൊണ്ട് തരക്കേടില്ലാതെ ഒരു തുക സമ്പാദിക്കാന് സന്തോഷിന് കഴിഞ്ഞു എന്നാണ് അറിയുന്നത്. പ്രതിഫലം കിട്ടുകയാണെങ്കില് കല്യാണം ഉള്‍പ്പടെയുള്ള പരിപാടികളില് അതിഥിയായും പങ്കെടുക്കാന് സന്തോഷ് തയ്യാറാണെത്രേ …!!\nഎങ്ങിനെയുണ്ട് സന്തോഷിന്റെ ബുദ്ധി…\nMalayalam Malayalam cinema Mammootty Movie Movies santhosh pandit


മതവെറി പ്രസംഗം അഭിപ്രായ സ്വാതന്ത്ര്യം, ജോര്‍ജ് ഭീകരവാദിയല്ലെന്നും വി മുരളീധരന്; കേന്ദ്രമന്ത്രിയെ തടഞ്ഞ് പൊലീസ്\nനന്ദാവനം എ ആര് ക്യാമ്പിലാണ് കേന്ദ്രമന്ത്രിയെത്തിയത്\nമതവിദ്വേഷ പ്രസംഗം നടത്തിയ കേസില് അറസ്റ്റിലായ പി സി ജോര്‍ജിനെ കാണാനെത്തിയ കേന്ദ്രമന്ത്രി വി മുരളീധരനെ തടഞ്ഞ് പൊലീസ്. നന്ദാവനം എ ആര് ക്യാമ്പിലാണ് കേന്ദ്രമന്ത്രി എത്തിയത്. എന്നാല് ജോര്‍ജിനെ കാണാന് അനുവദിക്കില്ലെന്ന് പൊലീസ് കര്‍ശന നിലപാട് എടുക്കുകയായിരുന്നു. ഇതിനു പിന്നാലെ മാധ്യമ പ്രവര്‍ത്തകരെ കണ്ട മുരളീധരന് ജോര്‍ജിനെ പിന്തുണച്ചും സംസ്ഥാന സര്‍ക്കാരിനെ വിമര്‍ശിച്ചും പ്രതികരണം നടത്തി സ്ഥലത്തു നിന്നും പോയി.\nമുസ്ലിം സമുദായത്തെ കുറ്റവാളികളാക്കിയും ആക്ഷേപിച്ചും പരസ്യമായി പ്രസംഗിച്ച പി സി ജോര്‍ജിന്റെ അറസ്റ്റ് അഭിപ്രായ സ്വാതന്ത്ര്യത്തിനു മേലുള്ള കടന്ന കയറ്റമായാണ് കേന്ദ്രമന്ത്രി വ്യാഖ്യാനിക്കുന്നത്. പി സി ജോര്‍ജ് പറഞ്ഞത് അദ്ദേഹത്തിന്റെ അഭിപ്രായമാണെന്നും അദ്ദേഹം ഭീകരവാദിയല്ലെന്നുമാണ് മുരളീധരന്റെ ന്യായീകരണം. രാജ്യദ്രോഹ മുദ്രാവാക്യം വിളിക്കാന് സ്വാതന്ത്ര്യം വേണമെന്നു പറയുന്നവരാണ് സിപിഎമ്മുകാരെന്നും വി മുരളീധരന് ആക്ഷേപിച്ചു.\nബിജെപി സംസ്ഥാന അധ്യക്ഷന് കെ സുരേന്ദ്രന് ഉയര്‍ത്തിയ അതേ ആരോപണങ്ങള് തന്നെയാണ് വി മുരളീധരനുമുണ്ടായിരുന്നത്. മുസ്ലിം വിരോധം നിറഞ്ഞ ആക്ഷേപങ്ങള് ജോര്‍ജിന്റെ അഭിപ്രായ സ്വാതന്ത്ര്യമാണെന്നായിരുന്നു സുരേന്ദ്രന്റെയും ന്യായം. ഇസ്ലാമിക തീവ്രാവദത്തിനെതിരെയാണ് ജോര്‍ജ് സംസാരിച്ചതെന്നൊരു വ്യാഖ്യാനം കൂടി സുരേന്ദ്രന് ചമച്ചിരുന്നു. സുരേന്ദ്രന്റെ വാക്കുകള് ഇങ്ങനെയായിരുന്നു; പി സി ജോര്‍ജിന്റെ അറസ്റ്റ് അഭിപ്രായ സ്വാതന്ത്ര്യത്തിന്റെ ലംഘനമാണ്. ഇസ്ലാമിക ഭീകരവാദത്തിനെതിരേ സംസാരിക്കുന്നവരെ നിശബ്ദരാക്കാനാണ് പിണറായി വിജയന് സര്‍ക്കാര് ശ്രമിക്കുന്നത്. കേരളത്തിലെ ഇടതുപക്ഷം തീവ്രവാദത്തിനു മുന്നില് പൂര്‍ണമായി കീഴടങ്ങിയിരിക്കുകയാണ്'.\nകേരളത്തിലെ അറിയപ്പെടുന്ന മുതിര്‍ന്ന രാഷ്ട്രീയ നേതാവിനെ ഒരു പ്രസംഗത്തിന്റെ പേരില് പുലര്‍ച്ചെ വീട്ടിലെത്തി കസ്റ്റഡിയിലെടുത്ത് മൂന്ന് മണിക്കൂര് ദൂരെയുള്ള പൊലീസ് സ്റ്റേഷനിലേക്ക് കൊണ്ടുപോവുന്നത് പിണറായി സര്‍ക്കാരിന്റെ ഫാസിസ്റ്റ് സമീപനത്തിനുള്ള തെളിവാണ്. മുസ്ലിം മതമൗലികവാദികള് വര്‍ഗീയ വിഷം ചീറ്റിയിട്ടും ഒരു നടപടിയും എടുക്കാത്ത സര്‍ക്കാരിന്റെ ഇരട്ടത്താപ്പാണ് പിസി ജോര്‍ജിനെ കസ്റ്റഡിയില് എടുത്തതോടെ വ്യക്തമാകുന്നത്. ഇസ്ലാമിക വര്‍ഗീയ ശക്തികള്‍ക്ക് എന്തും പറയാം എന്തും ചെയ്യാം, എന്നാല് ആരും ഇതിനെതിരെ പ്രതികരിക്കരുതെന്നാണ് പിണറായി പറയുന്നത്. അത് അംഗീകരിച്ചു തരാന് ബിജെപി തയ്യാറല്ല. ജിഹാദികള്‍ക്ക് മുമ്പില് മുട്ടിലിഴയുന്ന സര്‍ക്കാര് ഹൈന്ദവ-ക്രൈസ്തവ നേതാക്കളെ വേട്ടയാടുകയാണ്. ഇടത് സര്‍ക്കാരിന്റെ ജനാധിപത്യവിരുദ്ധ സമീപനത്തിനെതിരെ ബിജെപി ജനങ്ങളെ അണിനിരത്തി പ്രതിഷേധിക്കുമെന്നും സുരേന്ദ്രന് പറഞ്ഞു. കസ്റ്റഡിയില് എടുത്ത പി സി ജോര്‍ജിനെ തിരുവനന്തപുരത്തേക്ക് കൊണ്ടുപോകുന്ന വഴിയില് ബിജെപി പ്രവര്‍ത്തകര് റോഡ് തടഞ്ഞു പ്രതിഷേധിച്ചിരുന്നു.\nബിജെപിക്കാര് സാഹചര്യം മുതലെടുക്കാന് ശ്രമം നടത്തുന്നതിനിടയില് ജോര്‍ജിന്റെ അറസ്റ്റ് രേഖപ്പെടുത്തിയ പൊലീസ് അദ്ദേഹത്തെ മജിസ്‌ട്രേറ്റിനു മുന്നില് ഹാജരാക്കുകയും ചെയ്തു. ഐപിസി 153 എ വകുപ്പാണ് ജോര്‍ജിനെതിരേ ചുമത്തിയിരിക്കുന്നത്. 14 ദിവസത്തേക്ക് കസ്റ്റഡിയില് കിട്ടാന് റിമാന്‍ഡ് റിപ്പോര്‍ട്ടില് ആവശ്യപ്പെട്ടിട്ടുമുണ്ട്. എ ആര് ക്യാമ്പില് വച്ച് വൈദ്യ പരിശോധന പൂര്‍ത്തിയാക്കിയ ശേഷമായിരുന്നു പി സി ജോര്‍ജിനെ വഞ്ചിയൂരിലെ മജിസ്ട്രേറ്റിന്റെ വീട്ടില് ഹാജരാക്കിയത്. ഞായറാഴ്ച്ചയായതിനാല് കോടതി അവധിയായതുകൊണ്ടാണ് മജിസ്ട്രേറ്റിനു മുന്നില് ഹാജരാക്കിയത്. പൂഞ്ഞാര് മുന് എംഎല്‍എ കൂടിയായ ജോര്‍ജിനെ ജാമ്യത്തില് വിട്ടാല് സാക്ഷികളെ ഭീഷണിപ്പെടുത്താന് സാഹചര്യമുണ്ടെന്നും പൊലീസ് റിമാര്‍ഡ് റിപ്പോര്‍ട്ടില് പറയുന്നുണ്ട്. മതസ്പര്‍ധ ഉണ്ടാക്കാന് പി സി ജോര്‍ജ് ആലോചിച്ച് ഉറപ്പിച്ച് പ്രവര്‍ത്തിച്ചുവെന്നും ജാമ്യം നല്‍കിയാല് അന്വേഷണം തടസപ്പെടുത്തുമെന്നും പൊലീസ് പറയുന്നുണ്ട്.


കഥകിന്‍റെ രാജ്ഞിയ്ക്ക് ഗൂഗിള് ഡൂഡിലിന്‍റെ ആദരം | Kairali News | kairalinewsonline.com\nകഥകിന്‍റെ രാജ്ഞിയ്ക്ക് ഗൂഗിള് ഡൂഡിലിന്‍റെ ആദരം\nലോകം കണ്ട കഥക് ഇതിഹാസത്തിന്റെ 97-ാം ജന്മദിനത്തില് ആദരമര്‍പ്പിച്ചിരിക്കുകയാണ് ഗൂഗിള് ഡൂഡില്. കഥകിന്‍റെ രാജ്ഞി സിതാരാ ദേവിയുടെ ചിത്രമാണ് ഇന്ന് ഗൂഗിൾ ഡൂഡിലിലുള്ളത് .\n16-ാം വയസില് നൃത്ത സാമ്രാജിനിയെന്നാണ് രവീന്ദ്രനാഥ ടാഗോര് സിതാരദേവിയെ വിശേഷിപ്പിച്ചത് . 1920 നവംബർ 8 ന് കൊൽക്കത്തയിൽ ആണ് സിത്താര ജനിച്ചത്. ധനലക്ഷ്മി എന്നായിരുന്നു കുട്ടിക്കാലത്തെ പേര്.\nനൃത്താധ്യാപകനും സംസ്കൃത പണ്ഡിതനുമായിരുന്ന സുഖ്ദേവ് മഹാരാജും മത്സ്യകുമാരിയുമായിരുന്നു മാതാ പിതാക്കൾ. വിസ്മൃതിയിലാകാറായ പാരമ്പര്യ കലാരൂപങ്ങളെ പുനരുജ്ജീവിപ്പിക്കണമെന്നുള്ള ടാഗോറിന്റെ നിർദ്ദേശത്തെത്തുടർന്ന് സുഖ്ദേവ് മഹാരാജ് കഥക് നൃത്തത്തിന്റെ പ്രചരണത്തിൽ ശ്രദ്ധിച്ചു.\nഅക്കാലത്ത് ദേവദാസീനൃത്തമെന്ന നിലയിലായിരുന്ന കഥകിനെ സുഖ്ദേവ് അതിന്റെ ഉള്ളടക്കം പരിഷ്കരിച്ച് പ്രബലമാക്കി. തന്റെ മക്കളെയും കഥക് പഠിപ്പിച്ചു. വദാസീനൃത്തവുമായി ബന്ധപ്പെട്ടവരെന്ന നിലയിൽ സമുദായത്തിൽ നിന്നും കുടുംബം ഒറ്റപ്പെട്ടു.\nപിന്നീട് കുടുംബം ബോംബെയിലേക്കു മാറി . സിത്താരദേവിക്ക് ടാഗോർ, സരോജിനി നായിഡു തുടങ്ങിയ നിരവധി പ്രശസ്തർക്കു മുന്നിൽ നൃത്തം അവതരിപ്പിക്കാൻ അവസരം ലഭിച്ചു. കഥകിനെ ജനകീയമാക്കുന്നതിൽ വലുതായ പങ്കുവഹിച്ചയാളാണ് സിതാര ദേവി .\nപത്മശ്രീ, കേന്ദ്ര സംഗീതനാടക അക്കാദമി അവാര്‍ഡ്, കാളിദാസ സമ്മാന്, ആജീവനാന്ത നേട്ടങ്ങള്‍ക്കുള്ള കേന്ദ്രസര്‍ക്കാറിന്റെ പുരസ്‌കാരം എന്നിവ ലഭിച്ചിട്ടുണ്ട്.2014 നവംബര് 25ന് സിതാര ദേവി അന്തരിച്ചു…


ഇന്ത്യന് കോസ്റ്റ് ഗാര്‍ഡില് 260 ഒഴിവുകള് ; അപേക്ഷ ക്ഷണിച്ചു\nബാബരി മസ്ജിദ് തകര്‍ത്ത കേസില് നിർണായക വിധി നാളെ\nതിരുവനന്തപുരം: ഇന്ത്യന് കോസ്റ്റ് ഗാര്‍ഡില് പ്ലസ് ടുക്കാര്‍ക്ക് അവസരം. കോസ്റ്റ് ഗാര്‍ഡ് നാവിക് (ജനറല് ഡ്യൂട്ടി) തസ്തികയിലെ 260 ഒഴിവുകളിലേക്കാണ് അപേക്ഷകള് ക്ഷണിച്ചത്. പ്ലസ് ടു പാസ്സായ ഇന്ത്യക്കാരായ യുവാക്കള്‍ക്ക് അപേക്ഷിക്കാം.\nഫിസിക്സ്, മാത്തമാറ്റിക്സ് എന്നീ വിഷയങ്ങളില് 50 ശതമാനം മാര്‍ക്കോടെ പത്താം ക്സാസും പ്ലസ് ടുവും പാസ്സാകണം. എസ് സി എസ് ടി വിഭാഗക്കാര്‍ക്ക് മാര്‍ക്കില് അഞ്ച് ശതമാനത്തോളം ഇളവുണ്ട്. 18 മുതല് 22 വരെയാണ് പ്രായപരിധി. അപേക്ഷകര് 1998 ഓഗസ്റ്റ് 1നും 2002 ജൂലൈ 31നും ഇടയില് ജനിച്ചവരായിരിക്കണം. എസ് സി, എസ് ടി വിഭാഗക്കാര്‍ക്ക് അഞ്ചു വര്‍ഷവും ഒ ബി സി വിഭാഗക്കാര്‍ക്ക് മൂന്നു വര്‍ഷം വരെയും പ്രായപരിധിയില് ഇളവ് ലഭിക്കും.\nഎഴുത്തു പരീക്ഷ, ശാരീരിക ക്ഷമതാ പരീക്ഷ, അഭിമുഖം, വൈദ്യപരിശോധന എന്നിവ വഴിയാണ് തെരഞ്ഞെടുക്കുന്നത്. joinindiancoastguard.gov.in എന്ന വെബ്സൈറ്റ് വഴി അപേക്ഷിക്കാം. 2020 ജനുവരി 26 മുതലാണ് രജിസ്ട്രേഷന് ആരംഭിക്കുന്നത്. അപേക്ഷിക്കാനുള്ള അവസാന തീയതി ഫെബ്രുവരി 2.\nമയക്കുമരുന്ന് കൈവശം വെച്ചു ; സൗദിയില് രണ്ട് മലയാളികള് അറസ്റ്റില്\nറെയിൽവേയിൽ 100 റൂട്ടുകളിൽ സ്വകാര്യ ട്രെയിനുകൾ ഓടിക്കാൻ പദ്ധതി


ക്രിസ്തുമതനിരൂപണം/ത്ര്യേകത്വം - വിക്കിഗ്രന്ഥശാല\n[ 62 ] ഈ വാക്യം ബൈബിളിൽ ഇല്ല പിതാവെന്നു പറയപ്പെടുന്ന യഹോവായെ ദൈവമെന്നു പറയുന്നതല്ലാതെ ഒരിടത്തെങ്കിലും ക്രിസ്തുവിനെ ദൈവം എന്നു പറയുന്നില്ലാ. പിതാവ്, പുത്രൻ, പവിത്രാത്മാവ് എന്നു മൂന്നുനാമങ്ങളും ഒരുമിച്ചു ബൈബിളിൽ എഴുതിയിരിക്കുന്ന വാക്യങ്ങൾ മൂന്നും മൂന്നുതന്നെയാണ്.\nഒന്നാമത് (1 യോഹന്നാൻ 5-അ. 17-വാ. 14-അ. 26-വാ.)പരലോകത്തിൽ സാക്ഷ്യം പറയുന്നവർ മൂവരുണ്ട്. ആത്മാവ്, ജലം, രക്തം, ഇവർ മൂന്നും ഒന്നിലേയ്ക്കാകുന്നു.\nരണ്ടാമത് (മത്തായി 28-അ. 19-വാ.) പിതാവ് പുത്രൻ പവിത്രാത്മാവിന്റെ വാക്യത്തിൽ സ്നാനപ്പെടുത്തുക.\nമൂന്നാമത് (2 കൊരുന്തിയർ 13-അ. 14-വാ.) കർത്താവായ യേശുക്രിസ്തുവിന്റെ കൃപയും ദൈവത്തിന്റെ സ്നേഹവും പരിശുദ്ധത്മാവിന്റെ കൂട്ടായ്മയും നിങ്ങളെല്ലാവരോടുംകുടി ഇരുപ്പൂതാക. ഇവയിൽ ആദ്യത്തെവാക്യം തമിഴിലും ഇംഗ്ളീ‌ഷിലും ഉള്ള ബൈബിളിൽ മാത്രമല്ലാതെ ഇതുകൾക്കു മൂലമായ ഗ്രീക്കുഭാ‌ഷയിലുള്ള ബൈബിളിൽ ഇല്ലാ. പക്ഷപാതംകൂടാതെ ന്യായത്തെ മാത്രം സ്വീകരിക്കുന്നവരായ ഓരോരോ യൂറോപ്യക്രിസ്ത്യന്മാരുപോലും ഈ വാക്യം ബൈബിളിൽ വ്യാജമായിട്ടാണ് ചേർത്തിരിക്കുന്നതെന്നു കണ്ടു അതിനെ നീക്കിക്കളഞ്ഞു. ആകയാൽ അതിനെപ്പറ്റി ഗൗനിക്കുന്നത് അനാവശ്യമാകുന്നു. രണ്ടാമത്തെ വാക്യത്തിൽ പിതാവ്, പുത്രൻ, പവിത്രാത്മാവ് ഈ മൂന്നിനേയും ഒന്നെന്നു പറയുന്നുണ്ടോ? ഇല്ലാ. ഓരോന്നിനെ പ്രത്യേകം പ്രത്യേകമെങ്കിലും ദൈവമെന്നു പറയുന്നുണ്ടോ? അതുമില്ല. മൂന്നും തുല്യമാണെന്നു പറയുന്നുണ്ടോ? അങ്ങനെയും ഇല്ല. ആ മൂന്നിനേയും വന്ദിക്കുന്നതിനു പറയുന്നുണ്ടോ? അതുമില്ല. ഇപ്രകാരം ഒന്നെന്നോ വെവ്വേറെ ദൈവമെന്നോ തുല്യമെന്നോ വന്ദ്യമെന്നോ പറയാതിരിക്കുന്ന സ്ഥിതിക്ക് ആ മൂന്നിനെയും എങ്ങനെയാണ് നിങ്ങൾ ദൈവ ലക്ഷണത്തിലുൾപ്പെടുത്തി ത്യ്രെകത്വമാക്കിസ്വീകരിക്കുന്നത്? [ 63 ] മൂന്നാമതുവാക്യത്തിൽ വേറെ ദൈവമെന്നോ മൂന്നും തുല്യമെന്നോ ഒന്നെന്നോ വന്ദ്യമെന്നോ പറഞ്ഞിട്ടില്ല. എന്നുതന്നയുമല്ല ത്യ്രകത്വത്തെ നി‌ഷേധിക്കുകയും കൂടി ചെയ്യുന്നുണ്ട്. എങ്ങനെ എന്നാൽ പിതാവ്, പുത്രൻ, പവിത്രാത്മാവ് എന്നു പറയാതെ ദൈവം, പുത്രൻ, പവിത്രാത്മാവ് എന്നു പറഞ്ഞിരിക്കുന്നു. ആകയാൽ ആ മൂന്നു പേരിൽ ഒരുത്തൻ ദൈവമെന്നും മറ്റും രണ്ടുപേരും ദൈവമല്ലെന്നും തെളിവാകുന്നു. ദൈവമല്ലാത്തതിനാൽ ക്രിസ്തു ത്യ്രൈകത്വത്തിൽ ചേർന്നവനല്ല. (ടി. വി‌ഷയങ്ങളെപ്പറ്റി വിവരമായി അറിയണമെന്നുള്ളവർ 1827-ആം വർ‌ഷം അക്ടോബർ മാസം 28-ന് റെവറണ്ട് ഹെണ്ട് റിലയർ എന്ന പാതിരിയാൽ ചെയ്യപ്പെട്ട ഉപന്യാസത്തെ നോക്കുക) ഇനി ഇതിനെപ്പറ്റി പിതാവ് ക്രിസ്തു ഇവരുടെ അഭിപ്രായങ്ങളെയും ബൈബിളാചാര്യന്മാരുടെ അഭിപ്രായങ്ങളെയും കാണിച്ച ത്യ്രകത്വം തീരെ ഇല്ലാത്തതാണെന്നും സ്ഥിപിക്കുന്നുണ്ട്.\n(പുറപ്പാടുപുസ്തകം 8-അ. 3-വാ.) എന്റെ മുമ്പാകെ അന്യദൈവങ്ങൾ നിനക്കുണ്ടാകരുത്. (ആവർത്തനപുസ്തകം 32-അ. 39-വാ.) ഞാൻ ഞാൻതന്നെ, അവനാകുന്നു, എന്നോടുകൂടി മറ്റു ദൈവമില്ല.\n(യശയാ 4,5-അ.5മുതൽ 8 വരെ വാ.) ഞാൻ യഹോവായാകുന്നു. മറ്റൊരുത്തനുമില്ലാ, ഞാനല്ലാതെ മറ്റൊരുരാജാവുമില്ല. ഞാൻ യഹോവായാകുന്നു. (പുറപ്പാടുപുസ്തകം 3-അ. 1,15-വാ.) ഇരിക്കുന്നവനായ ഞാനിരിക്കുന്നു. അബ്രഹാമിന്റെ ദൈവവും ഇസ്സാക്കിന്റെ ദൈവവും യക്കോബിന്റെ ദൈവവും ആയ യഹോവാ ഇത് എന്നേയ്ക്കും എന്റെ നാമവും ഇതു തലമുറയായി എന്റെ ഓർമ്മ പ്രസ്താവവുമാകുന്നു. (മത്തായി 22-അ. 31,32-വാ.) മേൽപറയപ്പെട്ട വി‌ഷയത്തെപ്പറ്റി യേശു സമ്മതിച്ചുകൊള്ളുന്നതിനെ നോക്കുവിൻ ഞാൻ അബ്രഹാമിന്റെ ദൈവവും ആകുന്നു എന്ന് അവൻ പറഞ്ഞിരിക്കുന്നതിനെ നിങ്ങൾ വായിച്ചില്ലയോ. (മത്തായി 19-അ. 17-വാ.) ഒരുവൻ യേശുവിനെ നല്ലവനെന്നു പറഞ്ഞപ്പോൾ യേശു അവനോടായിട്ട് എന്ന നലവനെന്നു പറയുന്നതെന്ത്? ദൈവം ഒരുവനൊഴികെ നല്ലവനൊരുത്തനുമില്ല (മർക്കോസ് 12-അ. 32-വാ.) ഒരുവൻ ഒരു ദൈവമേയൊള്ളു. അവനൊഴികെ മറ്റാരുമില്ല എന്നു പറഞ്ഞപ്പോൾ യേശു ശരിതന്നെയെന്നു സമ്മതിച്ചു. (യോഹന്നാൻ 14-അ. 28-വാ.) പിതാവ് എന്നെക്കാൾ വലിയവനാകുന്നു എന്ന് യേശു പറയുന്നു, (അപ്പൊസ്തലർ 2-അ. 22-വാ.) യേശുക്രിസ്തുവായ മനു‌ഷ്യനെ ദൈവം സമ്മതിച്ചു. ഇംഗ്ളി‌ഷ് ബൈബിളിൽ നോക്കുക. (1 കൊരുന്തി. 11-അ. 3-വാ.) മനു‌ഷ്യനും ക്രിസ്തുവിനും എത്രത്തോളം വ്യത്യാസം ഉണ്ടോ അത്രത്തോളം [ 64 ] വ്യത്യാസം ദൈവത്തിനും ക്രിസ്തുവിനും തമ്മിലുണ്ടെന്നുള്ള അർത്ഥത്തിൽ ഇതാ സകല പുരു‌ഷനും തല ക്രിസ്തുവാകുന്നു. ക്രിസ്തുവിനു തല ദൈവമെന്നും. ഇങ്ങനെ പറഞ്ഞുപോയാൻ അധികവിസ്താരമാകുമെന്നു കരുതി ഇനി പേർ അദ്ധ്യായം വചനം ഇവയെ മാത്രം കാണിക്കുന്നു. ( പുറപ്പാട് പുസ്തകം 3-അ. 14,15- വാ. ടി 20-അ. 3-വാ., ആവർത്തനപുസ്തകം 4-അ. 39-വാ., ടി 6-അ.4-വാ., ടി 32-അ. 39-വാ., ടി 5-അ. 7-വാ., ശാമുവേൽ 7-അ. 22-വാ.,2രാജാക്കന്മാർ 19-അ. 19-വാ., നെഹെമിയാ 9-അ. 6-വാ., സങ്കീർത്തനം 83-അ. 18-വാ., ടി 36-അ. 10-വാ., യെശായ 37-അ. 16-വാ., ടി 37-അ. 27-വാ., ടി 40-അ. 25-വാ., ടി 41-അ. 4-വാ., ടി. 42-അ. 8-വാ., ടി 44-അ. 68-വാ., ടി 45-അ. 5,6-വാ. , ടി 45-അ. 1, 21, 22-വാ., ടി. 41-അ. 10, 11, 14, 15-വാ. ഒശിയാ 13-അ. 4-വാ., യോവെ 2-അ. 27-വാ., മത്തായി 26-അ. 39-വാ., ടി 5-അ. 42-വാ., യോഹന്നാൻ 17-അ. 3-വാ., ടി 4-അ. 34-വാ., മർക്കോസ് 13-അ. 42-വാ., ടി 22-അ. 29-വാ, രോമർ 17-അ. 27-വാ., ടി 10-അ. 9-വാ., ടി 4-അ. 24-വാ., 1 കൊരിന്തിയർ 8-അ. 3-വാ., 1 തിമോഥെയൂസ് 1-അ. 17-വാ. , ടി 24-അ. 5-വാ., എപ്പീസിയർ 4-അ. 6-വാ., ടി 1-അ. 17-വാ. , യാക്കോബ് 2-അ. 19-വാ., വെളിപ്പാട് 15-അ. 34-വാ., കോലോസിയർ 1-അ. 3-വാ.\nഈ വാക്യങ്ങളാൽ ബൈബിൾ പ്രകാരം തന്നെ ത്യ്രൈകത്വമില്ലെന്നു നിശ്ചയമാകുന്നു. ഇനിയെങ്കിലും ത്യ്രൈകത്വമെന്ന വാക്കിനെ നിങ്ങൾ മറന്നു കളവിൻ.\nആകട്ടെ, എങ്കിലും ഈ വാക്യം ഉള്ളതായിട്ടുതന്നെ നിരൂപിച്ചാലും ആയതു ശരിയായിടുമോ എന്നു നോക്കാം. ത്യ്രൈകത്വം എന്ന പദത്തിനു മൂന്ന് ഒന്നാവും എന്നുള്ളത് എന്നാകുന്നു അർത്ഥം. മൂന്ന് ഒന്നാകുമെങ്കിൽ മൂന്നായിട്ടിരിക്കെ ഒന്നാകുന്നോ? ആ മൂന്നും നശിച്ച് ഒന്നാകുന്നോ മൂന്നും മൂന്നായിട്ടിരുന്ന് ഒന്നാകുന്നു എങ്കിൽ മൂന്ന് മൂന്നായിട്ടുതന്നെ ഇരുന്നാൽ മറ്റൊന്നാകുന്നതെങ്ങനെ? ആയതി ഒരിക്കലും ശരിയാകയില്ല. മൂന്നു മാതളപ്പഴം മൂന്നായിട്ടുതന്നെ ഇരിക്കവേ അവ ഒരു പഴമാകുമോ? ഇല്ലല്ലോ. അതിനാൽ മൂന്നു മൂന്നായിട്ടിരിക്കയിൽ ആ മൂന്നെന്നുള്ളത് ഇല്ലാതെ പോകുമല്ലോ. അല്ലാതെയും മൂന്ന് ഒന്ന് ഇവയിൽ കാരണം [ 65 ] ഏത്? കാര്യം ഏത്? മുൻപ് ഇല്ലാതിരുന്ന് ഉണ്ടാകുന്നതാകുന്നു കാര്യം. ആകയാൽ മുൻപ് ഇല്ലാതിരുന്നുണ്ടായ ഒന്നു കാര്യമാകും. കാര്യത്തിനു നിയതമായി മുൻനിൽപ്പതു കാരണമാകയാൽ കാര്യമായ ഒന്നിനെ നിയതമായി മുൻനിന്ന് മൂന്നു കാരണമാകും. കാരണ്മായ മൂന്ന് ഒന്നാകുമ്പോൾ ആ മുന്നെന്നുള്ളത് നശിക്കുന്നതിനാൽ കാരണമില്ലാതെ പോകുന്നു.\nഇപ്രകാരം ഉപമേയത്തേയും നോക്കിക്കണ്ടാൽ പിതാവ് പുത്രൻ പവിത്രാത്മാവ് ഈ മൂന്നുപേരും നശിചുപോകും. ഈ മൂന്നും നശിച്ചാലും ഇവയാലുണ്ടാകുന്ന ഒന്നെങ്കിലും നിലനിൽക്കയില്ലയോ? എന്നാൽ അതും നശിച്ചുപോകും.? എന്തുകൊണ്ടെന്നാൽ കാര്യം നശ്വരമാകുന്നു എന്നിരിക്കയാലത്ര? അതിനാൽ പിതാവ് പുത്രൻ പവിത്രാത്മാവ് ഈ കാരണമായ മൂന്നിനോടും കൂടി കാര്യമായ ഒന്ന് നശിക്കുമെന്നുള്ളതു നിശ്ചയമാകുന്നു.\nഇനിയും മൂന്ന് ഒന്നാകുമെന്നുള്ളതിൽ പിന്നെയും ഒരു ദോ‌ഷമിരിക്കുന്നു. അതായത് മൂന്നിനും വികാരത്വമുണ്ടാകലാകുന്നു. മൂന്നിനും ത്രിത്വം നശിചു വികാരത്തെ പ്രാപിക്കതെ ഒന്നാകയില്ല. ഇപ്രകാരം പിതാവ് പുത്രൻ പവിത്രാത്മാവ് എന്ന മുപ്പൊരുളിനും വികാരത്വം കൂടാതെ ഒന്നാകാൻ കഴികയില്ല.\nഇനി ഒന്നു മൂന്നാകുമെങ്കിൽ ഒന്ന് ഒന്നായിരുന്നുകൊണ്ട് മൂന്നാകുന്നോ, ഒന്നു നശിച്ചു മൂന്നാകുന്നോ? ഒന്നായിരുന്നു കൊണ്ട് മൂന്നാകുമെങ്കിൽ ആയതു പാടുള്ളതല്ല. ഒരു മാതളപ്പഴം ഒന്നായിട്ടുതന്നെ മുഴുവനുമിരിക്കെ ആയതു മൂന്നു പഴമാകുന്നതെങ്ങനെ? ആകയാൽ ഒന്ന് ഒന്നായിരുന്നുകൊണ്ടു മൂന്നാകുമെന്നുള്ളപക്ഷം ഛേദിക്കപ്പെട്ടുപോകുന്നു. ഒന്നു മുന്ന് ഇവയിൽ ഒന്ന് കാരണവും മുന്ന് കാര്യവുമാണ്. എന്നുതന്നയുമല്ല കാരണം നശിച്ചു കാര്യമാകയും ചെയ്യുന്നു. ഇപ്രകാരം ഉപമേയത്തേ നോക്കിയാൽ ഏകമായ ദൈവം നശിച്ച്, പിതാവ് പുത്രൻ പവിത്രാത്മാവ് എന്ന് മൂന്നുപേരായി ഭവിക്കുന്നു. കാര്യം നശ്വരമായിട്ടുള്ളതാകുന്നു എന്നിരിക്കയാൽ കാര്യങ്ങളായ ടി. പിതാവ്, പുത്രൻ, പവിത്രാത്മാവ് ഈ മൂന്നുപേരും നശിച്ചുപോകത്തക്കവരാകുന്ന എന്നു നിശ്ചയമാകുന്നു.\nഇനി ടി. മൂന്നുപേരും പ്രത്യേകം പ്രത്യേകം ഉള്ളവർ തന്നെ എന്നുവരികിലും തുല്യശക്തന്മാരാകയാൽ ഒരുത്തൻ തന്നെ എന്നു പറയാം. എങ്കിൽ ചില ഗുണങ്ങളെ കൊണ്ടു തുല്യന്മാരാകയാൽ മനു‌ഷ്യരെല്ലാവരെയും ഒരുത്തൻ എന്നു പറയേണ്ടതാണ്. മനു‌ഷ്യരിൽ ചില ഗുണം [ 66 ] ശരിയായിട്ടും ചില ഗുണം ശരിയിടാതെയും ഇരിക്കയാൽ ഒരുത്തനെന്നു പറഞ്ഞുകൂടാ. ടി. മൂന്നു പേരുടെ അടുക്കലും അൽപവും ഭേദം കൂടാതെ എല്ലാ ഗുണങ്ങളും ശരിയായിട്ടിരിക്കയാൽ അവരെ ഒരുവൻ എന്നു പറയാമെങ്കിൽ മൂന്നു വെള്ളിരൂപകൾ അൽപവും ഭേദം കൂടാതെ എല്ലാ ഗുണങ്ങളും മുഴുവനും ഒത്തിരുന്നിട്ടും അവയെ ഒരു രൂപാ എന്നു പറഞ്ഞുകൂടാത്തതുപോലെ ടി. മൂന്നുപേരും തുല്യന്മാരായിരുന്നാലും ഒരുത്തൻ എന്നു പറഞ്ഞുകൂടാ. അല്ലാതെയും ആ മൂന്നുപേരും ക്രിയകൊണ്ടും കാലദേശ ഗുണങ്ങളെക്കൊണ്ടും തുല്യന്മാരെന്നു പറയുന്നതിന് ഇടയില്ല. പിതാവ് ലോകത്തെ സൃഷ്ടിച്ചു. മനു‌ഷ്യരെ പാപികളാക്കി. ഒഴിവുനാളിൽ വേലചെയ്ത ഒരുത്തനെ കല്ലെറിഞ്ഞു കൊല്ലുന്നതിനു കൽപിച്ചു. വൃദ്ധച്ഛദേനം ചെയ്യാത്ത ഒരുത്തനെ ഒളിച്ചിരുന്നു കൊല്ലുവാൻ നോക്കി. ഈജിപ്ത്യന്മാരോട് കൊള്ളചെയ്യുവാൻ പറഞ്ഞ് പത്തു കൽപ്പനയെ കൊടുത്തു. സൃഷ്ടിക്കു മുൻപിരുന്നു. യേശുവിനെ ഇടത്തുഭാഗത്തിരുന്നു ബലിയെ സ്വീകരിച്ചു. ഇനിയും ഇപ്രകാരമുള്ള അനേകകാര്യങ്ങളെ ചെയ്തു. യേശു രാജ്യദ്രാഹവും ദൈവദ്രാഹവും ചെയ്തു എന്നും ചൊല്ലി കുരിശിൽ തറച്ചു കൊല്ലപ്പെട്ട് പിതാവിന്റെ വലത്തു ഭാഗത്തിരുന്നു.\nഇനി പവിത്രാത്മാവ് മറിയത്തിൽ പ്രവേശിച്ച് യേശുവായി ഭവിച്ച് പ്രാവിനെപ്പോലെ ഭൂമിയിലേയ്ക്കുവന്നു. ഇതിനാൽ മൂന്നു പേരും ഒരുപോലെയുള്ളവരല്ലെന്ന് തെളിവാകുന്നു.\nഒരു വസ്തു രണ്ട് അല്ലെങ്കിൽ മൂന്ന് ആകയെന്നും മൂന്ന് അല്ലെങ്കിൽ രണ്ടുവസ്തുക്കൾ ഒന്നാകയെന്നുമുള്ളത് അപരിപൂർണ്ണ വസ്തുവിൽ അല്ലാതെ പരിപൂർണ്ണവസ്തുവിൽ സംഘടിക്കയില്ല. ജലം നിറഞ്ഞ മേലടപ്പിട്ട ഒരു പാത്രത്തിനകത്ത് ജലം രണ്ടും മൂന്നും ആകെയന്നുള്ളത് ചേരുമോ ഒരു വസ്തു രണ്ടായിട്ടു പിരിയണമെങ്കിൽ അതിനെ വേറെ സ്ഥലം വേണ്ടി വരുന്നു. ഇടവിടാതെ എങ്ങും നിറഞ്ഞിരുന്നാൽ പിരിവുണ്ടാവാൻ പാടില്ല. പിരിക്കയും കൂടുകയും ചെയ്യുന്നവയെല്ലാം വികാരത്തോടുകൂടിയ ജഡവസ്തുക്കൾ ആയിരിക്കണം. അല്ലാതെ പരിപൂർണ്ണമായ ഒന്ന് പലതാകയും പലതൊന്നാകയും ചെയ്കയെന്നുള്ളത് ചേരുകയില്ല. ഇപ്രകാരം പിതാവ്, സുതൻ, പവിത്രാത്മാവ് ഈ മൂവരും ഒരുവനാണെന്നും ഒരുവൻ ആ മൂവരാകുന്നു എന്നും പറയുന്നതു ദോ‌ഷമായിട്ടുതീരും.\nഇനി വേറെ ഒരു പ്രകാരത്തിൽ ടി. മൂന്നുപേരിൽ രണ്ടു പേരെ എടുത്തുനോക്കാം. ആയതു ശരിപ്പെട്ടാൽ അതിനെ തന്നെ മൂന്നു പേർക്കും വച്ചുകൊള്ളാം. [ 67 ] പാൽ തൈരാകുന്നതുപോലെ പിതാവ് പുത്രനായിരിക്കുന്നു. ഇതിൽ *പൂർണ്ണത്വദോ‌ഷമില്ല എങ്കിൽ ഇത് കാരണം നശിച്ചു കാര്യമാകുന്ന പരിണാമവാദമത്ര. പാലു തന്നെതൈരാകുന്ന എന്നുള്ളതിൽ പാൽ നശിച്ചാണ് തൈരാകുന്നത്. ഇപ്രകാരം ഉപമേയത്തെയും നോക്കിയാൽ പിതാവ് പരമണ്ഡലത്തിലും പുത്രൻ ഭൂമിയിലും ഇരുന്നു എന്നത് അബദ്ധമായിപ്പോകും. എന്തെന്നാൽ തൈരായിട്ടു ഭവിച്ച പാലും ആ തൈരും തമ്മിൽ പിരിഞ്ഞു വേറെ ** സ്ഥലങ്ങളിലിരിക്കയില്ലെന്നുള്ളതുകൊണ്ടത്രേ . ആകയാൽ പിതാവും പുത്രനും തമ്മിൽ പിരിഞ്ഞു രണ്ടു സ്ഥലത്തിരുന്നതായി കാണുകകൊണ്ട് ***ക്ഷീരദധിദൃഷ്ടാന്തം ഘടിക്കയില്ല. ഈ ക്ഷീരദൃഷ്ടാന്തം പറയുന്നതിലിനിയുമൊരു ദോ‌ഷം ഇരിക്കുന്നു. അതായത് പാലു നശിച്ച് തൈരാകുന്നു. അനന്തരം ആ തൈരും തൈരായിട്ടുതന്നെ ഇരിക്കാതെ ആയതു നശിച്ച് മറ്റൊന്നാകും. ആ മറ്റൊന്നു നശിച്ച് വേറൊന്നാകും. ഇപ്രകാരം ഒരു നിലയില്ലാതെ പൊയ്പ്പോകുമെന്നാകുന്നു. ഇതുപോലെതന്നെ പിതാവ് നശിച്ച് യേശുവായി, യേശു നശിച്ച് മറ്റൊരുത്തനായി, അവനും നശിച്ച് വേറൊരുത്തനായി. ഇങ്ങനെ അളവുകടന്നു പൊയ്പോകും. ഈ സ്ഥിതിക്കു തൽക്കാലം പിതാവുമില്ലാ, യേശുവുമില്ല. ഇപ്പോൾ ഇരിക്കുന്നവൻ ഇന്നവനെന്നും അറിയാനും പാടില്ല. ഒരുവേള അറിയുമെന്നും വച്ചുകൊണ്ടാലും ആയവൻതന്നെ ഇനിമേലും ഇരിക്കുമെന്നു നിശ്ചയിപ്പാനും ഇടയില്ല. അല്ലാതെയും ഏവനെങ്കിലും ഒരുവൻ ഇപ്പോൾ ഉള്ളതായിട്ടു നിരൂപിക്കപ്പെടുകിൽ അവൻതന്നെ പരമണ്ഡലത്തിൽ ഇരിക്കുന്നവനെന്നുവരണം. ആ സ്ഥിതിക്ക് ഇപ്പോഴും പിതാവും പുത്രനും ഇരിക്കുന്നു എന്നു പറയുന്നത് ബൈബിളിന് വിരോധമായിട്ടുഭവിക്കും. ബൈബിളിനെ വിരോധമായി നിശ്ചയിക്കുന്നവരെ ക്രിസ്ത്യന്മാരെന്നു പറഞ്ഞുകൂടാ. ഇരിക്കട്ടെ പാലുമുഴുവനും നശിച്ചു തൈരാകുന്നതുപോലെ അല്ല പാലിൽ നിന്നു കുറെ ഭാഗം നശിച്ചു തൈരാകുന്നതായി ഭാവിച്ചു കൊണ്ട് അപ്രകാരംതന്നെ പിതാവിൽ കുറേ ഭാഗം നശിച്ചു പുത്രനാ [ 68 ] കുന്നു എന്നു നിശ്ചയിക്കാമല്ലോ. എങ്കിൽ നി‌ഷ്ക്കളങ്കനും നിർവ്വികാരനുമായ ദൈവത്തിനു കുറേ ഭാഗമെങ്കിലും കളങ്കം ഭവിച്ചാൽ മേൽ പറഞ്ഞ നി‌ഷ്ക്കളങ്കാദിനാമങ്ങൾ ചേരാത്തവയായിത്തീരും. അല്ലാതെയും കളങ്കപ്പെട്ട ഭാഗം ഒഴിച്ചു മറ്റേ ഭാഗമെങ്കിലും നി‌ഷ്ക്കളങ്കമായിരിക്കുമോ? എന്നാൽ അതുമില്ല. എന്തുകാരണത്താൽ ഒരിക്കൽ കുറേഭാഗം കളങ്കപ്പെട്ടുവോ ആ കാരണത്താൽ തന്നെ മറ്റൊരിക്കൽ മറ്റേഭാഗവും കടശിയിൽ മുഴുവനും കളങ്കപ്പെട്ടുപോകും. ഒരുവേള ക്ഷണംകൊണ്ടു മുഴുവനും കളങ്കപ്പെട്ട് വികാരത്തെ പ്രാപിക്കാതിരിന്നാലും സാവകാശത്തിൽ അപ്രകാരമായിപ്പോകുമെന്നുള്ളതിലേയ്ക്കു സന്ദേഹമില്ല. പിതാവിന്റെ കാലം ഇത്രത്തോളം എന്നു ഗണിക്കുന്നതിലേയ്ക്ക് ഒരുത്തരാലും കഴികയില്ലെന്ന് നിങ്ങൾ തന്നെ സമ്മതിക്കകൊണ്ട് ഇതിനു മുമ്പിൽതന്നെ പിതാവ് കളങ്കപ്പെട്ടു നശിച്ചുപോയിരിക്കണം. പാലു നാശിച്ചു തൈരായാൽ വീണ്ടും പാലാകയില്ല. അതുപോലെ പിതാവു നശിച്ചു പുത്രനായാൽ *മറുപടിയും പിതാവാകയില്ല. ഈ സ്ഥിതിക്ക് പിതാവ് ഇപ്പോഴും ഇരിക്കുന്നു എന്നു പറയുന്നതു കള്ളമായിപ്പോകും. ഇനി വേറെ ഒരുവിധത്തിൽ നോക്കാം! മണ്ണു കുടമാകുന്നതുപോലേ പിതാവ് പുത്രനാകുന്നു. ഇതിൽ മണ്ണു നശിക്കാതെ കുടമാകുന്നതൊന്ന്, കുടം മടങ്ങിയും മണ്ണാകുന്നതൊന്ന്. ഇപ്രകാരം പിതാവ് നശിക്കാതെ പുത്രനാകുന്നതൊന്ന് പുത്രൻ മടങ്ങിയും പിതാവാകുന്നതൊന്ന്, മൃത്തികയും ഘടവും പോലെ. പിതാവു പുത്രൻ ഈ രണ്ടുപേരും ഒരുത്തനാകുന്നു എങ്കിൽ മണ്ണും കുടവും വേവേറെ അല്ല ഒരേ വസ്തുവത്ര. പിതാവും പുത്രനും അങ്ങനെയല്ല. വേറെവേറെ ആണല്ലോ. മണ്ണ് ഒരു സ്ഥലത്തും കുടം മറ്റൊരു സ്ഥലത്തും ഇരിക്കുകയില്ല. പിതാവ് ഒരു സ്ഥലത്തും പുത്രൻ (ക്രിസ്തു) മറ്റൊരു സ്ഥലത്തും അതായത് പരമമണ്ഡലത്തിലും ഭൂമിയിലും ഇരുന്നുവെന്നു ബൈബിൾ പറയുന്നു. ആകയാൽ മൃൽഘടദൃഷ്ടാന്തം ചേർച്ചയുള്ളതല്ല. മണ്ണാകട്ടെ **കംബുഗ്രീവാദിവികാരങ്ങളെ പ്രാപിച്ചു കുടമാകുന്നു. അപ്രകാരം പിതാവായ യഹോവായും വികാരപ്പെട്ടു പുത്രനായെന്നും പറയേണ്ടതാണ്. മണ്ണിന്റെ വികാരത്തിനത്രേ കുടമെന്നു പേർ. അതുപോലെ യേശു എന്ന നാമവും പിതാവിന്റെ വികാരത്തിനുള്ളതാണെന്നു വന്നുപോകും. അല്ലാതെയും മണ്ണും കുടവുംപോലെ അഭിന്നമായിട്ടു പറയുന്നതിൽ ഇനിയും ദോ‌ഷങ്ങളായിരിക്കുന്നു. യേശു മുള്ളു മുടി ധരിച്ചു. പിതാവും നിലവിളിച്ചോ? യേശു കുരിശിൽ തൂങ്ങി മരിച്ചു. പിതാവും [ 69 ] അങ്ങനെ മരിച്ചോ? യേശു നിലവിളിച്ചു. പിതാവും നിലവിളിച്ചോ? യേശു പിതാവിനെ നോക്കി എന്നെ എന്തുകൊണ്ടു കൈവിട്ടു എന്നു പറഞ്ഞു നിലവിളിച്ചു. പിതാവും തന്റെ പിതാവിനെ നോക്കി അപ്രകാരം നിലവിളിച്ചു പറഞ്ഞോ? അപ്രകാരം വിളിച്ചു പറഞ്ഞു എങ്കിൽ ആ പിതാവിന്റെ പിതാവായിട്ടു വേറൊരുത്തനും അവന്റെ പിതാവായിട്ടു മറ്റൊരുത്തനും ഇരിക്കണം. ഇങ്ങനെ *അനവസ്ഥാദോ‌ഷമുണ്ടാകും. യേശു ദൈവവും മനു‌ഷ്യനുമായിരുന്നു. പിതാവും അപ്രകാരം ആയിരുന്നോ? യേശു മറിയത്തിന്റെ ഉദരത്തിൽ ജനിച്ചു. പിതാവും അപ്രകാരം ജനിച്ചോ? പിതാവ് പുത്രൻ ഈ രണ്ടുപേരും പരമണ്ഡലത്തിൽ വലതുവശത്തും ഇടതുവശത്തുമായിട്ട് ഇരിക്കുന്നു എന്നു പറയുന്നതിൽ വലതുഭാഗത്തിരിക്കുന്നവൻ ഇടതുഭാഗത്തും ഇടതുഭാഗത്ത് ഇരിക്കുന്നവൻ വലതുഭാഗത്തുമില്ല. ഇതുപോലെ മണ്ണും കുടവും വെവ്വേറെ സ്ഥാനങ്ങളിൽ ഇരിക്കുന്നുണ്ടോ? കാരണമായ മണ്ണിൽ നിന്നും കുടത്തെ ഉണ്ടാക്കുന്നതിന് കുശവൻ വേണമെന്നുള്ളതുപോലെ കാരണമായ പിതാവിൽ നിന്നും യേശുവിനെ ഉണ്ടാക്കുന്നതിലേയ്ക്ക് ഒരുത്തൻവേണം.അവൻ ആർ? അവനെ സൃഷ്ടിച്ചവൻ ഏവൻ? ഇപ്രകാരം അനേക ദോ‌ഷങ്ങൾ നേരിടുന്നതുകൊണ്ടും മൃത്ഘടദൃഷ്ടാന്തം ചേരുകയില്ല.\nഇനി ബിംബപ്രതിബിംബദൃഷ്ടാന്തം നോക്കാം, സൂര്യനായ ബിംബം ജലത്തിൽ പ്രതിബിംബിക്കുന്നതുപോലെ പിതാവായ സൂര്യൻ പ്രതിബിംബിച്ചു യേശുവായിത്തീർന്നു. ഇതിലും ദോ‌ഷമില്ലാതിരിക്കുന്നില്ല. പിതാവിന്റെ സ്ഥാനത്ത് സൂര്യനും യേശുവിന്റെ സ്ഥാനത്ത് പ്രതിബിംബസൂര്യനുമാകുന്നു. ഇവയിൽ സൂര്യൻ ഉള്ള വസ്തു. അപ്രകാരം തന്നെ പിതാവ് ഉള്ളവനും യേശു ഇല്ലാത്തവനും തോന്നൽ മാത്രവും എന്നുവരണം. അപ്പോൾ യേശു ജനിച്ചു കുരിശിൽ തൂങ്ങി മരിച്ച് അത്ഭുതങ്ങളെ ചെയ്തു സ്വർഗ്ഗത്തിരിക്കുന്നു, ന്യായവിധിക്കുവരുമെന്നും മറ്റും ഇതുപോലെയുള്ള അദ്ദേഹത്തിന്റെ ചരിത്രങ്ങൾ അശേ‌ഷവും ഇല്ലാത്തവകളാണെന്നു തീർച്ചയാകും. യേശു ഇല്ലാത്തവനെന്നു വരുമ്പോൾ **തച്ചരിത്രങ്ങൾ നേരാകുമോ? ചരിത്രങ്ങൾ കള്ളമെന്നുവരുമ്പോൾ ബൈബിൾ മാത്രം സത്യമാകുമോ? ഈ ബിംബപ്രതിബിംബദൃഷ്ടാന്തത്തിൽതന്നെ ഇനിയുമൊരു ദോ‌ഷമിരിക്കുന്നു. ഈ ദൃഷ്ടാന്തം അപരിപൂർണ്ണ വസ്തുവിലല്ലാതെ പരിപൂർണ്ണവസ്തുവിൽ ചേരുകയില്ല. സൂര്യൻ ആകാശത്തു നിൽക്കുന്നു. ജലം താഴത്തും ഇരിക്കുന്നു. സൂര്യൻ ഇരിക്കുന്നിടത്തു ജലവും ജലം ഇരിക്കുന്നിടത്തു സൂര്യനും ഇല്ല. ആയതു [ 70 ] കൊണ്ട് സൂര്യൻ പ്രതിബിംബിക്കുന്നു. സൂര്യൻ ഇടവിടാതെ എങ്ങും പരിപൂർണ്ണനായിരുന്നു എങ്കിൽ ജലമിരിക്കുന്നതിനു സ്ഥലവുമില്ല. അപ്പോൾ പ്രതിബിംബവും ഉണ്ടാകയില്ല. നിങ്ങൾ പിതാവിനെ പരിപൂർണ്ണനെന്നു പറയുന്നുമുണ്ട്. ആ സ്ഥിതിക്കു പിതാവിന്റെ പ്രതിബിംബമാണ് യേശു എന്നു പറയുന്നത് ഒരിക്കലും ശരിയായിട്ടുള്ളതല്ല.\nഇനി വേറെ ഒരു ഉപമാനം പറഞ്ഞുനോക്കാം. അതായത് രജ്ജുവിൽ സർപ്പവും കാനലിൽ ജലവും പോലെയാകുന്നു. ഇതിൽ ഉപമേയം കയറ്റിന്റെ സ്ഥാനത്ത് പിതാവും പാമ്പിന്റെ സ്ഥാനത്ത് യേശുവും ആകുന്നു. ഇനി ഇതിലുള്ള ദോ‌ഷമെങ്ങനെയെന്നാൽ കയറ്റിൽ പാമ്പും കാനലിൽ ജലവും എങ്ങനെ മിഥ്യയോ എങ്ങനെ സങ്കൽപം മാത്രമായിട്ടിരിക്കുന്നോ (അങ്ങനെ) കയറ്റിനെയും കാനലിനെയും ഒഴിച്ചു സർപ്പവും ജലവും എങ്ങനെയില്ലയോ അപ്രകാരംതന്നെ യേശുവും മിഥ്യാഭൂതനും പിതാവിനെ ഒഴിച്ചു വേറെ ഇല്ലാത്തവനുമാകുന്നു. കയറ്റിൽ മയക്കം ഹേതുവായിട്ട് കാണപ്പെടുന്ന പാമ്പും കാനലിൽ തോന്നുന്ന ജലവും ഒരു സ്ത്രീയുടെ ഉദരത്തിൽ ചെന്നു ജനിക്കുമോ? *ചിജ്ജഡകർമ്മങ്ങളിലെന്തിനെ എങ്കിലും ചെയ്യുമോ? ഇല്ലല്ലോ. ഇത് ശുദ്ധമേ നുണതന്നെയാണ്. അപ്രകാരംതന്നെ യേശു എന്നൊരാൾ ഉണ്ടായിരുന്നെന്നും അനേക കാര്യങ്ങളേ ചെയ്തു എന്നും പറയുന്നതും കള്ളമായിത്തീരും. കയറ്റിൽ തോന്നുന്ന പാമ്പിനെയും കാനലിൽ തോന്നുന്ന ജലത്തേയും പോലെയാണെന്നു പറഞ്ഞേച്ച പിന്നെ യേശു എന്നൊരാൾ വാസ്തവമായിട്ടുണ്ടായിരുന്നു എന്ന് ആരെങ്കിലും പറയുമോ? ഈ സ്ഥിതിയിലുള്ള ഒരാളക്കുറിച്ച് ഒരു മതവും വേണമെന്നുണ്ടോ? ഉള്ളപക്ഷം ആ മതത്തെ ബുദ്ധിമാന്മാർ അനുസരിക്കണമെന്നും അതിനെ സത്യമായിട്ടുള്ളതാണെന്നും ശാസ്ത്രജ്ഞന്മാരായിരിക്കുന്ന പണ്ഡിതന്മാരുടെമുമ്പാകെ പ്രസംഗിക്കണമെന്നുംകൂടിയുണ്ടോ? കഷ്ടം! കഷ്ടം!\nപിതാവ്, പുത്രൻ, ആത്മാവ് ഈ മുന്നുപേരും ഒന്നാണെന്നുള്ളതിലേയ്ക്ക് ഇനിയുമൊരു ദൃഷ്ടാന്തം പറയുന്നു. അതായതു (സൂരൻ) പ്രകാശം, വർണ്ണം, ഉ‌ഷ്ണം ഈ മൂന്നും ഒന്നായിരിക്കുന്നതുപോലെ ഈ മൂന്നുപേരും ഒരുവൻതന്നെ എന്നാകുന്നു. ഇതുകൊണ്ട് ഒരോ പദാർത്ഥങ്ങൾക്കും ഇതുപോലെതന്നെ ദ്വ്യേകത്വം, ത്യേകത്വം, ചതുരേകത്വം, പഞ്ചൈകത്വം, ഷഡേകത്വം, അഷ്ടൈകത്വം മുതലായ അനേകം ഏകത്വങ്ങൾ പറയേണ്ടിവരും. പൃഥിവിക്കു കഠിനഗുണമിരിക്കകൊണ്ട് ഏകൈകത്വമെന്നും ആ പൃഥിവിക്കുതന്നെ കഠിനത്തോടുകൂടി ഗന്ധം, രസം, രൂപം, സ്പർശം, ശബ്ദം, [ 71 ] വർണ്ണം, ജഡത്വം, പ്രകാശം അല്ലെങ്കിൽ അപ്രകാരം; ഉ‌ഷണം അല്ലെങ്കിൽ ശീതം ഇവകളും ഇരിക്കയാൽ ക്രമത്തിനു ചതുരേകത്വം, പഞ്ചൈകത്വം, ദ്വ്യേകത്വം, ത്യ്രകത്വം, ഷഡേകത്വം, ദശൈകത്വം എന്നും ഇങ്ങനെ ഗുണങ്ങൾ പലതായിരിക്കയാൽ ഓരോ വസ്തുവിന് ഒന്നുമുതൽ അനേകൈകത്വം പറയേണ്ടതായി വരും. സൂര്യനു നിങ്ങൾ (ക്രിസ്ത്യന്മാർ ) പറയുന്നപ്രകാരം, നിറം, ഉ‌ഷ്ണം ഈ മുന്നു ഗുണങ്ങൾ മാത്രമല്ല സ്പർശം, ജഡം, ദൂരം, വൃത്തം, അളവ്, ആകൃതിവിശേ‌ഷം മുതലായ ഗുണങ്ങൾ ഇരിക്കുന്നു. പിതാവ്, പുത്രൻ, ആത്മാവ് ഇവർ മൂന്നുപേരും ഗുണങ്ങളാണെങ്കിൽ അതിനു 1ഗുണി ഏത്? ആ ഗുണിക്ക് ഈ ഗുണങ്ങൾ ഭിന്നങ്ങളോ, അഭിന്നങ്ങളോ? ഗുണിക്കു ഗുണങ്ങൾ അഭിന്നങ്ങളാണെന്നുള്ളത് ആർക്കും അനുഭവമത്ര. ഗുണങ്ങളായവ ഗുണിയോടു വേർപ്പെട്ടു തനിച്ചു പ്രവർത്തിക്കുമോ? ഉദരത്തിൽചെന്നു ജനിച്ച് അന്തഃകരണ ബഹി‌ഷ്ക്കരണങ്ങളോടുകൂടി മനു‌ഷ്യാകൃതിഎടുത്തു ഉണ്ടുടുത്ത് വാഴ്ന്ന് ചിരിച്ചുകരഞ്ഞ് മരിക്കുമോ? ഇതി തീരേ ചേർച്ചയില്ലാത്തതാകയാൽ ഇച്ചെയ്വനകൾക്കുൾപ്പെട്ടവരായ പിതാവ്, പുത്രൻ, ആത്മാവ് ഈ മൂവരും ഗുണങ്ങളെന്നു പറയുന്നത് ശരിയല്ലാത്തതാകുന്നു.\nഇനി ചിലർ ഹസ്തകരപാണി എന്നപോലെ ഒന്നെന്നു പറയുന്നു. ഇത് ഒരു വസ്തുവിനുതന്നെ മൂന്നു നാമങ്ങളാണ്. ഇങ്ങനെ ഒരുവനുതന്നെ പിതാവ്, പുത്രൻ, ആത്മാവ് എന്നു മൂന്നു നാമങ്ങളായിരിക്കേണ്ടതാണ്. അങ്ങനെയാകുമ്പോൾ പിതാവ് ഒരു സ്ഥലത്തും പുത്രൻ വേറൊരു സ്ഥലത്തും ആത്മാവ് മറ്റൊരിടത്തും ഇരുന്നു കൂടാ. ഒരു സ്ഥലത്ത് ഹസ്തവും ഒരു സ്ഥലത്ത് കരവും ഒരു സ്ഥലത്ത് പാണിയും വേറെ വേറെയിരിക്കുന്നുണ്ടോ? ഇല്ലല്ലോ. അതുകൊണ്ട് ഈ ഉപമാനവും ചേരുന്നില്ല.\nമനു‌ഷ്യൻ ഒരുത്തൻതന്നെ ജീവനും, ദേഹവും എന്ന രണ്ടും ആയിരിക്കുന്നു. അതുപോലെ ഒരുത്തൻ മൂന്നു പേരായിരിക്കുമെന്നു പറയുന്നുവെങ്കിൽ നിങ്ങൾ എടുത്തു കൊണ്ടുവരുന്ന 2ദൃഷ്ടാന്തത്തിനു പറഞ്ഞ 3ദൃഷ്ടാന്തികം ചേരുകയില്ല 4നിസ്സർഗ്ഗേണ ചേതനത്വം, അചേതനത്വം, [ 72 ] രൂപം, അരൂപം, വ്യാപകത്വം, *പ്രരകത്വം, **പ്രര്യത്വം, അനന്തത്വം, അന്തത്വം മുതലായ ധർമ്മങ്ങളിൽ ഉൾപ്പെടാത്ത സ്വഭാവമുള്ള ജീവനും, ദേഹവും രണ്ടും ഒന്നായി ചേർന്ന് ഒരുത്തൻ ആകുമെന്നുള്ളത് ചേരും. അല്ലാതെ തനിതനിയെ ചേതനത്വം, വ്യാപകത്വം, പ്രരകത്വം, നിത്യത്വം മുതലായ ധർമ്മങ്ങളെക്കൊണ്ടു തുല്യസ്വഭാവങ്ങൾ ഉള്ളവരായ പിതാ, പുത്രൻ, പവിത്രാത്മാ എന്നു പേരുള്ള മുന്നു പേരും ഒരുത്തനാകുന്നു എന്നുള്ളതും ഈ ദൃഷ്ടാന്തം കൊണ്ട് സിദ്ധിക്കപ്പെട്ടില്ല. അല്ലാതെയും മൂന്നു പേരും പ്രത്യേകം പ്രത്യേകം ദൈവമെന്നു പറയപ്പെടുന്നതുപോലെ ജീവനെയും ദേഹത്തെയും ഒന്നിച്ചിരിക്കുമ്പോഴല്ലാതെ വേറെ വേറെ മനു‌ഷൻ എന്നു പറയുന്നത് ചേരാത്തതായിട്ടേ ഭവിക്കു. മേലും സുതൻ പാടുപെട്ടപ്പോൾ പിതാവും അദ്ദേഹത്തിനെ വിട്ടുപിരിഞ്ഞു എന്നു പറഞ്ഞിരിക്കകൊണ്ടുതന്നെ അവരു രണ്ടുപേരും തുല്യന്മാരല്ലെന്നു തെളിവായിരിക്കുന്നു.\nയേശു സ്നാനംചെയ്തപ്പോൾ പരമണ്ഡലത്തിൽ നിന്നും പവിത്രാത്മാവ് അദ്ദേഹത്തിന്റെ അടുത്തു വരേണ്ടതായിരുന്നതുകൊണ്ടും തന്റെ ശി‌ഷ്യന്മാരെ നോക്കിക്കൊണ്ടു ഞാൻ വാനലോകത്തെയ്ക്കു പോയാൽ അല്ലാതെ നിങ്ങൾക്കു പവിത്രാത്മാവിനെ അയച്ചുതരുന്നതിലേയ്ക്കു ഇടയില്ല അന്നു പറഞ്ഞിരിക്കകൊണ്ടും അവർ രണ്ടുപേരും ഒരുത്തനല്ലാ എന്നും ഇതിനുമുമ്പിൽ ക്രിസ്തുചരിതത്തിൽ തെളിവായി കാണിച്ചിരിക്കുന്നതുപോലെതന്നെ ക്രിസ്തു വാനലോകമായ പിതാവിന്റെ അടുക്കൽ പോയില്ല എന്നുള്ളത് സത്യമാകകൊണ്ടും ക്രിസ്ത്യന്മാരായ ശി‌ഷ്യന്മാർക്കും നിങ്ങൾക്കും ക്രിസ്തു അങ്ങു പോയാലല്ലാതെ വരാൻ ഇടയില്ലെന്നും പറയപ്പെട്ടിരിക്കുന്ന പവിത്രാത്മാവ് വന്നിട്ടില്ലെന്നും ആ സ്ഥിതിക്കു നിങ്ങളുടെ അഭിപ്രായങ്ങളെല്ലാം ദുരിതകാരണങ്ങളായിരിക്കേയുള്ളു എന്നും നരകത്തിൽ പോയാൽ തിരിച്ചു കരേറ്റമില്ലെന്നുള്ളതും അതിനാൽ പാതാളത്തിൽപോയ ക്രിസ്തുവിനും മടങ്ങി കരേറ്റവും വാനലോകപ്രവേശവും ഇല്ലാത്തതും കൊണ്ട് നിങ്ങൾക്കു ഇനി മേലും ഒരുകാലത്തു പവിത്രാത്മാവ് വരികയില്ലെന്ന് ഊഹിക്കാനേ മാർഗ്ഗം കാണുന്നൊള്ളു, ആയതുകൊണ്ടും, പിതാവ്, പുത്രൻ, പവിത്രാത്മാവ് ഈ മൂന്നുപേരും ഒരുവാനാണെന്നു പറയുന്നതു ചേരുകയില്ലാ.\nഇങ്ങനെ ത്യ്രകത്വത്തെക്കുറിച്ചു വിചാരിച്ചതിലും ദൈവലക്ഷണമില്ലെന്നു സാധിക്കപ്പെട്ടിരിക്കുന്നു.\n↑ പൂർണ്ണത്വദോഷം : പാൽ തൈരാകുന്നത്, പാലിന്റെ ഗുണങ്ങൾക്ക് മാറ്റം സംഭവിച്ചു തൈരിന്റെ വികാരങ്ങൾ സ്വീകരിച്ചു കൊണ്ടുള്ള പൂർണ്ണമാറ്റമാണ്. പാല് തൈരായശേഷം പാലും തൈരും ഒന്നുതന്നെ എന്നുവാദിക്കുന്നത്. രണ്ടിനെയും അഭേദം കൽപ്പിക്കുന്നത് പൂർണ്ണത്വദോഷമാണ്. യഹോവയും വലതു വശത്ത് യേശുവും ഒരേ സമയം ഇരിക്കുന്നതായിട്ടാണ് ബൈബിൾ പറയുന്നത്. അതിനാൽ ഇവർ രണ്ടുപേരും രണ്ടു തന്നെയാണ്.\n↑ പാല് തൈരായാൽ പിന്നെ ഒന്നേയുള്ളൂ. തൈര് മാത്രം. രണ്ടുസ്ഥലത്ത് പാലും തൈരുമായിട്ടിരിക്കാൻ സാധ്യമല്ല.\n↑ ക്ഷീരദധിദൃഷ്ടാന്തം = പാലാണ് തൈരായിട്ട് മാറിയത് എന്നപോലെ പിതാവ് പുത്രനായി എന്നത്\n↑ മറുപടിയും = വീണ്ടും (തമിഴ്)\n↑ കംബുഗ്രീവാദിവികാരങ്ങൾ = ശംഖിന്റെ കഴുത്ത് ഇടുങ്ങിയിരിക്കുന്നതുപോലെയാണെല്ലോ കുടത്തിന്റെ കഴുത്ത് ആകാരം പ്രാപിക്കുന്നത് അഥവാ രൂപം കൊള്ളുന്നത്.\n↑ അനവസ്ഥാദോ‌ഷം = കാര്യങ്ങൾക്ക് സുനിശ്ചിതത്വമില്ല എന്ന ദോഷം.\n↑ മൃത്ഘടദൃഷ്ടാന്തം = മൃത് അഥവാ മൃത്തികാ = മണ്ണ്; ഘടം = കുടം.\n↑ തച്ചരിത്രങ്ങൾ = അദ്ദേഹത്തിന്റെ ചരിത്രങ്ങൾ\n↑ ചിജ്ജഡകർമ്മങ്ങൾ = ചിത്, ജഡവസ്തു എന്നിവയുടെ കർമ്മങ്ങൾ.\n↑ ഗുണി = ഗുണമുള്ളവൻ\n↑ ഇവിടെ ദൃഷ്ടാന്തം = ജീവനും ദേഹവും ചേർന്ന ഒന്നിനെ ഒരാളെന്ന് പറയുന്നു. അതുപോലെ പിതാവ് പുത്രൻ പരിശുദ്ധാത്മാവ് ഇവ മൂന്നും ചേർന്ന് ഒന്നാണെന്ന് ബൈബിൾ പ്രകാരം തെളിയുന്നില്ല.\n↑ ദൃഷ്ടാന്തികം = പ്രേരിപ്പിക്കുന്നത്, ആജ്ഞ\n↑ നിസ്സർഗ്ഗേണ = പരി പൂർണ്ണമായ സൃഷ്ടികൊണ്ട്\n↑ പ്രരകത്വം = പ്രേരിപ്പിക്കാനുള്ള യോഗ്യത\n↑ പ്രര്യത്വം = പ്രേരനക്ക് യോഗ്യമായതേതോ, അത് പ്രേര്യം.\n"https://ml.wikisource.org/w/index.php?title=ക്രിസ്തുമതനിരൂപണം/ത്ര്യേകത്വം&oldid=65598" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 09:01, 24 ജനുവരി 2013.


ത്രിവേന്ദ്ര സിംഗ് റാവത്ത് ഏഴരശ്ശനി trivendra singh rawat, cm, uttarakhand\nത്രിവേന്ദ്ര സിംഗ് റാവത്ത് ശനി ഏഴര ശനിയുടെ റിപ്പോർട്ട്\nപേര് ത്രിവേന്ദ്ര സിംഗ് റാവത്ത്\nജനന തിയതി 1 : 12 : 1960 ജനന സമയം0:0: 0\nജന്മ സ്ഥലം Pauri Garhwal\nഇത് ഏഴര ശനിയുടെ അപഹാര കാലഘട്ടത്തിന്റെ തുടക്കമാണ്. ഈ കാലഘട്ടത്തിൽ ശനി ചന്ദ്രനിൽ നിന്ന് മാറി 12 -ആം ഭാവത്തിൽ സ്ഥിതിചെയ്യുന്നു.അതുകൊണ്ട് തന്നെ ഈ കാലഘട്ടത്തിൽ സാമ്പത്തികനഷ്ടം, ശത്രുദോഷം, ലക്ഷ്യമില്ലാത്ത യാത്ര, തർക്കം, ദാരിദ്രം എന്നിവ കാണുന്നു. ഈ കാലഘട്ടത്തിൽ ത്രിവേന്ദ്ര സിംഗ് റാവത്ത് ശത്രുക്കളിൽ നിന്നും പ്രശ്നങ്ങൾ നേരിടേണ്ടിവരും. ത്രിവേന്ദ്ര സിംഗ് റാവത്ത് സഹപ്രവർത്തകരിൽ നിന്നും ജോലി സ്ഥലത്ത് പ്രശ്നങ്ങൾ അനുഭവിക്കേണ്ടതായിവരും. എന്നാൽ ഇത് ജോലിസ്ഥലത്തുള്ള സഹപ്രവർത്തകരിൽ നിന്നും മാത്രമല്ല അടുത്ത കൂട്ടുകാരിൽനിന്നും ഇതേ അനുഭവം പ്രതീക്ഷിക്കാം. ഇത് സമ്മർദ്ദത്തിനും, അസ്വസ്ഥതക്കും വഴിവെക്കും. ത്രിവേന്ദ്ര സിംഗ് റാവത്ത് കരുതലോടെ സാമ്പത്തിക കാര്യങ്ങളിൽ ഇടപെട്ടില്ലെങ്കിൽ അത് വലിയ സാമ്പത്തിക നഷ്ടത്തിന് വഴിവച്ചേക്കാം. ഈ കാലയളവിൽ ദീർഘദൂര യാത്രകൾ ഫലപ്രദമാകില്ല. ശനിയുടെ കാലതാമസവും, വിദ്വേഷ സ്വഭാവവും കാരണം ഫലം കാണാൻ വൈകുമെങ്കിലും ത്രിവേന്ദ്ര സിംഗ് റാവത്ത് ഫലം കാണുന്നതുവരെ തീർച്ചയായും ക്ഷമയോടെ കാത്തിരിക്കേണ്ടിവരും . ഈ കാലഘട്ടത്തെ ഒരു പഠനകാലയളവായി കണക്കാക്കുക, എല്ലാം ശരിയായ രീതിയിൽ വരുക തന്നെ ചെയ്യും. എന്നിരുന്നാലും ഈ കാലഘട്ടത്തിൽ വ്യാപാരസംബദ്ധമായ നിർണായക തീരുമാനം എടുക്കാതിരിക്കുന്നതാണ് നല്ലത്.\nഏഴര ശനിയുടെ ഏറ്റവും ഉയർന്ന ഘട്ടമാണ് ഇത്. അതുകൊണ്ട് തന്നെ ഈ ഘട്ടം ബുദ്ധിമുട്ടുള്ള ഒന്നാണ്. ഈ കാലഘട്ടത്തിൽ സ്വഭാവദൂഷ്യം,ബന്ധങ്ങളിൽ പ്രശ്നങ്ങൾ ഉണ്ടാവുക, മാനസിക പിരിമുറുക്കവും, വിഷമവും ഉണ്ടാവും . വിജയം നേടിയെടുക്കാൻ വളരെ ബുദ്ധിമുട്ടുള്ള കാലയളവായിരിക്കും ഇത്. കാരണം ഈ കാലഘട്ടത്തിൽ എത്രത്തോളം കഠിനാധ്വാനം ചെയ്താലും അത് നിഷ്ഫലമാകും. ത്രിവേന്ദ്ര സിംഗ് റാവത്ത് രോഗപ്രതിരോധ ശക്തി അത്രത്തോളം തൃപ്തകരമായിരിക്കില്ല. ത്രിവേന്ദ്ര സിംഗ് റാവത്ത് നല്ല രീതിയിൽ വ്യായാമങ്ങൾ ചെയ്യുകയും ആരോഗ്യത്തിന് പ്രാധാന്യം കൊടുക്കുകയും വേണം അല്ലാത്തപക്ഷം ആരോഗ്യപരമായി ഒരുപാട് പ്രശ്നങ്ങൾ നേരിടേണ്ടിവരും. ത്രിവേന്ദ്ര സിംഗ് റാവത്ത് വിഷാദരോഗം, അജ്ഞാത ഭയം എന്നിവ നേരിടേണ്ടിവരാം. ത്രിവേന്ദ്ര സിംഗ് റാവത്ത് ചിന്തയിലും, പ്രവൃത്തിയിലും, തീരുമാനമെടുക്കുന്നതിലും ഒരു അവ്യക്തത ഉണ്ടായിരിക്കും. ആത്‌മീയമായ പ്രവൃത്തിയിലൂടെയും, അടിസ്ഥാന ദാനധര്മങ്ങളും ഈ കാലഘട്ടത്തിൽ നിന്നും ഒരുപരിധി വരെ പ്രശ്നങ്ങളില്ലാതെ പുറത്തുവരുന്നതിന് സഹായിക്കും.\nഏഴര ശനിയുടെ അപഹാരത്തിന്റെ ക്രമീകരണ കാലഘട്ടമാണ് ഇത്. ഈ കാലഘട്ടത്തിൽ ശനി ചന്ദ്രനിൽ നിന്ന് മാറി രണ്ടാം ഭാവത്തിൽ കുടികൊള്ളുന്നു,അത് സാമ്പത്തിക, ആഭ്യന്തര ബുദ്ധിമുട്ടുകളെ സൂചിപ്പിക്കുന്നു. ഏഴര ശനിയുടെ മറ്റു രണ്ടുഘട്ടങ്ങളെക്കാൾ ചെറിയ ആശ്വാസം ഈ കാലയളവിൽ ലഭിക്കും.എങ്കിലും സാമ്പത്തിക ഞെരുക്കവും, ചില തെറ്റിധാരണയും ഈ കാലയളവിൽ കാണുന്നു. ചിലവുകൾ കൂടാൻ സാധ്യതയുന്ടെ അതുകൊണ്ട് തന്നെ ചില നിയന്ത്രണങ്ങൾ ആവശ്യമാണ്. പെട്ടന്നുള്ള സാമ്പത്തിക നഷ്ടം, മോഷണഭയം എന്നിവയ്ക്ക് സാധ്യതയുണ്ട്. ത്രിവേന്ദ്ര സിംഗ് റാവത്ത് കാര്യങ്ങൾ ചെയ്യുമ്പോൾ ആശങ്ക കാണുമെങ്കിലും അത് ഉത്സാഹത്തോടെ ചെയ്യേണ്ടതാണ്. ത്രിവേന്ദ്ര സിംഗ് റാവത്ത് കുടുംബത്തിനും, സ്വന്തം കാര്യങ്ങൾക്കും പ്രത്യേകം ശ്രദ്ധചെലുത്തേണ്ടത് ആവശ്യമാണ് അല്ലാത്തപക്ഷം പിന്നീട് അത് വലിയ പ്രശ്നങ്ങൾക്കു വഴിവെക്കും. വിദ്യാർഥികൾക്ക് വിജയം കൈവരിക്കാൻ നല്ല കഠിനാധ്വാനം ആവശ്യമാണ്, എങ്കിലും ഫലം വളരെ സാവധാനവും വൈകിയും മാത്രമേ കിട്ടാൻ സാധ്യതയുള്ളൂ. ഈ കാലയളവ് അപകടത്തെ സൂചിപ്പിക്കുന്നത് കൊണ്ടുതന്നെ ത്രിവേന്ദ്ര സിംഗ് റാവത്ത് വണ്ടിഓടിക്കുമ്പോൾ പ്രത്യേക ശ്രദ്ധ ആവശ്യമാണ്. മദ്യം, മത്സ്യ മാംസാദികൾ വര്ജിക്കുക എന്നിവ ചെയ്യുന്നത് വഴി ശനിയെ തൃപ്തിപ്പെടുത്താൻ കഴിയും. ത്രിവേന്ദ്ര സിംഗ് റാവത്ത് സാമ്പത്തിക, ആഭ്യന്തര കാര്യങ്ങളിൽ ബുദ്ധിപൂർവമായ ഇടപെടൽ ഈ കാലഘട്ടത്തിൽ നിന്ന് പുറത്തുവരുവാൻ ആവശ്യമാണ് .\nത്രിവേന്ദ്ര സിംഗ് റാവത്ത് മൻഗ്ലിക് / മംഗല്യ ദോഷം റിപ്പോർട്ടുകളും\nത്രിവേന്ദ്ര സിംഗ് റാവത്ത് ദശ ഫലം റിപ്പോർട്ട്\nത്രിവേന്ദ്ര സിംഗ് റാവത്ത് സംക്രമണം 2021 ജാതകം


the priest director jofin t chacko sharing location experiences\nPublished on : 04 Nov, 2020 , 7:28 pm\nകൊവിഡ് മഹാമാരിയ്ക്ക് മുമ്പ് തന്നെ സംവിധായകന് ജോഫിന് ടി ചാക്കോ മനസില് കണ്ട കഥയാണ് 'ദ പ്രീസ്റ്റി'ന്റേത്. മമ്മൂട്ടിക്കൊപ്പം മഞ്ജു വാര്യര് ആദ്യമായി വെള്ളിത്തിരയിലെത്തുന്ന ചിത്രം തീയറ്റര് റിലീസ് മുന്നില്‍കണ്ടാണ് ചിത്രീകരണം തുടങ്ങിയതും. ആന്റോ ജോസഫും ബി ഉണ്ണിക്കൃഷ്ണനും നിര്‍മ്മാതാക്കളാകുന്ന ചിത്രത്തിന്റെ 80 ശതമാനവും മാര്‍ച്ച് പത്താം തീയതിയോടെ, കൊവിഡ് നിയന്ത്രണങ്ങള്‍ക്ക് മുമ്പ് പൂര്‍ത്തിയാക്കിയിരുന്നു. കൊവിഡ് നിയന്ത്രണങ്ങളില് പെട്ട് അണിയറപ്രവര്‍ത്തകരുടെ എണ്ണം കുറയുമ്പോള് അത് സിനിമയുടെ ക്വാളിറ്റിയെ ബാധിക്കാതിരിക്കുക എന്നതായിരുന്നു പ്രധാന വെല്ലുവിളിയെന്ന് സംവിധായകന് ജോഫിന് ടി.ചാക്കോ 'ദ ക്യു'വിനോട്. പി.പി.ഇ കിറ്റിനുള്ളില് ചിലവഴിച്ച പത്തു ദിവസങ്ങള്, തുടക്കം ബുദ്ധിമുട്ടേറിയതായിരുന്നു എന്നും ജോഫിന് പറയുന്നു.\nകഥയ്ക്ക് വേണ്ടിയിരുന്നത് മമ്മൂട്ടിയെ പോലെയൊരാള്\n2015 മുതല് ചിന്തിക്കുന്ന കഥ ആയിരുന്നു പ്രീസ്റ്റിന്റേത്. ഒരു ഘട്ടത്തില് ഞാന് നിര്‍മ്മാതാവ് ആന്റോ ചേട്ടനോട് സംസാരിച്ചപ്പോള് ഈ കഥാപാത്രത്തിന് മമ്മൂക്കയെ പോലൊരു ആള് വന്നാലേ നന്നാവൂ എന്നൊരു ചിന്തയിലെത്തിയിരുന്നു. ആന്റോ ചേട്ടന് പിന്നീട് ഉണ്ണി സാറിനോട് സംസാരിച്ചു. അവര് രണ്ടുപേരും ഉള്ളതുകൊണ്ടാണ് ഈ പ്രൊജക്ട് ഇങ്ങനൊരു രീതിയില് പൂര്‍ത്തിയാക്കാന് കഴിഞ്ഞത്. നിര്‍മ്മിക്കാമെന്ന് അവര് സമ്മതം പറയുന്നിടത്താണ് സിനിമയുടെ ആദ്യ ഘട്ടം. എന്നേപ്പോലൊരു പുതുമുഖ സംവിധായകന് മമ്മൂക്കയേയും മഞ്ജു ചേച്ചിയേയും പോലെ വലിയ താരങ്ങളെ വെച്ച് സിനിമ ചെയ്യാന് സാധിച്ചത് അവര് കാരണമാണ്. മൂന്നു മണിക്കൂര് എടുത്താണ് മമ്മൂക്കയ്ക്ക് ഞാന് സ്‌ക്രിപ്റ്റ് വായിച്ചുകൊടുക്കുന്നത്. ഇവര്‍ക്കൊപ്പമുളള ഓരോ ഘട്ടത്തിലും ഞാന് ഓരോ പുതിയ കാര്യങ്ങള് പഠിച്ചുകൊണ്ടിരിക്കുകയായിരുന്നു.\nതിയററ്ററിന് വേണ്ടി കരുതിയത്, ഇനി തീരുമാനം നിര്‍മ്മാതാക്കളുടേത്\nകൊവിഡ് ഇല്ലാത്ത ഒരു സാഹചര്യത്തില് ആലോചിച്ചിരുന്ന സിനിമയായതുകൊണ്ട് ഏതൊരു സംവിധായകനും ആഗ്രഹിക്കുന്നതുപോലെ തീയറ്ററില് തന്നെ സിനിമ എത്തിക്കണം എന്നതായിരുന്നു ആഗ്രഹം. അങ്ങനെ തന്നെയാണ് ഇതിന്റെ മേക്കിങും ചെയ്തിട്ടുളളത്. ഇപ്പോള് കൊവിഡ് മൂലം സിനിമ വൈകിയിട്ടുണ്ട്, പ്രൊഡ്യൂസേഴ്‌സ് നല്ലൊരു തുക സിനിമയില് ഇന്‍വെസ്റ്റ് ചെയ്തിട്ടുണ്ട്. അവരുടെ തീരുമാനമാണ് ഇനി സിനിമ എങ്ങനെ പ്രേക്ഷകരിലേയ്ക്ക് എത്തിക്കണമെന്നത്. ആ തീരുമാനം എന്തായാലും പൂര്‍ണ സന്തോഷത്തോടെ ഒപ്പം നില്‍ക്കും.\nപി.പി.ഇ കിറ്റിനുളളിലെ പത്ത് ദിവസങ്ങള്\n15 മണിക്കൂറുകളോളം പി.പി.ഇ കിറ്റുകള്‍ക്കുളളില് നിന്ന് വര്‍ക്ക് ചെയ്യേണ്ടി വരുക എന്നതിന്റെ ബുദ്ധിമുട്ടുകള് ആദ്യ ദിവസങ്ങളില് ഉണ്ടായിരുന്നു. രണ്ടാം ഘട്ടം മൂന്ന് ദിവസവും മൂന്നാമത്തേത് ഏഴു ദിവസവുമായിരുന്നു. കൊവിഡിന് ശേഷം ചിത്രീകരണം നടന്ന പത്ത് ദിവസവും പ്രൊട്ടോക്കോള് അനുസരിച്ച് വളരെ കുറച്ച് ആളുകള് മാത്രമായിരുന്നു ലൊക്കേഷനില് ഉണ്ടായിരുന്നത്. വലിയൊരു ക്രൂവില് നിന്ന് ചെറിയ ക്രൂവിലേയ്ക്കായി ചുരുങ്ങിയതിന്റെ ബുദ്ധിമുട്ട് തോന്നിയിരുന്നു. ക്രൂവിന്റെ എണ്ണം കുറഞ്ഞത് സിനിമയുടെ ക്വാളിറ്റിയെ ബാധിക്കാതിരിക്കുക എന്നതായിരുന്നു പ്രധാന വെല്ലുവിളി.\nമമ്മൂട്ടിയുടെ കാരക്ടര് സര്‍പ്രൈസ്\nമമ്മൂട്ടിയുടെ കഥാപാത്രത്തെ കുറിച്ച് ഈ ഘട്ടത്തില് വെളിപ്പെടുത്താറായിട്ടില്ല. കൂടുതല് വിവരങ്ങള് ഉടന് തന്നെ പ്രേക്ഷകരിലേയ്‌ക്കെത്തും. മമ്മൂട്ടിയും മഞ്ജു വാര്യരും കഴിഞ്ഞാന് വളരെ പ്രാധാന്യമുളള മറ്റു രണ്ടു കഥാപാത്രങ്ങള് നിഖില വിമലിന്റേതും ബേബി മോണിക്കയുടേതുമാണ്. ആദ്യ രംഗം മുതല് മൂഴുനീളകഥാപാത്രങ്ങളായി ഇവര് രണ്ടുപേരും ചിത്രത്തിലുണ്ട്. മധുപാല്, ജഗദീഷ് എന്നിവരാണ് മറ്റ് അഭിനേതാക്കള്. ആന്റോ ജോസഫ് ഫിലിം കമ്പനിയും ആര് ഡി ഇലുമിനേഷന്‍സും ചേര്‍ന്നാണ് നിര്‍മ്മാണം.


മുംബൈ അധോലോകത്തിന്റെ ഉദയം ... അതിന്‍റെ ആദ്യ ബാദ്ഷായുടെയും ...! - മലയാളം ന്യൂസ് പോർട്ടൽ\nPosted on November 24, 2016, 12:10 PM\nവന്നവരിൽ പലർക്കും വേണ്ടത്ര വിദ്യാഭ്യാസമോ തൊഴിൽ പരിചയമോ ഉണ്ടായിരുന്നില്ല . കിട്ടിയ ജോലി ചെയ്തും കഷ്ടപ്പെട്ടും പലരും കഴിഞ്ഞു കൂടി. ബോംബൈക്ക് അന്ന് കുറ്റകൃത്യത്തിന്റെ മഹാനഗരം എന്ന സ്ഥാനം ലഭിച്ചിരുന്നില്ല. അധോലോകത്തിന്റെ വേര് മുളച്ചിട്ടും ഉണ്ടായിരുന്നില്ല . പോക്കറ്റടിയും തെരുവുകളിലെ അടി പിടിയും ആയിരുന്നു പ്രധാന പണികൾ. തുറമുഖങ്ങളിൽ കൂലികളുടെ കൈയിൽ നിന്ന് പിരിവു നടത്തിയും ചില ചട്ടമ്പികൾ ഉദയം ചെയ്തു .അക്കാലങ്ങളിൽ സൗത്ത് ഇന്ത്യയിൽ നിന്നും കുറെയേറെ പേര് ബോംബെയിൽ കുടിയേറി പാർത്തു . പ്രധാനമായും തമിഴ്നാട്ടുകാരും മംഗലാപുരംകാരും . അവർ പൊതുവെ മദ്രാസികൾ എന്ന് അറിയപ്പെട്ടു. തമിഴ്‌നാട്ടിലെ പന്നൈകുളം നിന്ന് ഹൈദർ മിർസയും തന്റെ കുടുംബത്തിന് ഒപ്പം ബോംബൈയിൽ എത്തിപ്പെട്ടു ഒരു പുതിയ ജീവിതം തേടി. അക്കൂട്ടത്തിൽ അദ്ദേഹത്തിന്റെ എട്ടുവയസുകാരൻ മകനും ഉണ്ടായിരുന്നു . ഒരു പൂച്ചക്കണ്ണൻ മകൻ.പല ജോലികൾ ചെയ്തു നോക്കി ഒടുവിൽ ഒരു ചെറിയ മെക്കാനിക് കട തുടങ്ങുവാൻ ഹൈദറിന് സാധിച്ചു . ഹൈദറും മകനും രാപ്പകലന്തിയോളം പണിയെടുത്തു എങ്ങനെയൊക്കെയോ കഴിഞ്ഞു . എന്നാൽ 8 വയസു മാത്രം പ്രായമുണ്ടായിരുന്ന മകന് ഒരു കാര്യം പെട്ടെന്ന് തന്നെ മനസിലായി. എത്രയൊക്കെ പണിയെടുത്താലും ഒരു ദിവസം5രൂപയിൽ കൂടുതൽ സമ്പാദിക്കാൻ അവനു കഴിഞ്ഞിരുന്നില്ല . ദിവസവും പണി സ്ഥലത്തേക്ക് പോകുന്ന യാത്രയിൽ വഴിയിൽ കാണുന്നതെല്ലാം അവനെ ആകർഷിച്ചു . വലിയ കാറുകളും മന്ദിരങ്ങളും അവൻ കൺചിമ്മാതെ നോക്കി നിന്നു . ബോംബെ ഗ്രാൻഡ് റോഡിലൂടെയും മലബാർ ഹിൽ ഏരിയയിലെ കെട്ടിടങ്ങളും വാഹനങ്ങളും മോഡി കൂടിയ വസ്ത്രം ധരിച്ച ആളുകളെയും കാണുമ്പോൾ അഴുക്കു പിടിച്ച തന്റെ വസ്ത്രത്തിലേക്കും കൈകളിലേക്കും അവൻ നോക്കും. ഒരു നാൾ ഇതുപോലെ താനും ആവുമെന്ന് പലകുറി അവൻ മനസ്സിൽ ആവർത്തിച്ചു ഉരുവിട്ടു .\nപതിനെട്ടു വയസ്സ് തികഞ്ഞപ്പോൾ അവൻ അച്ഛന്റെ സൈക്കിൾ മെക്കാനിക് ഷോപ്പിൽ നിന്ന് വിടപറഞ്ഞു . ഒരുപാട് അലച്ചിലിനു ശേഷം 1944 ൽ ബോംബെ ഡോക്കിൽ കൂലി ആയിട്ട് അവൻ ചേർന്നു . ഭയങ്കര മതവിശ്വാസി ആയിരുന്ന ഹൈദർ മകന് ഒരു ഉപദേശത്തെ മാത്രേ നല്കിയിരുന്നൊള്ളു ” എന്തൊക്കെ സാഹചര്യം ഉണ്ടായാലും അല്ലാഹുവിനു നിരക്കാത്തതായി ഒന്നും പ്രവർത്തിക്കരുത് , സ്വീകരിക്കരുത് “അന്നത്തെ ബോംബെ മസഗോൺ ഡോക്ക് അത്ര വലുതൊന്നുമായിരുന്നില്ല . എങ്കിൽ തന്നെയും അത്യാവശ്യം എല്ലാവർക്കും നല്ല പണി കിട്ടിയിരുന്നു .ദുബായിൽ നിന്നും ഹോങ്കോങ്ങിൽ നിന്നും ചരക്കുമായി എത്തുന്ന കപ്പലുകളിൽ നിന്ന് ചരക്കുകൾ മാറ്റുക എന്നതായിരുന്നു അവന്റെ പണി. അക്കാലങ്ങളിൽ ഫിലിപ്സിന്റെ റേഡിയോയ്ക്കും വിദേശങ്ങളിൽ നിന്നുള്ള വില കൂടിയ വാച്ചുകൾക്കും ബോംബെയിൽ വളരെ പ്രിയം ഉണ്ടായിരുന്നു . ബ്രിട്ടീഷുകാർ അതിനു ഒട്ടും കുറവല്ലാത്ത നികുതിയും ഏർപ്പെടുത്തി .നികുതി ഒഴിവാക്കിയാൽ വളരെ കുറഞ്ഞ വിലയിൽ സാധങ്ങൾ ആവശ്യക്കാരിൽ എത്തിക്കാമെന് അവൻ മനസിലാക്കി . അക്കാലങ്ങളിൽ കള്ളക്കടത്ത് സംഘങ്ങൾ ഇതിന്റെ സാദ്ധ്യത അത്രക്ക് മനസ്സിലാക്കിയിരുന്നില്ല . വില കൂടിയ വാച്ചുകളോ ഒന്നോ രണ്ടോ സ്വർണ ബിസ്‌ക്കറ്റുകളോ റേഡിയോയോ ഒളിച്ചു കടത്തി ചെറിയ ലാഭത്തിൽ വില്കുമെന്നല്ലാതെ വൻതോതിൽ കള്ളകടത്ത് അന്നുണ്ടായിരുന്നില്ല .അവനും ചെറിയ ഫിലിപ്സ് റേഡിയോയും വിദേശ വാച്ചുകളും അരയിലും ഡ്രെസ്സിനിടയിലുമായി കടത്തി ആവശ്യക്കാരിൽ എത്തിച്ചു . ഈ സമയത്തു ആണ് അറബ് വംശജനായ ഷെയ്ഖ് അൽ മുഹമ്മദ് അൽ ഗാലിബിനെ അവൻ പരിചയപ്പെടുന്നത് . തന്റെ കള്ളക്കടത്തിന് പറ്റിയ ഒരു കൂട്ടാളിയെ തപ്പി നടക്കുക ആയിരുന്നു ഗാലിബ് . ദുബായിൽ നിന്നും ഹോങ്കോങ്ങിൽ നിന്നും സ്വർണവും വാച്ചുകളും നികുതി വെട്ടിച്ചു കൊണ്ട് വന്നു ബോംബയിൽ വില്കുകയായിരിന്നു ഗാലിബിന്റെ പണി . കമ്മിഷൻ വ്യവസ്ഥയിൽ അവനും ഗാലിബിനൊപ്പം കൂടി . ടോക്കിൽ നിന്ന് കടത്തി കൊണ്ട് വരുന്ന സാധങ്ങൾക് അവനും കമ്മിഷൻ ലഭിച്ചു . പതുക്കെ പതുക്കെ ഗാലിബിന്റെ വലം കൈ ആയി അവൻ വളർന്നു. വിശ്വസ്തനായ ആ പൂച്ചക്കണ്ണനെ ഗാലിബിനും പിടിച്ചു .ആ സമയങ്ങളിൽ ഒരു ലോക്കൽ ദാദാ ആയിരുന്ന ഷേർ ഖാൻ പത്താൻ മുംബൈ ഡോക്കിലെ കൂലികളിൽ നിന്ന് ഹഫ്റ്റ പിരിച്ചിരുന്നു . നല്കാത്തവരെ മര്ദിച്ചവശരാക്കുക ആയിരുന്നു പത്താന്റെയും കൂട്ടാളികളുടെയും പരിപാടി. ഒരിക്കൽ ഒരു കൂലിയെ തല്ലുന്നത് കാണാനിടയായ മിർസ ഒരു കാര്യം ശ്രദ്ധിച്ചു, എണ്ണത്തിൽ കൂടുതൽ ഉണ്ടായിട്ടും ഒരു കൂലി പോലും തിരിച്ചു പ്രതികരിച്ചില്ല . പത്താനെ നേരിടാൻ തന്നെ അവൻ തീരുമാനിച്ചു . അതിനായി ആരോഗ്യമുള്ള കുറച്ചുപേരെ മിർസ സംഘടിപ്പിച്ചു . ഒരു വെള്ളിയാഴ്ച പിരിക്കാനെത്തിയ പത്താന് ഒരു കാര്യം ശ്രദ്ധിച്ചു , കോലിയുടെ കൂട്ടത്തിൽ പത്ത് പേരുടെ കുറവുണ്ട് . അവർ എവിടെ എന്ന് തുറക്കുന്നതിനു മുന്നേ മിർസയുടെ നേതൃത്വത്തിൽ പത്തുപേരും പത്താനെയും കൂട്ടരെയും വളഞ്ഞു. ഇവർ പത്തുപേരും പത്താനും കൂട്ടരും നാല് പേരും . പൂച്ചക്കണ്ണന്റെ കൂട്ടത്തിനെതിരെ പിടിച്ചു നില്ക്കാൻ പത്താനായില്ല . മൃതപ്രായനായ പത്താൻ പിന്നെ മുംബൈ ടോക്കിൽ പിരിവിനായി എത്തിയില്ല . ഇതോടെ കൂലികളുടെ ഒരു അപ്രഖ്യാപിത നേതാവായി മിർസ ഉയർന്നു .\n1947 ൽ ഇന്ത്യക്കു സ്വാതന്ത്യ്രം ലഭിക്കുമ്പോൾ ബോംബെ ഡോക്കിൽ മിർസ മൂന്നുവർഷം തികച്ചു . 1950 ൽ മുംബൈ പ്രെസിഡെൻസിയുടെ മുഖ്യ മന്ത്രി ആയിരുന്ന മൊറാജി ദേശായി മദ്യം ബോംബയിൽ നിരോധിച്ചു . ഇതോടെ കള്ളക്കടത്ത് സംഘനങ്ങൾക് പുതിയ വരുമാന മാര്ഗങ്ങളും തെളിഞ്ഞു . ഗാലിബും കള്ളക്കടത്തിൽ പുതിയ പുതിയ മാർഗങ്ങൾ കണ്ടെത്തി . വിദേശ മദ്യത്തോടൊപ്പം സ്വർണ ബിസ്‌ക്കറ്റുകളും മിർസയുടെ സഹായത്തോടെ ഗാലിബ് കടത്തുവാൻ തുടങ്ങി. സ്വർണത്തിന്റെ പരിശുദ്ധി മനസിലാക്കാനുള്ള വിദ്യകൾ ഗാലിബ് മിർസക്ക് പറഞ്ഞു കൊടുത്തു . ഗാലിബിന്റെ സഹായത്തോടെ വളർന്ന മിർസ ചെറിയൊരു വീട് വാങ്ങി . കള്ളക്കടത്തിൽ നിന്ന് അവർ കാശു വാരുവാൻ തുടങ്ങി .എന്നാൽ ഈ വളർച്ച അധികം കാലം നീണ്ടു നിന്നില്ല . ഒരു കേസിൽ കുടുങ്ങി ഗാലിബ് അകത്തായി . ഗാലിബ് അകത്താകുമ്പോൾ , അദ്ദേഹത്തിന്റെ സ്വർണ ബിസ്‌ക്കറ്റുകളുടെ ഒരു പെട്ടി കൈമാറാൻ പോയിരിക്കുകയായിരുന്നു മിർസ . ഗാലിബ് അറസ്റ്റ് ചെയ്യപ്പെട്ട വിവരം അറിഞ്ഞ മിർസക്ക് പുതിയൊരു ചിന്ത ഉടലെടുത്തു . ഈ സ്വർണ ബിസ്‌ക്കറ് കൈമാറുന്നതിന് പകരം അത് സ്വന്തമാക്കിയത് എന്താണ് . കുട്ടികാലത്ത് കണ്ട സ്വപ്നങ്ങൾ എല്ലാം സാധിക്കും . എന്നാൽ അച്ഛൻ പറഞ്ഞിരുന്ന കാര്യങ്ങളും മിർസയുടെ മനസ്സിൽ വന്നു . ഒടുവിൽ അച്ഛന്റെ പാത തന്നെ തിരഞ്ഞെടുക്കാൻ മിർസ തീരുമാനിച്ചു . ആ പെട്ടി മിർസയുടെ വീടിലെ ഒരു കുടുസ്സു മുറിയിൽ പഴകിയ തുണികൾക്കിടയിൽ ഒളിപ്പിച്ചു .\nഗാലിബിനെ മൂന്ന് വര്ഷത്തേക് ശിക്ഷിച്ചു . ഇക്കാലങ്ങളിൽ ചെറിയ കള്ളക്കടത്തു സംഘങ്ങൾക് സഹായങ്ങൾ ചെയ്തും കൂലി ആയും മിർസ മൂന്നു വര്ഷം തള്ളി നീക്കി . മൂന്നു വർഷത്തെ തടവിന് ശേഷം പൂര്ത്തിറങ്ങിയ ഗാലിബ് ആകെ തകർന്നിരുന്നു. കേസിനും കൂട്ടങ്ങൾക്കുമായി സമ്പാദിച്ചതിന്റെ നല്ലൊരു ഭാഗം ഗാലിബിനു നഷ്ടപ്പെട്ടു . ഇതിനിടയിൽ ദുബായിലേക്കു ഗാലിബിന്റെ കുടുംബം താമസം മാറ്റിയിരുന്നു . ആ ചെലവുകൾ ഒക്കെ താങ്ങുവാനാകാതെ കഷ്ട പ്പെടുന്നതിനിടയിൽ ആണ് തെരുവിൽ വച്ച തന്റെ പഴയ ജോലിക്കാരനെ ഗാലിബ് കാണുന്നത് .ഗാലിബിനെയും കൊണ്ട് മിർസ തന്റെ വീട്ടിൽ വന്നു . മുഷിഞ്ഞ തുണികൾക്കിടയിൽ നിന്നും പഴയ പെട്ടി എടുത്ത് ഗാലിബിനും സമ്മാനിച്ചു . പെട്ടി തുറന്ന ഗാലിബ് അന്ധാളിച്ചു പോയി . തന്റെ സ്വർണ ബിസ്‌ക്കറ്റുകൾ . ഇക്കാലമത്രയും ആരും തൊടാതെ അതിവിടെ ഇരിക്കുകയായിരുന്നു . പൂച്ചകണ്ണുള്ള ആ ചെറുപ്പക്കാരനെ ഗാലിബിന് മനസിലായതേ ഇല്ല. ” നെ എന്തെ ഇത് എടുക്കാതെ ഇരുന്നു? ഇത് വിട്ട് നിനക്ക് പുതിയൊരു ജീവിതം തുടങ്ങാമായിരുന്നല്ലോ . കള്ളക്കടത്തിൽ ഇതെല്ലം സ്വാഭാവികം അല്ലെ .. ഇതാണെങ്കിൽ കള്ള മുതലും .. ഇതെല്ലം എടുത്ത് ആരുടേയും കണ്ണിൽ പെടാതെ ഏതെങ്കിലും നഗരത്തിൽ നിനക്കു ഒരു ബാദ്ഷ ആയി വാഴമായിരുന്നാലോ ?” ഗാലിബിന്റെ കണ്ണുകൾ നിറഞ്ഞു .”എന്റെ അച്ഛൻ ഇപ്പോഴും പറയും ആരുടെ കണ്ണുകൾ വെട്ടിച്ചാലും സർവ ശക്തന്റെ മുന്നിൽ ഒളിച്ചോടാൻ ആകില്ല . ഇതെടുത്തില്ലെങ്കിലും ഒരു നാൾ ഈ നഗരത്തിന്റെ രാജാവാകും.. എനിക്കുറപ്പുണ്ട്..” ഉറച്ച ശബ്ദത്തിൽ ഇത് പറയുമ്പോൾ ആ ചെറുപ്പക്കാരന്റെ കണ്ണുകൾ തിളങ്ങി .ഗാലിബ് തനിക്ക് മുന്നിൽ നില്കുന്ന ആ പൂച്ചക്കണ്ണുകൾ ഉള്ള പയ്യനെ പുണർന്നു .ഇന്ന് മുതൽ നെ എന്റെ ജോലിക്കാരനല്ല . പങ്കാളി ആണ്.. എന്റെ എല്ലാത്തിന്റെയും പകുതി അവകാശി.. നിനക്ക് സമ്മതമാണോ .. നീ ഒപ്പം ഉണ്ടെങ്കിൽ നമുക്കീ നഗരം വെട്ടി പിടിക്കാം .. “അവർ പരസ്പരം പുണർന്നു . അതൊരു പുതിയ ഉദയം ആയിരുന്നു . ബോംബൈ അതുവരെ കാണാത്തതൊരു ഉദയം . ബോംബെയുടെ സമ്പദ്വ്യവസ്ഥക്ക് സമാന്തരമായൊരു സമ്പദ് വ്യവസ്ഥയുടെ ഉദയം. ഒരു അധോലോകത്തിന്റെ ഉദയം . അതിനൊരു നേതാവിന്റെ ഉദയം . ബോംബൈ ഭരിക്കാൻ അവൻ പുതിയ കൂട്ട് കെട്ടുകൾ ഉണ്ടാക്കി .. വരദരാജ മുതലിയാർ , കരിം ലാലാ എന്നിവരായിരുന്നു ആ കൂട്ടാളികൾ .തമിഴ്നാട്ടിൽ നിന്ന് ജോലി തേടി എത്തിയ ശരാശരിയിലും താഴെ ഉള്ള കുടുംബത്തിലെ ഒരു പയ്യൻ ബോംബെയുടെ രാജാവായി മാറി. ഹൈദർ മിർസയുടെ മകൻ മസ്താൻ ഹൈദർ മിർസ . പിന്നീടവൻ ഹാജി മസ്താൻ എന്നറിയപ്പെട്ടു.\nഎന്റെ മലദ്വാരത്തിൽ അവർ കല്ലുകൾ കയറ്റി: സോണി സോറി


കാര്യവട്ടത്ത് വീണ്ടും അന്താരാഷ്ട്ര ക്രിക്കറ്റ്; ഇന്ത്യയില് നടക്കുന്ന മത്സരങ്ങളുടെ ഫിക്‌സച്ചര് ഇങ്ങനെ | Greenfield International Stadium will host one t20 match in next Year\nകാര്യവട്ടം ഗ്രീന്‍ഫീല്‍ഡ് സ്റ്റേഡിയത്തിലേക്ക് ക്രിക്കറ്റ് തിരിച്ചെത്തുന്നുവെന്നുള്ളതാണ് പ്രധാനകാര്യം. ന്യൂസിലന്‍ഡ്, ശ്രീലങ്ക, ദക്ഷിണാഫ്രിക്ക, വെസ്റ്റ് ഇന്‍ഡീസ് ടീമുകളാണ് ഇന്ത്യയില് പര്യടനത്തിനെത്തുക.\nMumbai, First Published Sep 19, 2021, 2:36 PM IST\nമുംബൈ: ടി20 ലോകകപ്പിന് ശേഷം ഇന്ത്യയില് നടക്കുന്ന മത്സരങ്ങളുടെ ഫിക്‌സ്ച്ചര് പുറത്തുവിട്ട് ബിസിസിഐ. കാര്യവട്ടം ഗ്രീന്‍ഫീല്‍ഡ് സ്റ്റേഡിയത്തിലേക്ക് ക്രിക്കറ്റ് തിരിച്ചെത്തുന്നുവെന്നുള്ളതാണ് പ്രധാനകാര്യം. ന്യൂസിലന്‍ഡ്, ശ്രീലങ്ക, ദക്ഷിണാഫ്രിക്ക, വെസ്റ്റ് ഇന്‍ഡീസ് ടീമുകളാണ് ഇന്ത്യയില് പര്യടനത്തിനെത്തുക. മൊത്തം 13 ടി20 മത്സരങ്ങളും മൂന്ന് ഏകദിനങ്ങളും നാല് ടെസ്റ്റുകളുമാണ് ഇന്ത്യ കളിക്കുക.\nന്യൂസിലന്‍ഡിനെതിരെ നടക്കുന്ന ടി20 പരമ്പരയോടെയാണ് ഇന്ത്യയുടെ ഹോം സീസണ് തുടക്കമാവുന്നത്. മൂന്ന് മത്സരങ്ങളാണ് പരമ്പരയിലുള്ളത്. നവംബര് 17ന് ജയ്പൂരിലാണ് ആദ്യ മത്സരം. 19ന് റാഞ്ചിയില് രണ്ടാം ടി20യും 21 കൊല്‍ക്കത്തയില് മൂന്നാം ടി20 മത്സരവും നടക്കും. പിന്നാലെ രണ്ട് മത്സരങ്ങള് അടങ്ങുന്ന ടെസ്റ്റ് പരമ്പരയും കളിക്കും. 25ന് കാണ്‍പൂരിലും ഡിസംബര് മൂന്നിന് മുംബൈയിലുമാണ് ടെസ്റ്റ്.\nവെസ്റ്റ് ഇന്‍ഡീസിനെതിരെ മൂന്ന് വീതം ടി20-ഏകദിന മത്സരങ്ങളാണ് ഇന്ത്യ കളിക്കുക. ഇതില് 2022 ഫെബ്രുവരി 20 നടക്കുന്ന അവസാന ടി20 മത്സരത്തിന് തിരുവനന്തപുരം കാര്യവട്ടം സ്റ്റേഡിയം വേദിയാകും. ആദ്യ ടി20 ഫെബ്രുവരി 15ന് കട്ടക്കിലും രണ്ടാം ടി20 18ന് വിശാഖപട്ടണത്തും നടക്കും. അതിന് മുന്ന് മൂന്ന് ഏകദിനങ്ങള് അടങ്ങുന്ന പരമ്പരും കളിക്കും. അഹമ്മദാബാദ് (ഫെബ്രുവരി 6), ജയ്പൂര് (ഫെബ്രുവരി 9), കൊല്‍ക്കത്ത (ഫെബ്രുവരി 12) എന്നീ നഗരങ്ങള് വേദിയാവും.\nഫെബ്രുവരിയില് ശ്രീലങ്കയും ഇന്ത്യന് പര്യടനത്തിനെത്തും. രണ്ട് ടെസ്റ്റും മൂന്ന് ഏകദിനവുമാണ് ശ്രീലങ്ക കളിക്കുക. ഫെബ്രുവരി 25ന് ബംഗളൂരുവിലാണ് ആദ്യ ടെസ്റ്റ്. രണ്ടാം ടെസ്റ്റ് മാര്‍ച്ച് അഞ്ച് മുതല് മൊഹാലിയില് നടക്കും. ഈ 13ന് ആദ്യ ടി20യ്ക്കും മൊഹാലി വേദിയാകും. രണ്ടാം ടി20 ധര്‍മശാലയിലും (മാര്‍ച്ച് 15), മൂന്നാം ടി20 ലഖ്‌നൗ (മാര്‍ച്ച് 18)വിലും നടക്കും.\nജൂണ് ഒമ്പതിന് ദക്ഷിണാഫ്രിക്കയ്‌ക്കെതിരായ അഞ്ച് ടി20 മത്സരങ്ങളുടെ പരമ്പര ആരംഭിക്കും. ചെന്നൈയിലാണ് ആദ്യ മത്സരം. ബംഗളൂരു (ജൂണ് 12), നാഗ്പൂര് (ജൂണ് 14), രാജ്‌കോട്ട് (ജൂണ് 15), ദില്ലി (ജൂണ് 19) എന്നിവിടങ്ങളിലാണ് മറ്റു ടി20 മത്സരങ്ങള് നടക്കുക.\nLast Updated Sep 19, 2021, 2:36 PM IST\nസ്‌പോര്‍ട്‌സ് ഹബ് തിരുവനന്തപുരം\nടി20 ലോകകപ്പ്; ബാറ്റിംഗ് വെടിക്കെട്ടുമായി ഇഷാനും രാഹുലും, ഇംഗ്ലണ്ടിനെതിരെ ഇന്ത്യക്ക് വിജയസന്നാഹം


അനില് പനച്ചൂരാന്റെ വിയോഗം; അനുശോചിച്ച് മുഖ്യമന്ത്രിയും പ്രതിപക്ഷ നേതാവും - Keralabhooshanam Daily അനില് പനച്ചൂരാന്റെ വിയോഗം; അനുശോചിച്ച് മുഖ്യമന്ത്രിയും പ്രതിപക്ഷ നേതാവും\nHome/NEWS/KERALA/അനില് പനച്ചൂരാന്റെ വിയോഗം; അനുശോചിച്ച് മുഖ്യമന്ത്രിയും പ്രതിപക്ഷ നേതാവും\nതിരുവനന്തപുരം; കവിയും ഗാനരചയിതാവുമായ അനില് പനച്ചൂരാന്റെ നിര്യാണത്തില് മുഖ്യമന്ത്രി പിണറായി വിജയന് അനുശോചിച്ചു. അറബിക്കഥ എന്ന ചിത്രത്തിലെ ചോര വീണ മണ്ണില് നിന്ന്, കഥപറയുമ്പോള് എന്ന ചിത്രത്തിലെ വ്യത്യസ്തനാമൊരു ബാര്‍ബറാം ബാലനെ എന്നീ അനിലിന്റെ ഗാനങ്ങള് മലയാളി മനസ്സില് എന്നും തങ്ങി നില്‍ക്കും. അദ്ദേഹത്തിന്റെ അകാല വിയോഗം സാംസ്‌കാരിക സിനിമാ മേഖലയ്ക്കു വലിയ നഷ്ടമാണെന്ന് മുഖ്യമന്ത്രി പറഞ്ഞു.\nതാനുമായി വളരെ അടുത്ത സുഹൃത്ത് ബന്ധമാണ് പുലര്‍ത്തിയിരുന്നത്. അനില് പനച്ചൂരാന്റെ നിര്യാണത്തിലൂടെ പുതിയ തലമുറയിലെ പ്രഗത്ഭനായ കവിയെയും, ഗാന രചയിതാവിനെയുമാണ് നമുക്ക് നഷ്ടമായതെന്നും രമേശ് ചെന്നിത്തല അനുശോചന സന്ദേശത്തില് പറഞ്ഞു.\nസഭാതര്‍ക്കം: പ്രധാനമന്ത്രിയുടെ ഇടപെടലില് വലിയ പ്രതീക്ഷയെന്ന് യാക്കോബായ സഭ